text:
1မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ဢၼ် ႁႅင်း ယႂ်ႇ ပႃး ၼိုင်ႈ၊လုၵ်ႉ သေ ၵႃႈၼိူဝ် ၵၢင်ႁၢဝ် လူင်း မႃး ဢေႃႈ။ မၼ်း ၼၼ်ႉ၊ၼုင်ႈ မႆ မွၵ်ႇၵုမ်ႈ ယူႇ လႄႈ ဢဝ် ႁူင်းႁႆး ၶဵၼ်း ႁွပ်ႈ ႁူဝ် မၼ်း ယူႇ ဢေႃႈ။ ၼႃႈ မၼ်း ႁိူဝ်ႈလႅင်း မိူၼ် ၸိူဝ်ႉ ၼင်ႇ တႃဝၼ်း လႄႈ တိၼ် မၼ်း မိူၼ် ၸိူဝ်ႉ ၼင်ႇ မူၵ်ႇ သဝ် ၽႆး ဢေႃႈ။- 2တီႈ ၼႂ်း မိုဝ်း မၼ်း မီး ၵဵၼ်လိၵ်ႈ ဢွၼ်ႇ ဢၼ် ၽုၺ်ႇ ဝႆႉ ဢေႃႈ။ မၼ်း ဢဝ် တိၼ် ၶွၼ်ၶႂႃ မၼ်း ယဵပ်ႇ ဝႆႉ ၵႃႈၼိူဝ် ပၢင်ႇလၢႆႇ လႄႈ တိၼ် ၶွၼ်သၢႆႉ မၼ်း သမ်ႉ ယဵပ်ႇ ဝႆႉ ၵႃႈၼိူဝ် ၵုင်း သေယဝ်ႉ၊- 3ႁွင်ႉ ပၢဝ်ႇ လူၺ်ႈ တင်း သဵင် ဢၼ် ယႂ်ႇ ၼႃႇ၊မိူၼ်ၼင်ႇ သဵင် သၢင်ႇသီႈ ႁွင်ႉသႅၼ်ႇ ၼၼ်ႉ ဢေႃႈ။ မိူဝ်ႈ ဢၼ် မၼ်း ႁွင်ႉသႅၼ်ႇ ယဝ်ႉ ၼၼ်ႉ၊မီး သဵင် ၽႃႉလင် ၶိုၼ်း တွပ်ႇ မႃး ၸဵတ်း ၵမ်း ဢေႃႈ။- 4မိူဝ်ႈ ဢၼ် သဵင် ၽႃႉလင် ၸဵတ်း ၵမ်း မေႃး လင် ယဝ်ႉ ၵႂႃႇ ၼၼ်ႉ၊ၵဝ် ငႃ တၵ်း တႅမ်ႈ ဝႆႉ ဢေႃႈ။ ၵူၺ်းၵႃႈ၊ၵဝ် ငိၼ်း သဵင် လုၵ်ႉ သေ ၵႃႈတီႈ ၵၢင်ႁၢဝ် လၢတ်ႈ မႃး လႄႈ ဝႃႈ၊ "သဵင် လၢတ်ႈ ၽႃႉလင် ၸဵတ်း ၵမ်း ၼၼ်ႉ ဢဝ် သိူင်ႇ ဝႆႉ ဢမ် ဝႆႉ တႃႉ။ ယႃႇပေ တႅမ်ႈ ဝႆႉ၊" ဝႃႈ ၼင်ႇ ၼႆ ဢေႃႈ။ 5မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ဢၼ် ၵဝ် ႁၼ် မၼ်း ၸုၵ်း ယူႇ ၵႃႈၼိူဝ် ပၢင်ႇလၢႆႇ လႄႈ ၵႃႈၼိူဝ် ၵုင်း ၼၼ်ႉ၊ဢဝ် မိုဝ်း ၶွၼ်ၶႂႃ မၼ်း ယူၵ်ႉ ၶိုၼ်ႈ ၵႃႈၼိူဝ် ၽႃႉ သေယဝ်ႉ၊- 6တိူင်ႇၵၢဝ်ႇ ထိုင် ၼႃႇမႃႉ ၸိုဝ်ႈသဵင် ၸဝ်ႈ ၽြႃး၊ဢၼ် ဢသၢၵ်ႈလိပ်း ယူႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ်၊ၸဝ်ႈ ဢၼ် ၽၢၼ်ႇသၢင်း ႁဵတ်း ပဵၼ် ၸႃႉၸဵမ် ၵၢင်ႁၢဝ် တင်း လိၼ်မိူင်း၊ဢိၵ်ႇတင်း ၼမ်ႉ သမ်ႇမုၵ်ႈတြႃႇ၊ဢိၵ်ႇတင်း ၵႃႈ ဢၼ် မီး ၵႃႈၼႂ်း မၼ်း ၵူႈၸိူဝ်ႉၵူႈပိူင် ၼၼ်ႉ လႄႈ ဝႃႈ၊ "ယင်း ဢမ်ႇ ႁႂ်ႈလႆႈ ထိူင်း လႆႈ ၼၢၼ်း လႄႈ၊- 7ယၢမ်း မိူဝ်ႈ ဢၼ် တမၢၼ်ႇၵၢင်ႁၢဝ် ပႃး တီႈ ၸဵတ်း၊ၸမ် တၵ်း ပဝ်ႇ ၼႄးၶရႃႇ မၼ်း ၼၼ်ႉ ၸိုင်၊ၽြႃးပဵၼ်ၸဝ်ႈ တၵ်း ႁႂ်ႈ လွင်ႈတၢင်း ဢၼ် မၼ်းၸဝ်ႈ ၶိုင် ပွင် ဝႆႉ လိုၵ်ႉ လိုၵ်ႉ လမ်ႇ လမ်ႇ ဢၼ် မၼ်းၸဝ်ႈ မွၵ်ႇလၢတ်ႈ ဝႆႉ တီႈ၊ၶႃႈ မၼ်းၸဝ်ႈ ဢၼ် ဝႃႈ၊ပရေႃးၽႅတ်ႈ တင်းလၢႆ ၸိူဝ်း ၼၼ်ႉ၊လႆႈ ပျေႉၸုမ်ႇ ဢမၢၼ်ႇၶၼ်ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 8မိူဝ်ႈ ၼၼ်ႉ၊သဵင် ဢၼ် လုၵ်ႉ ၵႃႈၼိူဝ် ၵၢင်ႁၢဝ် လၢတ်ႈ မႃး ဢၼ် ၵဝ် လႆႈ ငိၼ်း ၼၼ်ႉ၊သမ်ႉ လၢတ်ႈ တေႃႇ ၵဝ် ထႅင်ႈ လႄႈ ဝႃႈ၊ "ၵႂႃႇ ယွၼ်း ဢဝ် ၵဵၼ်လိၵ်ႈ ဢၼ် ၽုၺ်ႇ ဝႆႉ ဢၼ် မီး ယူႇ ၵႃႈၼႂ်း မိုဝ်း တမၢၼ်ႇၵၢင်ႁၢဝ်၊ဢၼ် ၸုၵ်း ယူႇ ၵႃႈၼႂ်း ပၢင်ႇလၢႆႇ လႄႈ ၵႃႈၼိူဝ် ၵုင်း ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 9ၵဝ် ၵေႃႈ၊ၵႂႃႇ တီႈ တမၢၼ်ႇၵၢင်ႁၢဝ် ၼၼ်ႉ လႄႈ ယွၼ်း ႁႂ်ႈ မၼ်း ပၼ် ၵဵၼ်လိၵ်ႈ ၼၼ်ႉ တီႈ ၵဝ် ဢေႃႈ။ မၼ်း ၵေႃႈ လၢတ်ႈ လႄႈ ဝႃႈ၊ "ဢဝ် လႄႈ ၵိၼ် တႃႉ။ တၵ်း ႁႂ်ႈ တွင်ႉ မႂ်း ၶူမ် ဢေႃႈ။ ၵူၺ်းၵႃႈ၊ၵႃႈၼႂ်း သူပ်း မႂ်း တၵ်း ဝၢၼ် မိူၼ် ၸိူဝ်ႉ ၼင်ႇ ၼမ်ႉၽိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 10ၵဝ် ၵေႃႈ ဢဝ် ၵဵၼ်လိၵ်ႈ ဢွၼ်ႇ ဢၼ် မီး ၵႃႈၼႂ်း မိုဝ်း မၼ်း ၼၼ်ႉ သေလႄႈ ၵိၼ် ဢေႃႈ။ ဢရႃႉသႃႇ မၼ်း ဝၢၼ် ၸိူဝ်ႉ ၼင်ႇ ၼမ်ႉၽိုင်ႈ ၵႃႈၼႂ်း သူပ်း ၵဝ် လႄႈ မိူဝ်ႈ ဢၼ် ဢိုၼ် ၵႂႃႇ ၼၼ်ႉ၊ၵႃႈၼႂ်း တွင်ႉ ၵဝ် ၶူမ် ၼႃႇ ဢေႃႈ။- 11တမၢၼ်ႇၵၢင်ႁၢဝ် ၼၼ်ႉ လၢတ်ႈ တီႈ ၵဝ် လႄႈ ဝႃႈ၊ "မႂ်း ၼႆႉ သမ်ႉ ၶိုၼ်း တၵ်း လႆႈ ႁေႃးလၢတ်ႈ ၵႂၢမ်း တြႃး ၽြႃးပဵၼ်ၸဝ်ႈ ထႅင်ႈ တီႈ ၵူၼ်း ၵူႈ မိူင်း မိူင်း၊တီႈ ၵူၼ်း ၵူႈၶိူဝ်းၶိူဝ်း ဢၼ် လၢတ်ႈ ၵႂၢမ်း ၽႃႇသႃႇ ၵူႈမဵဝ်းမဵဝ်း၊ဢိၵ်ႇတင်း တီႈ ၶုၼ်ႁေႃၶမ်း တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


c: text/html

text:
1မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ ပႆ ၵႂႃႇ ၸွမ်း တၢင်း ယူႇ ၼၼ်ႉ ၸိုင်၊မၼ်းၸဝ်ႈ ႁူပ်ႉ ထူပ်း ၵူၼ်း ၵေႃႉ ၼိုင်ႈ ဢၼ် တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ဢေႃႈ။- 2တပႄး မၼ်းၸဝ်ႈ တင်းလၢႆ လဝ်ႈထၢမ် လႄႈ ဝႃႈ၊ "သြႃႇ ၸဝ်ႈ၊ၵွပ်ႈပိူဝ်ႈ ဢပျတ်ႈ ၽႂ် လႄႈ ၵေႃႉ ၼႆႉ တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၶႃႈ။ ပဵၼ် ၵွပ်ႈပိူဝ်ႈ ဢပျတ်ႈ မၼ်း ၶႃႈ ႁိုဝ်း။ ဢမ်ႇၼၼ် ပဵၼ် ၵွပ်ႈပိူဝ်ႈ ဢပျတ်ႈ ပေႃႈ မႄႈ မၼ်း ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 3ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "မၼ်း ၼႆႉ၊တႃမွတ်ႇ ၵွပ်ႈပိူဝ်ႈ ဢပျတ်ႈ မၼ်း ဢမ်ႇၸႂ်ႈ။ ၵွပ်ႈ ဢပျတ်ႈ ပေႃႈ မႄႈ မၼ်း ၵေႃႈ ဢမ်ႇၸႂ်ႈ။ ၼင်ႇ ႁိုဝ် မုၼ်ၽုင်း ၽြႃးပဵၼ်ၸဝ်ႈ တၵ်း ထၢင်ႇသႃး မႃး ၵႃႈၼႂ်း မၼ်း ၸိုင်၊ၸင်ႇ ပဵၼ် ဢေႃႈ။- 4ၸူဝ်ႈ ဢၼ် ဢၼ်လႅင်း ၵၢင်ဝၼ်း ယင်း မီး ယူႇ ၼႆႉ၊ႁဝ်း တၵ်း လႆႈ ႁဵတ်းၵၢၼ် တၢင်းႁဵတ်း ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ ၶိင်ႇ ၵၢင်ၶိုၼ်း ဢၼ် ၽူႈလႂ် သေၵေႃႉသေၵူၼ်း ဢမ်ႇ ႁဵတ်း ၵႃႈသင် လႆႈ ၼၼ်ႉ ယင်း မႃး ယူႇ လူးၵွၼ်ႇ ဢေႃႈ။- 5ၸူဝ်ႈ ဢၼ် ၵဝ် ယင်း မီး ယူႇ ၼႂ်း လေႃးၵႃႉ ၼႆႉ ၸိုင်၊ၵဝ် ပဵၼ် ဢၼ်လႅင်း လေႃးၵႃႉ ၼႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 6မၼ်းၸဝ်ႈ ၵေႃႈ ထူမ်ႇ ၼမ်ႉလၢႆး သႂ်ႇ ၼိူဝ် လိၼ် လႄႈ ၼွၵ်း ႁဵတ်း ၵူမ်ႇ ယဝ်ႉ ၸင်ႇ ဢဝ် ၵူမ်ႇ ၼၼ်ႉ တႃး ပၼ် တီႈ တႃ မၼ်း သေလႄႈ၊- 7လၢတ်ႈ တီႈ မၼ်း လႄႈ ဝႃႈ၊ "ၵႂႃႇ သုၵ်ႈ ပႅတ်ႈ ၵႃႈတီႈ ၼမ်ႉ ၼွင် သီးလွမ်ႇ၊ပုၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ (သီးလွမ်ႇ၊ၼၼ်ႉ ပွင်ႇဝႃႈ၊ပွႆႇၸႂ်ႉ ၵႂႃႇ ဢေႃႈ။) မၼ်း ၵေႃႈ ၵႂႃႇ သုၵ်ႈ သေယဝ်ႉ၊မၢၵ်ႇတႃ မၼ်း ႁၼ် လႆႈ လႄႈ၊မၼ်း သမ်ႉ ၶိုၼ်း မႃး ဢေႃႈ။ 8ၵူၼ်းႁိူၼ်း ၸမ် ၵၼ် တင်း မၼ်း၊ဢိၵ်ႇတင်း ၶဝ် ၸိူဝ်း ဢၼ် ယၢမ်ႈ ႁၼ် မၼ်း ယွၼ်းၵိၼ် တီႈ ပိူၼ်ႈ မိူဝ်ႈ ဢွၼ်တၢင်း ၼၼ်ႉ ထၢမ် လႄႈ ဝႃႈ၊ "ၵေႃႉ ၼႆႉ ပဵၼ် ၵေႃႉ ဢၼ် ယၢမ်ႈ ၼင်ႈ သေလႄႈ ယွၼ်းၵိၼ် ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 9ၵမ်ႈၽွင်ႈ လၢတ်ႈ ဝႃႈ၊ "ၸႂ်ႈ ယဝ်ႉ၊ပဵၼ် မၼ်း ၼၼ်ႉ တႄႉ ဢေႃႈ၊" ဝႃႈၼႆ လႄႈ၊မၢင် ၵေႃႉ သမ်ႉ ဝႃႈ၊ "ဢမ်ႇၸႂ်ႈ။ ပဵၼ် ၵူၼ်း မိူၼ် ၵၼ် ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ မၼ်း ၼၼ်ႉ ၸင်ႇ လၢတ်ႈ ဝႃႈ၊ "ၵဝ်ၶႃႈ ပဵၼ် ၵေႃႉ ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 10ၶဝ် ၵေႃႈ ထၢမ် လႄႈ ဝႃႈ၊ "မၢၵ်ႇတႃ မႂ်း ႁဵတ်း ၸိူဝ်ႉႁိုဝ် လႄႈ ႁၼ် လႆႈ မႃး၊" ဝႃႈ ၼင်ႇ ၼႆ ဢေႃႈ။ 11မၼ်း ၶိုၼ်း လၢတ်ႈ လႄႈ ဝႃႈ၊ "ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ယေႇသု၊ၼၼ်ႉ ႁဵတ်း ၵူမ်ႇ လႄႈ တႃး ပၼ် တီႈ မၢၵ်ႇတႃ ၵဝ်ၶႃႈ သေယဝ်ႉ။ လၢတ်ႈ လႄႈ ဝႃႈ၊ 'ၵႂႃႇ ၵႃႈတီႈ ၼမ်ႉ ၼွင် သီးလွမ်ႇ၊လႄႈ သုၵ်ႈ တႃႉ၊' ဝႃႈၼႆ၊ၵဝ်ၶႃႈ ၵေႃႈ ၵႂႃႇ လႄႈ၊မိူဝ်ႈ ဢၼ် သုၵ်ႈ ယဝ်ႉ ၼၼ်ႉ ၸိုင်၊တႃ ၵဝ်ၶႃႈ လႆႈ ႁၼ် မႃး ၵမ်းလဵဝ် ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၶဝ် ၵေႃႈ ထၢမ် လႄႈ ဝႃႈ၊ "ၵေႃႉ ၼၼ်ႉ မီး ၵႃႈ လႂ်၊" ဝႃႈ ၼင်ႇ ၼႆ လႄႈ၊ "ၵဝ်ၶႃႈ ဢမ်ႇ ႁု ၶႃႈ၊" ဝႃႈၼႆ မၼ်း ၶိုၼ်း လၢတ်ႈ ဢေႃႈ။ 13မိူဝ်ႈ ၼၼ်ႉ၊ၶဝ် ဢဝ် ၵူၼ်း ၵေႃႉ ဢၼ် တႃမွတ်ႇ လႄႈ ႁၼ် လႆႈ မႃး ၼၼ်ႉ ၵႂႃႇ သူင်ႇ ၵႃႈတီႈ ၵူၼ်း ၵိူင်း ၽႃႇရိသႄး၊ၶဝ် ဢေႃႈ။- 14ဝၼ်း ဢၼ် ၸဝ်ႈ ယေႇသု၊ႁဵတ်း ၵူမ်ႇ လႄႈ ၽုၺ်ႇ မၢၵ်ႇတႃ မၼ်း ၼၼ်ႉ ပဵၼ် ဝၼ်းၵမ်သိၼ် ဢေႃႈ။- 15ၵူၼ်း ၵိူင်း ၽႃႇရိသႄး၊ၶဝ် သမ်ႉ တွင်ႈထၢမ် လွင်ႈ ဢၼ် မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး ၼၼ်ႉ ထႅင်ႈ လႄႈ၊မၼ်း ၵေႃႈ လၢတ်ႈ လႄႈ ဝႃႈ၊ "မၼ်း ၼၼ်ႉ ဢဝ် ၵူမ်ႇ တႃး သႂ်ႇ တႃ ၵဝ်ၶႃႈ လႄႈ မိူဝ်ႈ ဢၼ် ၵဝ်ၶႃႈ သုၵ်ႈ ယဝ်ႉ ၼၼ်ႉ ၸိုင်၊မၢၵ်ႇတႃ ႁၼ် လႆႈ မႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၵူၼ်း ၵိူင်း ၽႃႇရိသႄး၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ဢၼ် ႁဵတ်း လွင်ႈတၢင်း ၼႆႉ ၼၼ်ႉ၊ပိူဝ်ႈ ဢၼ် ဢမ်ႇ ပႂ်ႉ ဝၼ်းၵမ်သိၼ် လႄႈ မၼ်း လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ဝႃႈၼႆ ဢမ်ႇၸႂ်ႈ လႆႈ၊" ဝႃႈ ၼင်ႇ ၼႆ ဢေႃႈ။ မၢင် ၵေႃႉ သမ်ႉ ဝႃႈ၊ "ၵူၼ်း ဢၼ် မီး ဢပျတ်ႈ တၵ်း တေ ႁဵတ်း ၼႄ ၼိမိၵ်ႈ လၢၵ်ႈၶၼႃႇ မဵဝ်း ၼႆႉ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ လႄႈ၊ၶဝ် ၼင်ႇ ၵၼ် ၵၼ် ၸႂ်သၽေႃး တႅၵ်ႇ ၽႄ ၵၼ် ၵႂႃႇ ဢေႃႈ။ 17ၶဝ် ၸင်ႇ လၢတ်ႈ တီႈ ၵေႃႉ ဢၼ် တႃ ၶိုၼ်း ႁၼ် လႆႈ မႃး ၼၼ်ႉ လႄႈ ဝႃႈ၊ "ပိူဝ်ႈ ဝႃႈ မၼ်း ၽုၺ်ႇ မၢၵ်ႇတႃ မႂ်း လႄႈ၊မႂ်း ၶႂ်ႈဝႃႈ လွင်ႈ မၼ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ လႄႈ၊ "မၼ်းၸဝ်ႈ ပဵၼ် ပရေႃးၽႅတ်ႈ ၶႃႈ ဢေႃႈ၊" ဝႃႈၼႆ မၼ်း ၶိုၼ်း လၢတ်ႈ ဢေႃႈ။ 18ၶုၼ် ဢႃႇၼႃႇ ၵူၼ်း မဵဝ်း ၵျူး၊ၸိူဝ်း ၼၼ်ႉ ဢမ်ႇ ပႆႇ ၶႂ်ႈ ယုမ်ႇ လွင်ႈ ဢၼ် ၵေႃႉ ၼၼ်ႉ ပဵၼ် ၵူၼ်းတႃမွတ်ႇ မိူဝ်ႈ ဢွၼ်တၢင်း ၼၼ်ႉ လႄႈ၊တႃ မၼ်း ႁၼ် လႆႈ မႃး ၼၼ်ႉ၊တေႃႇထိုင်ႁွတ်ႈ ၶဝ် ႁွင်ႉ ဢဝ် ပေႃႈ မႄႈ မၼ်း မႃး သေယဝ်ႉ၊- 19ထၢမ် ဝႃႈ၊ "ၵေႃႉ ၼႆႉ ပဵၼ် လုၵ်ႈၸၢႆး သူ ဢၼ် သူ ဝႃႈ၊တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၸႂ်ႈ တႄႉ ႁိုဝ်း။ ပေႃး ၸႂ်ႈ ၸိုင်၊တေႃႈလဵဝ် ၼႆႉ မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး၊" ဝႃႈ ၼင်ႇ ၼႆ ဢေႃႈ။ 20ပေႃႈ မႄႈ မၼ်း ၶိုၼ်း လၢတ်ႈ လႄႈ ဝႃႈ၊ "ႁဝ်းၶႃႈ ႁု မၼ်း ပဵၼ် လုၵ်ႈၸၢႆး ႁဝ်းၶႃႈ ဢေႃႈ။ မၼ်း တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၵေႃႈ ႁဝ်း ႁု ၶႃႈ ဢေႃႈ။- 21ၵူၺ်းၵႃႈ၊ယၢမ်း ၼႆႉ မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး ၼၼ်ႉ ၸိုင်၊ႁဝ်းၶႃႈ ဢမ်ႇ ႁု ၶႃႈ။ ၽူႈလႂ် ၽုၺ်ႇ မၢၵ်ႇတႃ မၼ်း ၼၼ်ႉ ၵေႃႈ ႁဝ်းၶႃႈ ဢမ်ႇ ႁု ၶႃႈ။ ထၢမ် မၼ်း ၶႃႈ တႃႉ။ ဢသၢၵ်ႈ ဢရွႆႇ မၼ်း ပေႃး ထူၼ်ႈ ယဝ်ႉ ယဝ်ႉ ၶႃႈ ဢေႃႈ။ မၼ်း တၵ်း လၢတ်ႈၼႄ လွင်ႈ တူဝ်ၸဝ်ႈၵဝ်ႇ လႆႈ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 22ပေႃႈ မႄႈ မၼ်း ၼၼ်ႉ ဝႃႈ ၸိူဝ်ႉ ၼင်ႇ ၼၼ် ၵွပ်ႈပိူဝ်ႈ ၶဝ် ၵူဝ် တၢင်း ဢၼ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၽွမ်ႉၸႂ် ၵၼ် ဝႆႉ ဝႃႈ၊ပေႃး သေၵေႃႉသေၵူၼ်း ႁပ်ႉတုင်း ဢဝ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၸိုင်၊ၶဝ် ၵူဝ် တၵ်း လႆႈ ၶၢမ်ႇ တၢင်း ဢၼ် ႁေႃႈ ဢွၵ်ႇ ပႅတ်ႈ သေ ၵႃႈၼႂ်း ၸရွပ်ႈ ႁေႃးတြႃး ၼၼ်ႉ ဢေႃႈ။- 23ပိူဝ်ႈ ၼႆ ၸင်ႇ ပေႃႈ မႄႈ မၼ်း လႆႈ လၢတ်ႈ ဝႃႈ၊ "ဢသၢၵ်ႈ ဢရွႆႇ မၼ်း ပေႃး ထူၼ်ႈ ယဝ်ႉ ၶႃႈ ဢေႃႈ။ ထၢမ် မၼ်း ၶႃႈ တႃႉ၊" ဝႃႈ ၼင်ႇ ၼႆ ဢေႃႈ။ 24ၶဝ် သမ်ႉ ႁွင်ႉ ဢဝ် ၵေႃႉ ဢၼ် ပဵၼ် ၵူၼ်းတႃမွတ်ႇ မိူဝ်ႈ ဢွၼ်တၢင်း ၼၼ်ႉ၊မႃး ထႅင်ႈ ပွၵ်ႈ တီႈ သွင် သေယဝ်ႉ လၢတ်ႈ လႄႈ ဝႃႈ၊ "ယွင်ႈယေႃး ၽြႃးပဵၼ်ၸဝ်ႈ ၵူၺ်း တႃႉ။ ႁဝ်း ႁု လွင်ႈ ဢၼ် ၵေႃႉ ၼႆႉ ပဵၼ် ၵူၼ်း ဢၼ် မီး ဢပျတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၵေႃႉ ၼၼ်ႉ ၵေႃႈ တွပ်ႇ လၢတ်ႈ လႄႈ ဝႃႈ၊ "ၸဝ်ႈ ၼၼ်ႉ ပဵၼ် ၵူၼ်း ဢၼ် မီး ဢပျတ်ႈ ႁိုဝ်၊ဢမ်ႇ မီး ဢပျတ်ႈ ႁိုဝ်၊ၵဝ်ၶႃႈ ဢမ်ႇ ႁု ၶႃႈ။ ဢၼ် ၵဝ်ၶႃႈ ႁု လွင်ႈ ၼိုင်ႈ ၸမ်ႉ၊ၵဝ်ၶႃႈ ၼႆႉ ဢွၼ်တၢင်း တႃမွတ်ႇ ဢေႃႈ။ တေႃႈလဵဝ် ၼႆႉ မၢၵ်ႇတႃ လႆႈ ႁၼ် ယဝ်ႉ ၼၼ်ႉ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 26ၶဝ် သမ်ႉ ထၢမ် လႄႈ ဝႃႈ၊ "မၼ်း ၼၼ်ႉ ႁဵတ်း ၵႃႈသင် ပၼ် တီႈ မႂ်း။ မၼ်း ႁဵတ်း ႁိုဝ် ၽုၺ်ႇ ပၼ် မၢၵ်ႇတႃ မႂ်း၊" ဝႃႈ ၼင်ႇ ၼႆ ဢေႃႈ။ 27မၼ်း ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ပေႃး လၢတ်ႈၼႄ သူ ယဝ်ႉ ယဝ်ႉ။ သူ ဢမ်ႇ ထွမ်ႇ လူင် ပႄႇ။ ႁဵတ်းသင် လႄႈ သူ ၶႂ်ႈ ထွမ်ႇ ထႅင်ႈ။ သူ ၵေႃႈ ၶႂ်ႈ ပဵၼ် တပႄး မၼ်းၸဝ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 28ၶဝ် ၸိူဝ်း ၼၼ်ႉ ပွင်ႉ လႃႇ မၼ်း လႄႈ လၢတ်ႈ ဝႃႈ၊ "မႂ်း ပဵၼ် တပႄး မၼ်း ယဝ်ႉ။ ႁဝ်း ၸမ်ႉ၊ပဵၼ် တပႄး မူဝ်းသေႇ၊ဢေႃႈ။- 29လွင်ႈ ဢၼ် ၽြႃးပဵၼ်ၸဝ်ႈ လၢတ်ႈ တေႃႇ မူဝ်းသေႇ၊ၸိုင်၊ႁဝ်း ႁု ဢေႃႈ။ ၵေႃႉ ၼၼ်ႉ ၸိုင်၊ပဵၼ် ၵႃႈတီႈလႂ် မႃး ႁဝ်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ 30ၵေႃႉ ၼၼ်ႉ ၸင်ႇ လၢတ်ႈ လႄႈ ဝႃႈ၊ "လွင်ႈတၢင်း ၼႆႉ ၸိုင်၊သင် ပႄႉ မႃး လီဢၢမ်း။ ၸဝ်ႈ ၼၼ်ႉ ၽုၺ်ႇ မၢၵ်ႇတႃ ၵဝ်ၶႃႈ ယဝ်ႉ လႄႈ၊မၼ်းၸဝ်ႈ လုၵ်ႉ သေ ၵႃႈတီႈလႂ် ပဵၼ် မႃး ၼၼ်ႉ သူ ယင်း ဢမ်ႇ ႁု။- 31ႁဝ်း ႁု လွင်ႈ ဢၼ် ၽြႃးပဵၼ်ၸဝ်ႈ ဢမ်ႇ ထွမ်ႇ ဢမ်ႇ ဢဝ် ၵူၼ်း ဢၼ် မီး ဢပျတ်ႈ လႄႈ၊ထွမ်ႇဢဝ် ၵႂၢမ်း ၵေႃႉ ဢၼ် ရူဝ်ႇသေႇ ၵူဝ်ယမ် မၼ်းၸဝ်ႈ သေ ၵမ်ၵျၢင်ႉ ၸွမ်းၼင်ႇ ဢလူဝ်ႇ မၼ်းၸဝ်ႈ ၼၼ်ႉ ဢေႃႈ။- 32ၸဵမ်မိူဝ်ႈ ၵမ်ႇၽႃႇ ၸႃႉ တႄႇပဵၼ် မႃး ၼၼ်ႉ ၽူႈလႂ် သေၵေႃႉသေၵူၼ်း တၢတ်ႈၼိူင်ႇ ႁႂ်ႈလႆႈ ၽုၺ်ႇ မၢၵ်ႇတႃ ၵူၼ်း ဢၼ် တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ဝႃႈၼႆ၊ၽူႈလႂ် ဢမ်ႇ တွၼ်ႉ လႆႈ ငိၼ်း သေပွၵ်ႈ။- 33ပေႃး ၵေႃႉ ၼၼ်ႉ၊ဢမ်ႇၸႂ်ႈ ၵေႃႉ ဢၼ် ပဵၼ် မႃး သေ ၵႃႈတီႈ ၽြႃးပဵၼ်ၸဝ်ႈ ၸိုင်၊မၼ်း ဢမ်ႇ တၢတ်ႈၼိူင်ႇ လႆႈ သေ ၸိူဝ်ႉ သေ ပိူင်၊" ဝႃႈ ၼင်ႇ ၼႆ ဢေႃႈ။ 34ၶဝ် ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ "မႂ်း ၼႆႉ မီး တုၸရိူၵ်ႈ တင်း တူဝ် တင်း ၶိင်း ၸဵမ်မိူဝ်ႈ ၵိူတ်ႇ မႃး ၼၼ်ႉ လႄႈ၊ယင်း ၶႂ်ႈ မႃး သင်ႇ သွၼ် သုင်းမႃႉ ႁဝ်း လူးၵွၼ်ႇ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊ႁေႃႈ မၼ်း ဢွၵ်ႇ ပႅတ်ႈ သေ ၵႃႈၼႂ်း ၸရွပ်ႈ ႁေႃးတြႃး ၵႂႃႇ ဢေႃႈ။ 35ၸဝ်ႈ ယေႇသု၊ငိၼ်း လွင်ႈ ဢၼ် ၶဝ် ႁေႃႈ ဢွၵ်ႇ ၵူၼ်း ၵေႃႉ ၼၼ်ႉ ပႅတ်ႈ သေယဝ်ႉ၊မၼ်းၸဝ်ႈ ၵႂႃႇ ႁႃ ႁႂ်ႈ ထူပ်း မၼ်း သေလႄႈ ထၢမ် ဝႃႈ၊ "မႂ်း ယုမ်ႇမၢတ်ႈ လုၵ်ႈၽြႃးပဵၼ်ၸဝ်ႈ ႁိုဝ်း၊" ဝႃႈ ၼင်ႇ ၼႆ လႄႈ။ 36ၵေႃႉ ၼၼ်ႉ ၵေႃႈ လဝ်ႈထၢမ် လႄႈ ဝႃႈ၊ "ၼင်ႇ ႁိုဝ် ၵဝ်ၶႃႈ တၵ်း ယုမ်ႇမၢတ်ႈ ၸဝ်ႈ ၼၼ်ႉ၊မၼ်းၸဝ်ႈ ပဵၼ် ၽူႈလႂ်၊လၢတ်ႈၼႄ ၵဝ်ၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 37ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "မႂ်း လႆႈ ထူပ်း ႁၼ် ၸဝ်ႈ ၼၼ်ႉ ယဝ်ႉ ယဝ်ႉ။ မၼ်းၸဝ်ႈ ပဵၼ် ၸဝ်ႈ ဢၼ် လၢတ်ႈ တေႃႇ မႂ်း ယူႇ မိူဝ်ႈလဵဝ် ၼႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38ၵေႃႉ ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ။ ၵဝ်ၶႃႈ ယုမ်ႇမၢတ်ႈ တီႈၶႃႈ ဢေႃႈ၊" ဝႃႈၼႆ သေယဝ်ႉ၊ၶုပ်ႉမူပ်ႇ ဝႆႈ ၸဝ်ႈ ယေႇသု၊ဢေႃႈ။ 39မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ လႄႈ ဝႃႈ၊ "ၵဝ် ႁွတ်ႈမႃး ၼႂ်း လေႃးၵႃႉ ၼႆႉ ႁႂ်ႈလႆႈ ၸီႇယၢင်ႇ တြႃး ၼင်ႇ ႁိုဝ် ၶဝ် ၸိူဝ်း တႃမွတ်ႇ တၵ်း ႁၼ် လႆႈ မႃး လႄႈ ႁႂ်ႈ ၶဝ် ၸိူဝ်း ဢၼ် မၢၵ်ႇတႃ ႁၼ် ၼၼ်ႉ တႃမွတ်ႇ ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ၵူၼ်း ၵိူင်း ၽႃႇရိသႄး၊ဢၼ် မီး ယူႇ ၵႃႈတီႈ ၼၼ်ႈ ၵမ်ႈၽွင်ႈ ငိၼ်း ၵႂၢမ်း ၼၼ်ႉ သေယဝ်ႉ၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "မႂ်း ၶႂ်ႈဝႃႈ ႁဝ်း ၸိူဝ်း ၼႆႉ တႃမွတ်ႇ ယူႇ ဝႃႈၼႆ ႁိုဝ်း။" ဝႃႈ ၼင်ႇ ၼႆ ဢေႃႈ။ 41ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပေႃး မၢၵ်ႇတႃ သူ မွတ်ႇ ယူႇ တႄႉ ၸိုင်၊သူ ဢမ်ႇ မီး ဢပျတ်ႈ။ ၵူၺ်းၵႃႈ၊တေႃႈလဵဝ် ၼႆႉ သူ ဝႃႈ၊ 'မၢၵ်ႇတႃ ႁဝ်း ႁၼ် ယူႇ၊' ဝႃႈၼႆ လႄႈ၊ဢပျတ်ႈ တႄႇ ယူႇ ၵႃႈၼႂ်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More

robotstxt: allowed

filter: keep


text:
1ႁဝ်း ၸိူဝ်း ဢၼ် မီး တၢင်းယုမ်ႇမၢတ်ႈ ႁႅင်း ယႂ်ႇ ၼႆႉ ထုၵ်ႇလီ ၸွႆႈထႅမ် ၶဝ် ၸိူဝ်း ဢၼ် မီး တၢင်းယုမ်ႇမၢတ်ႈ ႁႅင်း လဵၵ်ႉ ႁႅင်း ၵေႇ ဢေႃႈ။ ႁဝ်း ဢမ်ႇ ထုၵ်ႇလီ ႁႃ ဢၵျူဝ်း တူဝ်ၸဝ်ႈၵဝ်ႇ။- 2ၼင်ႇ ၼၼ် လႄႈ ႁဝ်း ၵူႈ ၵေႃႉ ထုၵ်ႇလီ ႁႃ ဢၵျူဝ်း ပၼ် ပီႈၼွင်ႉ ႁဝ်း ႁႂ်ႈလႆႈ တႄႇႁဵတ်း တၢင်းယုမ်ႇမၢတ်ႈ ၶဝ် ႁႂ်ႈ မၼ်ႈၶိူင်ႇ ဢေႃႈ။- 3ၸဝ်ႈ ၶရိၸ်ႈ၊ယင်း ဢမ်ႇ ႁႃ ဢၵျူဝ်း တူဝ်ၸဝ်ႈၵဝ်ႇ၊ၸွမ်းၼင်ႇ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၵႂၢမ်း ဢၼ် ပိူၼ်ႈ သႄႉသွမ်း မႂ်း ၼၼ်ႉ ပဵၼ် ဢၼ် သႄႉသွမ်း ၵဝ် ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 4ၵႂၢမ်း တြႃး ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ ၵႃႈမီး တင်းသဵင်ႈတင်းလူင် ၼၼ်ႉ ပဵၼ် ဢၼ် တႅမ်ႈ ဝႆႉ ႁႂ်ႈလႆႈ သင်ႇ သွၼ် ႁဝ်း၊ၼင်ႇ ႁိုဝ် ႁဝ်း တၵ်း မီး တၢင်း ဢၼ် မုင်ႈမွင်း ၵွပ်ႈပိူဝ်ႈ တၢင်း ဢၼ် ယိူၼ်ႉၶၢမ်ႇ ဢိၵ်ႇတင်း တၢင်း ဢၼ် ၸႂ် ႁႅင်း ယႂ်ႇ ၸွမ်းၼင်ႇ ၵျၢမ်းလိၵ်ႈ ဢၼ် ပၼ် ဝႆႉ တီႈ ႁဝ်း ၼၼ်ႉ ဢေႃႈ။- 5ႁႂ်ႈ ၽြႃးပဵၼ်ၸဝ်ႈ ၸဝ်ႈ ဢၼ် ပၼ် ၸႂ် ဢၼ် ယိူၼ်ႉၶၢမ်ႇ ဢိၵ်ႇတင်း တၢင်း ဢၼ် ၸႂ် ႁႅင်း ယႂ်ႇ ၼၼ်ႉ ပွင်ႁဵတ်း ႁႂ်ႈ သူ ၼင်ႇ ၵၼ် ၽွမ်ႉၵၼ် ယိူင်ႈ ၸွမ်း ၸဝ်ႈ ယေႇသု ၶရိၸ်ႈ၊- 6ၼင်ႇ ႁိုဝ် သူ တင်းသဵင်ႈတင်းလူင် တၵ်း ၽွမ်ႉၵၼ် ဢဝ် တင်း သဵင် လဵဝ် ယွင်ႈယေႃး ၽြႃးပဵၼ်ၸဝ်ႈ၊ဢၼ် ပဵၼ် ပေႃႈၸဝ်ႈ၊ၸဝ်ႈၽြႃး ႁဝ်း ယေႇသု ၶရိၸ်ႈ၊ၼၼ်ႉ သေၵမ်း လူၺ်ႈ။ 7ၼင်ႇ ႁိုဝ် ပိူၼ်ႈ တၵ်း ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ ၸိုင်၊ႁပ်ႉတုင်း ဢဝ် ၵၼ် ၸိူဝ်ႉ ၼင်ႇ ၸဝ်ႈ ယေႇသု၊ႁပ်ႉတုင်း ဢဝ် သူ ၼၼ်ႉ တႃႉ။- 8ၵဝ် သမ်ႉ မွၵ်ႇလၢတ်ႈ သူ ထႅင်ႈ ၸမ်ႉ၊ၼႂ်း ၸူဝ်ႈ ဢသၢၵ်ႈ ၸဝ်ႈ ၶရိၸ်ႈ၊ၼၼ်ႉ မၼ်းၸဝ်ႈ ပွင်ၵၢၼ် ဢၵျူဝ်း ပုၼ်ႈ ၵူၼ်း မဵဝ်း ၵျူး၊ၶဝ် ႁႂ်ႈလႆႈ ၼႄပျႃး လွင်ႈ ဢၼ် ၽြႃးပဵၼ်ၸဝ်ႈ မီး သဵတ်ႈၸႃႇ လႄႈ ႁဵတ်း ႁႂ်ႈ ၵတိ ၽြႃးပဵၼ်ၸဝ်ႈ ဢၼ် ပၼ် ဝႆႉ ၵႃႈတီႈ ပူႇမွၼ်ႇ ႁဝ်း တင်းလၢႆ ပျေႉၸုမ်ႇ၊- 9ဢိၵ်ႇတင်း ၼင်ႇ ႁိုဝ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ တၵ်း လႆႈ ယွင်ႈယေႃး ၵျေးၸူး ၵရုၼႃႇ ၽြႃးပဵၼ်ၸဝ်ႈ ဢေႃႈ။ မၼ်း မႅၼ်ႈ ၸွမ်းၼင်ႇ ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၵွပ်ႈပိူဝ်ႈ ၼႆ လႄႈ ၵဝ် တၵ်း ယွင်ႈယေႃး ၵျေးၸူး ၸဝ်ႈႁဝ်း ၵႃႈၼႂ်း ၵႄႈ ဝူင်ႈၵၢင် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ဢေႃႈ။ ၵဝ် တၵ်း ႁဵတ်း ၵႂၢမ်း ယွင်ႈယေႃး ၼႃႇမႃႉ ၸိုဝ်ႈသဵင် ၸဝ်ႈႁဝ်း ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 10သမ်ႉ တႅမ်ႈ ဝႆႉ ထႅင်ႈ ဝႃႈ၊ "ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ်႟။ ၸူမ်းသိူဝ်း လူၺ်ႈ ၵၼ် တင်း ၵူၼ်း ၽြႃးပဵၼ်ၸဝ်ႈ တႃႉ၊" ဝႃႈၼႆ။ 11သမ်ႉ ထႅင်ႈ တီႈ ၼိုင်ႈ တႅမ်ႈ ဝႆႉ ဝႃႈ၊ "ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၶဝ်႟။ ယွင်ႈယေႃး ၸဝ်ႈၽြႃး တႃႉ။ ၵူၼ်း မဵဝ်း ၵႃႈမီး တင်းသဵင်ႈတင်းလူင် ၶဝ်႟။ ယွင်ႈယေႃး မၼ်းၸဝ်ႈ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 12သြႃႇ ဢိသႃႇယႃႉ၊ၵေႃႈ ႁေႃးလၢတ်ႈ လႄႈ ဝႃႈ၊ "ႁၢၵ်ႈ ၶိူဝ်း ၶွင် ယေႇသႄး၊ တၵ်း တႅၵ်ႇ ၼေႃႇ ႁုၼ်ႈ မႃး လႄႈ ၽြႃးပဵၼ်ၸဝ်ႈ တၵ်း ယူၵ်ႉ မၼ်း ၼၼ်ႉ ၶိုၼ်ႈ ႁႂ်ႈလႆႈ ဢုပ်ႉပိူင်ႇ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ဢေႃႈ။ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တၵ်း မွင်း ပႂ်ႉ မၼ်း ၼၼ်ႉ ဢေႃႈ။" ဝႃႈ ၼင်ႇ ၼႆ ႁေႃး ဝႆႉ ဢေႃႈ။ 13ၼင်ႇ ႁိုဝ် တၢင်း ဢၼ် သူ မုင်ႈမွင်း ၼၼ်ႉ တၵ်း ၼမ် ၵိုၼ်း မႃး ယူႇ ၶိူဝ်းၶိူဝ်း ၼႂ်း တၼ်းၶူဝ်း ဝိၺိၺ်ႇ မူတ်းၸၢင်ႇ ၸဝ်ႈ ၸိုင်၊ႁႂ်ႈ ၽြႃးပဵၼ်ၸဝ်ႈ ဢၼ် ပဵၼ် ငဝ်ႈႁၢၵ်ႈ တၢင်း ဢၼ် မုင်ႈမွင်း ၼၼ်ႉ ထႅင်ႈ ႁႅင်း ပၼ်ႁႅင်း ႁႂ်ႈ သူ လႆႈ ပျေႉၸုမ်ႇ ဝႆႉ တင်း တၢင်း ဢၼ် ၸူမ်းသိူဝ်း ဢိၵ်ႇတင်း တၢင်းၼိမ် ၶျၢမ်းသႃႇ ၵွပ်ႈပိူဝ်ႈ သူ ယုမ်ႇမၢတ်ႈ မၼ်းၸဝ်ႈ ၼၼ်ႉ သေၵမ်း လူၺ်ႈ။ 14ပီႈၼွင်ႉ ၶဝ်႟။ ၵဝ် ပျေႇၸႂ် လူၺ်ႈ လွင်ႈ ဢၼ် ဝႃႈ သူ မီး သၽေႃး ဢၼ် လီ ဢၼ် ငၢမ်း၊တဵမ် ဝႆႉ တင်း ပိင်ႇၺႃႇ လႄႈ ၸၢင်ႈ သင်ႇ သွၼ် သုင်းမႃႉ ၵၼ် ၼၼ်ႉ ဢေႃႈ။- 15ၵူၺ်းၵႃႈ၊ၼႂ်း ၽိုၼ်လိၵ်ႈ ၼႆႉ ၵဝ် ႁတ်း ၽုၺ်ႇ လၢတ်ႈ တႅမ်ႈ ဝႆႉ လူၺ်ႈ လွင်ႈ လၢႆ ၸိူဝ်ႉ လၢႆ မဵဝ်း လႅင်း လႅင်း၊ၼင်ႇ ႁိုဝ် ၵဝ် တၵ်း လႆႈ ပၼ် သတိ သူ ဢေႃႈ။ ၵဝ် လႆႈ ႁတ်းႁၢၼ် ၵွပ်ႈပိူဝ်ႈ ၽြႃးပဵၼ်ၸဝ်ႈ ပၼ် ၵျေးၸူး ၼႆႉ တီႈ ၵဝ်၊- 16ႁႂ်ႈလႆႈ ပဵၼ် ၵူၼ်း ၸႂ်ႉ ၵူၼ်းသွႆ ၸဝ်ႈ ယေႇသု ၶရိၸ်ႈ၊ပုၼ်ႈတႃႇ တၵ်း ပွင်ၵၢၼ် မၼ်းၸဝ်ႈ ၵႃႈၼႂ်း ၵူၼ်း တၢင်ႇၸိူဝ်ႉတၢင်ႇၶိူဝ်း ဢေႃႈ။ ၵဝ် လႆႈ ႁဵတ်း မိူၼ် ၸိူဝ်ႉ ၼင်ႇ ယဵၸ်ႈပရေႃးႁဵၵ်ႈ လႄႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၽြႃးပဵၼ်ၸဝ်ႈ ၼင်ႇ ႁိုဝ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် တၵ်း ပဵၼ် ၶိူင်ႈ တၢင်းလူႇ ဢၼ် ဝိၺိၺ်ႇ မူတ်းၸၢင်ႇ ၸဝ်ႈ ႁႂ်ႈ မူတ်းၸၢင်ႇ မႃး လႄႈ ၽြႃးပဵၼ်ၸဝ်ႈ ႁပ်ႉတုင်း ဢဝ် ၼၼ်ႉ ဢေႃႈ။- 17ပိူဝ်ႈ ၼႆ လႄႈ ၵဝ် ဢိင်ပိုင်ႈ ၸဝ်ႈ ယေႇသု ၶရိၸ်ႈ၊လႄႈ ၸႂ်ယႂ်ႇ ၸူမ်းသိူဝ်း လူၺ်ႈ ၵၢၼ် ဢၼ် ၵဝ် လႆႈ ပွင်ႁဵတ်း ပုၼ်ႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 18ၵဝ် ဢမ်ႇ ႁတ်း လၢတ်ႈ လွင်ႈ သေ ၸိူဝ်ႉ သေ မဵဝ်း လိူဝ် သေ လွင်ႈ ဢၼ် ၸဝ်ႈ ၶရိၸ်ႈ၊ဢဝ် ၵဝ် ပွင်ႁဵတ်း ႁႂ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း လႆႈ မႃး ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 19မၼ်းၸဝ်ႈ လႆႈ ဢဝ် တင်း ၵႂၢမ်း ဢၼ် ၵဝ် ႁေႃးလၢတ်ႈ၊တၢင်း ဢၼ် ၵဝ် ၵမ်ၵျၢင်ႉ၊တၼ်းၶူဝ်း ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး၊ဢိၵ်ႇတင်း တၼ်းၶူဝ်း ဝိၺိၺ်ႇ မူတ်းၸၢင်ႇ ၸဝ်ႈ ပွင်ႁဵတ်း လွင်ႈတၢင်း ၸိူဝ်း ၼၼ်ႉ လႄႈ ၵဝ် လႆႈ လႄႇ ၵႂႃႇ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၶရိၸ်ႈ၊ၸႃႉၸဵမ် ၵႃႈတီႈ ဝဵင်း ယေႇရုသလႅမ်ႇ၊တေႃႇထိုင်ႁွတ်ႈ မိူင်း ဢိလိရၵမ်ႇ၊ပုၼ်ႉ ဢေႃႈ။- 20ၵဝ် မီး ၸႂ် ၸေႇတၼႃႇ တႃႇသေႇ ၶႂ်ႈ ႁေႃး မွၵ်ႇလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵႃႈတီႈ ၶဝ် ၸိူဝ်း ဢၼ် ဢမ်ႇ ပႆႇ တွၼ်ႉ လႆႈ ငိၼ်း လွင်ႈ ၸဝ်ႈ ၶရိၸ်ႈ၊ၼၼ်ႉ ဢေႃႈ။ ၼင်ႇ ၼၼ် လႄႈ ၵဝ် ဢမ်ႇ ၶႂ်ႈ ထၢပ်ႈ လႄႈ တႄႇႁဵတ်း ၼိူဝ် ငဝ်ႈႁၢၵ်ႈ ဢၼ် ပိူၼ်ႈ တၢင်ႇၵေႃႉ တႄႇတင်ႈ ဝႆႉ ၼၼ်ႉ ဢေႃႈ။- 21မႅၼ်ႈ ၸွမ်းၼင်ႇ ဢၼ် ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၶဝ် ၸိူဝ်း ဢၼ် ဢမ်ႇ ယၢမ်ႈ လႆႈ ငိၼ်း ပိူၼ်ႈ မွၵ်ႇလၢတ်ႈ ၶႆႈၼႄ လွင်ႈ မၼ်းၸဝ်ႈ ၼၼ်ႉ တၵ်း လႆႈ ႁၼ် ဢေႃႈ။ ၶဝ် ၸိူဝ်း ဢၼ် ဢမ်ႇ တွၼ်ႉ လႆႈ ငိၼ်း လွင်ႈ မၼ်းၸဝ်ႈ ၼၼ်ႉ တၵ်း တေ ႁု ထွမ်ႇ ပွင်ႇလႅင်း ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 22ၵွပ်ႈပိူဝ်ႈ လွင်ႈတၢင်း ၼႆႉ လႄႈ ၵဝ် ဢမ်ႇ ပဵၼ် မႃး လႄႇ ထိုင် သူ ၵွပ်ႈပိူဝ်ႈ မီး ဢၼ် ႁႄႉ ဢၼ် ၶႅၼ် ယူႇ ၶိူဝ်းၶိူဝ်း ဢေႃႈ။- 23မိူဝ်ႈလဵဝ် ၵၢၼ်ငၢၼ်း ၵဝ် တီႈ ၼႂ်း မိူင်း ၼႆႉ ၵဝ် လႆႈ ႁဵတ်း ယဝ်ႉ တူဝ်ႈ ယဝ်ႉ လႄႈ ၸိူဝ်ႉ ၼင်ႇ ဢၼ် ၵဝ် မီး ၸႂ် ၶႂ်ႈ မႃး လႄႇ ထိုင် သူ ႁိုင် ၼႃႇ ယဝ်ႉ ၼၼ်ႉ၊- 24တေႃႈလဵဝ် ၼႆႉ ၵဝ် ထၢင်ႇ တေ ပဵၼ် လႆႈ ယဝ်ႉ ဢေႃႈ။ ၵဝ် ဢၢင်ႈ ဝႄႉ ၶဝ်ႈ ၸူး သူ ၼႂ်း သဵၼ်ႈတၢင်း ဢၼ် ၵဝ် တၵ်း ၵႂႃႇ မိူင်း သပဵၼ်ႇ၊ၼၼ်ႉ ဢေႃႈ။ ဝၢႆးသေ ယူႇ မူၼ်ႈ မူၼ်ႈပျေႃႇ ပျေႃႇ တင်း သူ ႁိုင် တၢၼ်ႇတၢၼ်ႇ ယဝ်ႉ ၸင်ႇ၊တၵ်း ၶၢမ်ႇ ဢဝ် တၢင်း ဢၼ် သူ ၸွႆႈထႅမ် ထွၵ်ႈ ၵမ်ႉ ႁႂ်ႈ ၵဝ် လႆႈ သိုပ်ႇ ဢွၵ်ႇ ၶၢဝ်းတၢင်း ၵႂႃႇၸူး မိူင်း ၼၼ်ႉ ဢေႃႈ။- 25ဝႃႈ ၸိူဝ်ႉႁိုဝ် သေၵေႃႈ တေႃႈလဵဝ် ၵဝ် တၵ်း ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ႁႂ်ႈလႆႈ ၸွႆႈထႅမ် ၵူၼ်း ၸဝ်ႈၽြႃး ၸိူဝ်း ၼၼ်ႉ လူးၵွၼ်ႇ ဢေႃႈ။- 26လွင်ႈ မၼ်း ၸမ်ႉ၊ၸိူဝ်းၸဝ်ႈ မိူင်း မႃႇၵေႇတေႃးၼိ၊ဢိၵ်ႇတင်း ၸိူဝ်းၸဝ်ႈ မိူင်း ၵရိၵ်ႉ၊တင်းလၢႆ ပႃး တင်း ၸႂ် ၸေႇတၼႃႇ သေလႄႈ လႆႈ လူႇ ငိုၼ်း ႁႂ်ႈလႆႈ ၸွႆႈထႅမ် ၵူၼ်း ၸဝ်ႈၽြႃး ၸိူဝ်း ဢၼ် ယၢၵ်ႈၽၢၼ် ၵႃႈၼႂ်း ဝဵင်း ယေႇရုသလႅမ်ႇ၊ပုၼ်ႉ ဢေႃႈ။- 27ၶဝ် မီး ၸႂ် ၸေႇတၼႃႇ ၶႂ်ႈ လူႇ ႁင်း ၵူၺ်း ၶဝ် ဢေႃႈ။ ၵူၺ်းၵႃႈ၊တီႈ တႄႉ မၼ်း ၶဝ် မီး တႃႇဝုၼ်ႇ ၸွႆႈထႅမ် ၵူၼ်း ယၢၵ်ႈၽၢၼ် ၸိူဝ်း ၼၼ်ႉ ၸွမ်းၼင်ႇ ဢၼ် ၵူၼ်း မဵဝ်း ၵျူး၊ၶဝ် ယင်း ၸၢင်ႈ ၽႄမႅင်ႇ ၵျေးၸူး တၢင်းလီ ၽၢႆႇ ၸႂ်ဝိၺိၺ်ႇ ပၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ၊ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် ၵေႃႈ ထုၵ်ႇလီ တွပ်ႇ ၵျေးၸူး တၢင်းလီ ၽၢႆႇ တူဝ် ၶၼ်ႇထႃႇ ဢၼ် ပဵၼ် ငိုၼ်း တွင်း ပၼ် ၵူၼ်း မဵဝ်း ၵျူး၊ၶဝ် ဢေႃႈ။- 28ဝၢႆးသေ ၵဝ် ဢဝ် ငိုၼ်းလူႇ တင်းသဵင်ႈတင်းလူင် ဢၼ် ပိူၼ်ႈ ၵဵပ်း ဝႆႉ ပုၼ်ႈ ၶဝ် ၼၼ်ႉ ဢၢပ်ႈပၼ် ၶဝ် ယဝ်ႉ ၼၼ်ႉ ၸိုင်၊ၵဝ် တၵ်း ဢွၵ်ႇ တၢင်း ၵႂႃႇ မိူင်း သပဵၼ်ႇ၊လႄႈ ၼႂ်း ၶၢဝ်းတၢင်း ၼၼ်ႉ ၵဝ် တၵ်း ဝႄႉ ၶဝ်ႈ ၸူး သူ ဢေႃႈ။- 29မိူဝ်ႈ ဢၼ် ၵဝ် မႃး ၸူး သူ ၼၼ်ႉ ၵဝ် တၵ်း ပႃး မၢင်ႇၵလႃႇ တၢင်းလီ ၸဝ်ႈ ၶရိၸ်ႈ၊ဢၼ် ပျေႉၸုမ်ႇ ၼၼ်ႉ မႃး ဢေႃႈ၊ဝႃႈၼႆ ၵဝ် ႁု ဢေႃႈ။ 30ပီႈၼွင်ႉ ၶဝ်႟။ ၵဝ် ဢိင်ပိုင်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ဢိၵ်ႇတင်း မႅတ်ႈတႃႇ ၵရုၼႃႇ ဝိၺိၺ်ႇ ၸဝ်ႈ သေလႄႈ တိုၵ်းယူင်း ႁႂ်ႈ သူ ၶတ်းၸႂ် သေ ႁူမ်ႈ ၵၼ် တင်း ၵဝ် လႄႈ သူးတွင်း တီႈ ၽြႃးပဵၼ်ၸဝ်ႈ ပုၼ်ႈ ၵဝ် ဢေႃႈ။- 31ၶႅၼ်းတေႃႈ သူးတွင်း ပၼ် ၼင်ႇ ႁိုဝ် ၵဝ် တၵ်း လွတ်ႈၽေး သေ ၵႃႈတီႈ ၵူၼ်း ဢၼ် ဢမ်ႇ ယုမ်ႇမၢတ်ႈ တင်းလၢႆ ၼႂ်း မိူင်း ယုတႃႉ၊ၼၼ်ႉ ဢိၵ်ႇတင်း သူးတွင်း ႁႂ်ႈ ၵၢၼ် ဢၼ် ၵဝ် တၵ်း ပွင်ႁဵတ်း ၵႃႈၼႂ်း ဝဵင်း ယေႇရုသလႅမ်ႇ၊ၼၼ်ႉ တၵ်း ပဵၼ် ဢၵျူဝ်း ပုၼ်ႈ ၵူၼ်း ၸဝ်ႈၽြႃး ၶဝ် သေၵမ်း။- 32ႁဵတ်း ၼၼ် လႄႈ ပေႃး ၽြႃးပဵၼ်ၸဝ်ႈ မီး ဢလူဝ်ႇ ၸိုင်၊ၵဝ် တၵ်း လႆႈ ႁွတ်ႈ ၽႅဝ် တီႈ သူ ၸူမ်းၸူမ်းသိူဝ်းသိူဝ်း လႄႈ တၵ်း လႆႈ မႃး လိုဝ်ႈႁိူဝ်ႉ ၵႃႈတီႈ သူ ဢေႃႈ။- 33ႁႂ်ႈ ၽြႃးပဵၼ်ၸဝ်ႈ ၸဝ်ႈ ဢၼ် ပဵၼ် ငဝ်ႈႁၢၵ်ႈ တၢင်းၼိမ် ၶျၢမ်းသႃႇ ၼၼ်ႉ မီး ယူႇ လူၺ်ႈ ၵၼ် တင်း သူ တင်းသဵင်ႈ သေၵမ်း လူၺ်ႈ။ ဢႃမိၼ်ႈ။
Copyright
Learn More


text:
1ပိၵ်ႉသမ်ႉ သူ လႆႈ ႁဵတ်း တုၸရိူၵ်ႈ လႄႈ တၢႆ ယူႇ ၼႂ်း ဢပျတ်ႈ သေၵေႃႈ၊ၽြႃးပဵၼ်ၸဝ်ႈ ႁဵတ်း ႁႂ်ႈ သူ တင်းလၢႆ မီး ဢသၢၵ်ႈလိပ်း ယူႇ ဢေႃႈ။- 2ၸဵမ် မိူဝ်ႈၵွၼ်ႇ သူ ယၢမ်ႈ ႁဵတ်း လႄႈ ၵမ်ၵျၢင်ႉ ၸွမ်း သဵၼ်ႈတၢင်း လေႃးၵီႇ၊ႁဵတ်း ၸွမ်း ၶုၼ် ၸဵမ်မိူဝ်ႈ ဢွၼ်တၢင်း ဢၼ် ဝႃႈ၊တၢင်း ဢၼ် ၸပ်းၸွမ်း သဵၼ်ႈတၢင်း လေႃးၵီႇ၊တၢင်း ဢၼ် ၸပ်းၸွမ်း ဢလူဝ်ႇ ၶုၼ် ဢၼ် ဢုပ်ႉပိူင်ႇ ဢႃႇၵႃႇသႃႉ ၵၢင်ႁၢဝ် ဢၼ် ပဵၼ် ဝိၺိၺ်ႇ ဢၼ် ဢုပ်ႉပိူင်ႇ ၵႃႈၼိူဝ် ၵူၼ်း ၸိူဝ်း ဢၼ် ဢမ်ႇ ထွမ်ႇ ၵႂၢမ်း ၽြႃးပဵၼ်ၸဝ်ႈ ၸိူဝ်း ၼၼ်ႉ ဢေႃႈ။- 3ဝႃႈ တႄႉ မၼ်း ၸိုင်၊ႁဝ်း တင်းသဵင်ႈတင်းလူင် ၸိူဝ်း ၼႆႉ မိူဝ်ႈ ဢွၼ်တၢင်း ၼၼ်ႉ၊ယၢမ်ႈ ႁဵတ်း ၸွမ်း ဢလူဝ်ႇ ၼိူဝ်ႉလိူတ်ႈ မိူၼ် ၶဝ် ၸိူဝ်း ၼၼ်ႉ၊ဢိၵ်ႇတင်း ဢလူဝ်ႇ ၵၢင်ၸႂ် ၶဝ် မႃး ၼၼ်ႉ လႄႈ ႁဝ်း ၸိူဝ်း ၼႆႉ ၵေႃႈ၊ထိူၵ်ႈ ၶၢမ်ႇတၢမ်ႇ ဢပျတ်ႈ တၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ ၼၼ်ႉ မိူၼ် မိူၼ် ၵၼ် တင်း တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ ဢေႃႈ။ 4ၼႂ်းဝႃႈၼၼ် သေၵေႃႈ၊ၵရုၼႃႇ ၽြႃးပဵၼ်ၸဝ်ႈ ၼၼ်ႉ ၼမ် ၵိုၼ်း ဝႆႉ ပုၼ်ႈ ႁဝ်း၊တၢင်းႁၵ်ႉ မႅတ်ႈတႃႇ မၼ်းၸဝ်ႈ ၵေႃႈ ယႂ်ႇ ၼႃႇ လူင်လၢင် ပုၼ်ႈ ႁဝ်း လႄႈ၊- 5ပိၵ်ႉသမ်ႉ ႁဝ်း ၸိူဝ်း ၼႆႉ၊တၢႆ ယူႇ ၼႂ်း ဢပျတ်ႈ တၢင်း ဢၼ် ၽိတ်းပိူင်ႈ သေၵေႃႈ၊မၼ်းၸဝ်ႈ ႁႂ်ႈ ဢသၢၵ်ႈ ႁဝ်း လႆႈ လိပ်း လူၺ်ႈ ၵၼ် တင်း ၸဝ်ႈ ၶရိၸ်ႈ၊ၵွပ်ႈပိူဝ်ႈ သု ၵျေးၸူး ၸဝ်ႈ ၼၼ်ႉ လႄႈ သူ တင်းလၢႆ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 6ၽြႃးပဵၼ်ၸဝ်ႈ ႁႂ်ႈ ႁဝ်း လုၵ်ႉ ၶိုၼ်းလိပ်း မႃး လူၺ်ႈ ၵၼ် တင်း ၸဝ်ႈ ၶရိၸ်ႈ၊လႄႈ ပၼ် တီႈ ဢၼ် ႁဝ်း လႆႈ ၼင်ႈ လူၺ်ႈ ၵၼ် တင်း မၼ်းၸဝ်ႈ၊ၵႃႈၼႂ်း မိူင်းၵၢင်ႁၢဝ် ၼၼ်ႉ ပဵၼ် ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ဢေႃႈ။- 7မၼ်းၸဝ်ႈ ႁဵတ်း ၸိူဝ်ႉ ၼင်ႇ ၼႆ ႁႂ်ႈလႆႈ ၼႄပျႃး ၵျေးၸူး မၼ်းၸဝ်ႈ ဢၼ် ၼမ် ၵိုၼ်း ၼႃႇ ထၢၼ်ႈပေႃး ဢမ်ႇ ဝႃႈ ဢမ်ႇ တႅၵ်ႈ လႆႈ ၼၼ်ႉ၊ထၢင်ႇသႃး ၼႂ်း ၶိင်ႇၵႃႇလႃႉ ၵမ်းလိုၼ်း ၼႂ်း တၢင်း ဢၼ် မၼ်းၸဝ်ႈ ႁၵ်ႉ ဢဵတ်းလူ ႁဝ်း၊ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 8လွင်ႈ မၼ်း ၸမ်ႉ၊ၵွပ်ႈ လူၺ်ႈ ၵျေးၸူး ၽြႃးပဵၼ်ၸဝ်ႈ လႄႈ ႁဝ်း လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၵွပ်ႈ လူၺ်ႈ တၢင်းယုမ်ႇမၢတ်ႈ ဢေႃႈ။ မၼ်း ပဵၼ် ၵွပ်ႈ လူၺ်ႈ တၢင်းၵမ် တၢင်းၵျၢင်ႉ တူဝ်ၸဝ်ႈၵဝ်ႇ ဢမ်ႇၸႂ်ႈ။ မၼ်း ပဵၼ် ၵွပ်ႈ လူၺ်ႈ ၽြႃးပဵၼ်ၸဝ်ႈ ဢဵတ်းလူ ပၼ် ဢေႃႈ။- 9မၼ်း ပဵၼ် ၵွပ်ႈ လူၺ်ႈ တၢင်းၵမ် တၢင်းၵျၢင်ႉ တူဝ်ၸဝ်ႈၵဝ်ႇ ဢမ်ႇၸႂ်ႈ လႄႈ ၽူႈလႂ် ဢမ်ႇ မီး ဢၶႂၢင်ႉ ဢၼ် လႆႈ ဢုပ်ႇ ဝၢဝ်း ဢေႃႈ။- 10ပိူဝ်ႈ ဢၼ် ႁဝ်း ပဵၼ် ၵေႃႉ ဢၼ် မၼ်းၸဝ်ႈ ၽၢၼ်ႇသၢင်း လႄႈ ႁဵတ်း ပဵၼ် ၼႂ်း ၸဝ်ႈ ယေႇသု ၶရိၸ်ႈ၊ပုၼ်ႈ လွင်ႈ ၼင်ႇ ႁိုဝ် ႁဝ်း တၵ်း လႆႈ ၵမ်ၵျၢင်ႉ ဢၼ် လီ ဢေႃႈ။ ၽြႃးပဵၼ်ၸဝ်ႈ မႄးႁႅၼ်း ႁဝ်း ဝႆႉ၊ၸဵမ်မိူဝ်ႈ ဢွၼ်တၢင်း ႁႂ်ႈ ႁဝ်း လႆႈ ၵမ်ၵျၢင်ႉ လီ လီ ငၢမ်း ငၢမ်း ၸိူဝ်ႉ ၼင်ႇ ၼၼ် ဢေႃႈ။ 11ပိူဝ်ႈ ၼႆ လႄႈ၊မိူဝ်ႈ ဢွၼ်တၢင်း ၼၼ်ႉ ပေႃး ဝႃႈ ၸွမ်း ၸႃႇတိ ၼိူဝ်ႉၼင် ၸိုင်၊သူ ယၢမ်ႈ လႆႈ ပဵၼ် ၵူၼ်း တၢင်ႇၸိူဝ်ႉတၢင်ႇၶိူဝ်း လႄႈ ၵူၼ်း ၸိူဝ်း ဢၼ် ႁပ်ႉ ဢဝ် မၢင်ႇၵလႃႇ တၢင်း ဢၼ် ပၢတ်ႇပၢႆၼင် ဢၼ် ႁဵတ်း တီႈ ၼိူဝ်ႉၼင် လူၺ်ႈ မိုဝ်း ၼၼ်ႉ ယၢမ်ႈ ႁွင်ႉ သူ ဝႃႈ၊ "ၵူၼ်း ၸိူဝ်း ဢၼ် ဢမ်ႇ မီး မၢင်ႇၵလႃႇ တၢင်း ဢၼ် ပၢတ်ႇပၢႆၼင်" ဝႃႈ ၼင်ႇ ၼႆ ၼၼ်ႉ ၶုၵ်းၸႂ်လႆႈ တႃႉ။ 12မိူဝ်ႈ ယၢမ်း ၼၼ်ႉ၊သူ ယူႇ ၽၢတ်ႇ ယၢၼ် ၵၼ် တင်း ၸဝ်ႈ ၶရိၸ်ႈ၊ဢမ်ႇ လႆႈ ၶဝ်ႈပႃး ၵႃႈၼႂ်း တၢင်း ဢၼ် ပဵၼ် ၵူၼ်း မဵဝ်း ဢိသရေး၊ၶဝ် လႄႈ ဢမ်ႇ လႆႈ ၶဝ်ႈပႃး ၵႃႈၼႂ်း ပတိၺိၺ်ႇ တြႃး ဢၼ် မၼ်းၸဝ်ႈ ဝႆႉၵတိ ၼၼ်ႉ လႄႈ ယူႇ ၼႂ်း ယူႇ ၼႂ်း လေႃးၵႃႉ ၼႆႉ ဢမ်ႇ မီး တၢင်း မုင်ႈထႃႈ မွင်းထႃႈ၊ဢိၵ်ႇတင်း ဢမ်ႇ မီး ၽြႃးပဵၼ်ၸဝ်ႈ ၼၼ်ႉ ၵေႃႈ၊ၶုၵ်းၸႂ်လႆႈ တႃႉ။- 13ၵူၺ်းၵႃႈ၊တေႃႈလဵဝ် ၼႆႉ၊ၵွပ်ႈပိူဝ်ႈ တၢင်း ဢၼ် မီး ယူႇ ၼႂ်း ၸဝ်ႈ ၶရိၸ်ႈ၊ၼၼ်ႉ၊သူ ၸိူဝ်း ဢၼ် ယၢမ်ႈ ယၢၼ် ၵႆ ၼၼ်ႉ၊လႆႈ ၶၢမ်ႇ တၢင်း ဢၼ် ဢဝ် ၶဝ်ႈ ၸူး ၵၼ် ပဵၼ် ၵွပ်ႈ လူၺ်ႈ တၢင်း ဢၼ် ၸဝ်ႈ ၶရိၸ်ႈ၊ၶၢမ်ႇတၢႆ ၼၼ်ႉ ယဝ်ႉ ဢေႃႈ။- 14ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊မၼ်းၸဝ်ႈ ပဵၼ် ၸဝ်ႈ တၢင်းၼိမ် ႁဝ်း လႄႈ ႁဵတ်း ႁႂ်ႈ ႁဝ်း ဢၼ် ပဵၼ် ၵူၼ်း သွင် မဵဝ်း ၼႆႉ ပဵၼ် ၵူၼ်း မဵဝ်းလဵဝ် ၵၼ် မႃး သေလႄႈ မၼ်းၸဝ်ႈ ယႃႉ ၽႃ ဢၼ် ႁႄႉ ၶၼ်ႈ ဝႆႉ တီႈ ၶိုင်ႈၵၢင် ႁဝ်း ၼၼ်ႉ ပႅတ်ႈ ဢေႃႈ။- 15မၼ်းၸဝ်ႈ ဢဝ် တူဝ် ၼိူဝ်ႉလိူတ်ႈ မၼ်းၸဝ်ႈ ပႄႇ ၽဵဝ်ႈ ပႅတ်ႈ တၢင်း ဢၼ် ၶတ်းၵၼ် ဢၼ် ဝႃႈ၊ပိင်းၺၢပ်ႈတြႃး ဢိၵ်ႇတင်း ၼႄးဢုပတေႇ တြႃး ၶဝ် ၼၼ်ႉ သေလႄႈ ပွင်ႁဵတ်း ႁႂ်ႈ ၵူၼ်း သွင် မဵဝ်း ပဵၼ် ၵူၼ်း မဵဝ်းလဵဝ် ၵၼ် မႃး မႂ်ႇ မႂ်ႇ၊ၵႃႈၼႂ်း တၢင်း ဢၼ် မီး ယူႇ လူၺ်ႈ ၵၼ် တင်း မၼ်းၸဝ်ႈ ၼၼ်ႉ၊ၸိူဝ်ႉ ၼင်ႇ ၼၼ် မၼ်းၸဝ်ႈ ႁႂ်ႈ မီး တၢင်းၼိမ် ၶျၢမ်းသႃႇ ဢေႃႈ။- 16ၵွပ်ႈပိူဝ်ႈ လၢႆး ဢၼ် မၼ်းၸဝ်ႈ ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ လႄႈ ၸဝ်ႈ ၶရိၸ်ႈ၊ႁႂ်ႈ တၢင်း ဢၼ် ႁဝ်း ပဵၼ် ရၢၼ်ႇသူႇ ၵၼ် ၼၼ်ႉ ထၢတ်ႇယဵၼ် သေယဝ်ႉ၊ၵွပ်ႈ လူၺ်ႈ သဝ်မႆႉဝႃးမိုဝ်း ၼၼ်ႉ၊ႁဝ်း ဢၼ် ပဵၼ် ၶိူဝ်း ၵူၼ်း သွင် မဵဝ်း ၼႆႉ လႆႈ ႁူမ်ႈ ပွင်းၵၼ် ပဵၼ် ဢၼ်လဵဝ် လႄႈ လႆႈ ၶၢမ်ႇ ဢဝ် ၶဝ်ႈ ၸူး ၵႃႈတီႈ ၽြႃးပဵၼ်ၸဝ်ႈ ဢေႃႈ။- 17ၸဝ်ႈ ၶရိၸ်ႈ၊မႃး လႄႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢၼ် ဝႃႈ၊တြႃး ဢၼ် ႁႂ်ႈ မီး တၢင်းၼိမ် ၼၼ်ႉ၊တီႈ သူ ၸိူဝ်း ဢၼ် မီး ယူႇ ၵႃႈတီႈ ဢၼ် ၵႆ၊ဢိၵ်ႇတင်း တီႈ ၶဝ် ၸိူဝ်း ဢၼ် မီး ၸမ် ၼၼ်ႉ ဢေႃႈ။- 18ၼင်ႇ ၼၼ် လႄႈ ၵွပ်ႈပိူဝ်ႈ ၸဝ်ႈ ၶရိၸ်ႈ၊ၼၼ်ႉ၊ႁဝ်း ၸိူဝ်း ဢၼ် ပဵၼ် ၶိူဝ်း ၵူၼ်း သွင် မဵဝ်း ၼႆႉ၊လႆႈ ဢိင်ပိုင်ႈ ဝိၺိၺ်ႇ ၸဝ်ႈ ပႃးလဵဝ် သေယဝ်ႉ၊လႆႈ ဢၶႂၢင်ႉ ဢၼ် ၶဝ်ႈ ၸူး တီႈ ပေႃႈၸဝ်ႈ ဢေႃႈ။ 19ပိူဝ်ႈ ၼႆ လႄႈ သူ ပဵၼ် ၵူၼ်း တၢင်ႇ ဝၢၼ်ႈ တၢင်ႇ မိူင်း ဢမ်ႇၸႂ်ႈ။ သူ ပဵၼ် ၶႅၵ်ႇ ဢမ်ႇၸႂ်ႈ ယဝ်ႉ ဢေႃႈ။ သူ ပဵၼ် ၵူၼ်းမိူင်း လဵဝ် ၵၼ် တင်း ၵူၼ်း မူတ်းၸၢင်ႇ တင်းလၢႆ လႄႈ၊သူ ပဵၼ် ၵူၼ်းႁိူၼ်းၵူၼ်းယေး ၽြႃးပဵၼ်ၸဝ်ႈ ဢေႃႈ။- 20သူ လႆႈ ၶၢမ်ႇ တၢင်း ဢၼ် ၵေႃႇ တင်ႈ ၶိုၼ်ႈ ၵႃႈၼိူဝ် ငဝ်ႈႁၢၵ်ႈ တိူၵ်ႈ ဢၼ် ပဵၼ် တမၢၼ်ႇၸဝ်ႈ၊ဢိၵ်ႇတင်း ပရေႃးၽႅတ်ႈ တင်းလၢႆ ဢေႃႈ။ တူဝ် ၸဝ်ႈ ယေႇသု ၶရိၸ်ႈ၊ၸမ်ႉ၊ပဵၼ် ငဝ်ႈႁၢၵ်ႈ မၢၵ်ႇႁိၼ် ၸဵင်ႇတိူၵ်ႈ ဢေႃႈ။- 21ၼႂ်း ၸဝ်ႈ ၼၼ်ႉ၊ႁိူၼ်း တိူၵ်ႈ တင်း လင် ၵေႃႇ တင်ႈ ႁႂ်ႈ ၶဝ်ႈ ၼႅၼ်ႈ ၵၼ် ဝႆႉ လႄႈ သုင် ၶိုၼ်ႈ မႃး ပဵၼ် ၵျွင်း ပိၵ်ႈမၢၼ်ႇ ဢၼ် မူတ်းၸၢင်ႇ ပုၼ်ႈ ထႃႇဝရႃႉ ၽြႃး ဢေႃႈ။- 22ၼႂ်း မၼ်းၸဝ်ႈ ၼၼ်ႉ၊သူ ၵေႃႈ တေ လႆႈ ၶၢမ်ႇ တၢင်း ဢၼ် ၵေႃႇ တင်ႈ ၶိုၼ်ႈ လူၺ်ႈ ၵၼ် တင်း ႁဝ်း၊ပုၼ်ႈတႃႇ တေ ႁႂ်ႈ ပဵၼ် တီႈ ဢၼ် ဝိၺိၺ်ႇ ၽြႃးပဵၼ်ၸဝ်ႈ ၵိင်းဝၢပ်ႈ ၼၼ်ႉ ဢေႃႈ။
Copyright
Learn More


text:
1ၵမ်း ၼႆႉ၊ၵွပ်ႈ ႁဝ်း ယုမ်ႇမၢတ်ႈ ၸင်ႇ ၽြႃးပဵၼ်ၸဝ်ႈ မၢတ်ႈ ႁဝ်း ပဵၼ် ၵူၼ်း သိုဝ်ႈတေႃႇ ယဝ်ႉ။ ၵွပ်ႈပိူဝ်ႈ ၼႆ လႄႈ ႁဝ်း တင်း ၽြႃးပဵၼ်ၸဝ်ႈ ထုၵ်ႇမေႃ ၵၼ် ယူႇ ၵွပ်ႈ လူၺ်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ဢေႃႈ။- 2ၵွပ်ႈပိူဝ်ႈ ၸဝ်ႈ ယေႇသု၊ၼၼ်ႉ ႁဝ်း လႆႈ ယုမ်ႇမၢတ်ႈ သေလႄႈ လႆႈ ဢၶႂၢင်ႉ ဢၼ် ၶဝ်ႈ ၸၢမ်ႇၸႃး ၵျေးၸူး ၸဝ်ႈ တီႈ ဢၼ် ႁဝ်း တႄႇ ဝႆႉ ယူႇ ၼၼ်ႉ သေယဝ်ႉ၊ႁဝ်း လႆႈ သိူဝ်း ၸူမ်း ၼႂ်း တၢင်း ဢၼ် ႁဝ်း မုင်ႈမွင်း ႁႂ်ႈလႆႈ ၸၢမ်ႇၸႃး မုၼ်ၽုင်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 3လိူဝ် သေ ၼၼ်ႉ ႁဝ်း သိူဝ်း ၸူမ်း ၼႂ်း တၢင်း ဢၼ် ႁဝ်း တုၵ်ႉၶႃႉ ၺႃး ၽေး၊ၵွပ်ႈပိူဝ်ႈ ႁဝ်း ႁု လွင်ႈ ဢၼ် ၽေး တုၵ်ႉၶႃႉ ၼၼ်ႉ ၸၢင်ႈ သွၼ်ပၼ် ႁႂ်ႈ ႁဝ်း မေႃ ယိူၼ်ႉၶၢမ်ႇ ၸႂ် ယၢဝ်း ဢေႃႈ။- 4တၢင်း ဢၼ် ယိူၼ်ႉၶၢမ်ႇ ၼၼ်ႉ ႁဵတ်း ႁႂ်ႈ ၽြႃးပဵၼ်ၸဝ်ႈ ထုၵ်ႇၸႂ် ႁဝ်း လႄႈ၊တၢင်း ဢၼ် မၼ်းၸဝ်ႈ ထုၵ်ႇၸႂ် ၼၼ်ႉ ပွင်ႁဵတ်း ပွင် သၢင်ႈ တၢင်း ဢၼ် မုင်ႈထႃႈ မွင်းထႃႈ ဢေႃႈ။- 5တၢင်း ဢၼ် မုင်ႈမွင်း ၼၼ်ႉ တိုၼ်း ဢမ်ႇ ႁႂ်ႈ ႁဝ်း လႆႈ ဢူၵ်း လႆႈ ဢၢႆ ပိူၼ်ႈ၊ၵွပ်ႈပိူဝ်ႈ ၽြႃးပဵၼ်ၸဝ်ႈ ဢဝ် ဝိၺိၺ်ႇ မူတ်းၸၢင်ႇ ၸဝ်ႈ ဢၼ် ပဵၼ် သု ၵျေးၸူး တီႈ ႁဝ်း ၼၼ်ႉ လႄႈ သွၼ်းလေႃႇ တၢင်းႁၵ်ႉ မႅတ်ႈတႃႇ မၼ်းၸဝ်ႈ ဝႆႉ ၵႃႈၼႂ်း ႁူဝ် ၸႂ် ႁဝ်း ယဝ်ႉ ဢေႃႈ။ 6ၼႂ်း မိူဝ်ႈ ဢၼ် ႁဝ်း ယင်း တိုၵ်ႉ ႁႅင်းဢူၼ်ႈ ယူႇ ၼၼ်ႉ လႄႈ ၶိင်ႇ မၼ်း ၵေႃႈ သၢင်ႇထုၵ်ႇ ယဝ်ႉ ၸင်ႇ ၸဝ်ႈ ၶရိၸ်ႈ၊ၶၢမ်ႇတၢႆ တၢင် ၵူၼ်း ၸိူဝ်း ဢၼ် ၽိတ်းပိူင်ႈ ၽြႃး တြႃး ၼၼ်ႉ ဢေႃႈ။- 7တၢင်း ဢၼ် သေၵေႃႉသေၵူၼ်း တၵ်း ၶၢမ်ႇတၢႆ တၢင် ၵူၼ်း ဢၼ် ၵမ်ၵျၢင်ႉ ၸွမ်း တြႃး ၼၼ်ႉ ပဵၼ် လွင်ႈ ဢၼ် ၶႆႈၸႂ် ယၢပ်ႇ ယူႇ ဢေႃႈ။ ၵေႃႉ ဢၼ် ႁတ်း ၶၢမ်ႇတၢႆ တၢင် ၵူၼ်း ဢၼ် မျၢတ်ႈ လီ ၼၼ်ႉ ၸိုင်၊ၸၢင်ႈၶႄး တၵ်း မီး ယူႇ ဢေႃႈ။- 8ၵူၺ်းၵႃႈ၊ၽြႃးပဵၼ်ၸဝ်ႈ ၼႄပျႃး တၢင်း ဢၼ် မၼ်းၸဝ်ႈ ႁၵ်ႉ ႁဝ်း ထၼ်ႇ လႂ် ၼၼ်ႉ ၼႂ်း တၢင်း ဢၼ် ၸဝ်ႈ ၶရိၸ်ႈ၊ၶၢမ်ႇတၢႆ တၢင် ႁဝ်း ယၢမ်း မိူဝ်ႈ ဢၼ် ႁဝ်း ယင်း တိုၵ်ႉ ပဵၼ် ၵူၼ်း ၽိတ်းပိူင်ႈ ယူႇ ၼၼ်ႉ ဢေႃႈ။- 9ၵွပ်ႈပိူဝ်ႈ မၼ်းၸဝ်ႈ ထွၵ်ႇ လိူတ်ႈ မၼ်းၸဝ်ႈ၊ၶၢမ်ႇတၢႆ တၢင် ႁဝ်း၊ႁႂ်ႈ ႁဝ်း လႆႈ ပဵၼ် ၵူၼ်း သိုဝ်ႈတေႃႇ ၼၼ်ႉ လႄႈ မၼ်းၸဝ်ႈ တၵ်း ယဵင်ႈၶႅၼ်း ၵႄႇၶျွတ်ႈ ဢဝ် ႁဝ်း ဢွၵ်ႇ သေ ၵႃႈတီႈ တၢမ်ႇ ဢပျတ်ႈ ဢၼ် ၽြႃးပဵၼ်ၸဝ်ႈ တၵ်း ၸီႇယၢင်ႇ ၼၼ်ႉ ဢေႃႈ။- 10ႁဝ်း ၼႆႉ ပိၵ်ႉသမ်ႉ ပဵၼ် ရၢၼ်ႇသူႇ ၽြႃးပဵၼ်ၸဝ်ႈ သေၵေႃႈ ပေႃး မၼ်းၸဝ်ႈ ယင်း ႁႂ်ႈ လုၵ်ႈၸဝ်ႈ ၶၢမ်ႇတၢႆ ႁႂ်ႈ ႁဝ်း လႆႈ ၶိုၼ်း လီ ၵၼ် တင်း မၼ်းၸဝ်ႈ ၸိုင်၊တေႃႈလဵဝ် ၼႆႉ ႁဝ်း ၶိုၼ်း လီ ၵၼ် တင်း မၼ်းၸဝ်ႈ ယဝ်ႉ လႄႈ မၼ်းၸဝ်ႈ တၵ်း ယဵင်ႈၶႅၼ်း ၵႄႇၶျွတ်ႈ ဢဝ် ႁဝ်း ၵွပ်ႈပိူဝ်ႈ ဢသၢၵ်ႈ ၸဝ်ႈ ၶရိၸ်ႈ၊ၼၼ်ႉ ဢေႃႈ။- 11လိူဝ် သေ ၼႆႉ ၵူၺ်းဢမ်ႇၵႃး၊ႁဝ်း လႆႈ သိူဝ်း ၸူမ်း ၼႂ်း ၽြႃးပဵၼ်ၸဝ်ႈ ၵွပ်ႈပိူဝ်ႈ မိူဝ်ႈလဵဝ် ၼႆႉ ၸဝ်ႈႁဝ်း ၶႃႈ ၸဝ်ႈ ယေႇသု ၶရိၸ်ႈ၊ႁဵတ်း ႁႂ်ႈ ႁဝ်း ၶိုၼ်း လီ ၵၼ် တင်း ၽြႃးပဵၼ်ၸဝ်ႈ ယဝ်ႉ ၼၼ်ႉ ဢေႃႈ။ 12ဢပျတ်ႈ တြႃး ၶဝ်ႈ မႃး ၼႂ်း လေႃးၵႃႉ ၼႆႉ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ လႄႈ တြႃး တၢင်းတၢႆ ၵေႃႈ ၶဝ်ႈ ၸွမ်း ဢပျတ်ႈ တြႃး ၼၼ်ႉ မႃး ဢေႃႈ။ ၵွပ်ႈပိူဝ်ႈ ၵူၼ်း တင်းသဵင်ႈတင်းလူင် မီး ဢပျတ်ႈ လႄႈ တြႃး တၢင်းတၢႆ လႆႈ ၸွတ်ႇတူဝ်ႈ ၵႂႃႇ ၵႃႈၼႂ်း ၸိူဝ်ႉၶိူဝ်း ၵူၼ်း တင်းသဵင်ႈတင်းမူတ်း ဢေႃႈ။- 13ဢပျတ်ႈ တြႃး ၼၼ်ႉ မီး ဝႆႉ ၼႂ်း လေႃးၵႃႉ ၼႆႉ ဢွၼ်တၢင်း ၽြႃးပဵၼ်ၸဝ်ႈ ပၼ် ပိင်းၺၢပ်ႈတြႃး ၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၵွပ်ႈပိူဝ်ႈ မၼ်းၸဝ်ႈ ယင်း ဢမ်ႇ ပႆႇ ပၼ် တြႃး ၸဝ်ႈ လႄႈ မၼ်းၸဝ်ႈ ဢမ်ႇ မၢတ်ႈမၢႆ ဢပျတ်ႈ ၶဝ် ဝႆႉ။- 14ၼႂ်းဝႃႈၼၼ် သေၵေႃႈ ၸႃႉၸဵမ် ၸူဝ်ႈပၢၼ် ဢႃႇတမ်ႇ၊တေႃႇထိုင် ၸူဝ်ႈပၢၼ် သြႃႇ မူဝ်းသေႇ၊ၼၼ်ႉ တြႃး တၢင်းတၢႆ ဢုပ်ႉပိူင်ႇ ယူႇ ၼိူဝ် ၵူၼ်း တင်းသဵင်ႈတင်းလူင် ဢေႃႈ။ တီႈ ၶဝ် ၸိူဝ်း ဢၼ် ပိၵ်ႉသမ်ႉ ဢမ်ႇ ၽိတ်းပိူင်ႈ မဵဝ်း ဢၼ် ဢႃႇတမ်ႇ၊လိူဝ် ၵႂၢမ်း ၸဝ်ႈ ၼၼ်ႉ ၵေႃႈ တြႃး တၢင်းတၢႆ ယင်း လႆႈ ဢုပ်ႉပိူင်ႇ ဢေႃႈ။ ဢႃႇတမ်ႇ၊ၼႆႉ ပဵၼ် ပုင်ႇႁၢင်ႈ ၸိၼႄ ၸဝ်ႈ ဢၼ် တၵ်း မႃး ၵမ်းလိုၼ်း ၼၼ်ႉ ဢေႃႈ။- 15ၵူၺ်းၵႃႈ၊သု ၵျေးၸူး ၸဝ်ႈ ဢၼ် ဢမ်ႇ ဢဝ် ၵႃႈ ဢဝ် ၶၼ် ၼၼ်ႉ ဢမ်ႇ မိူၼ် ၸိူဝ်ႉ ၼင်ႇ ဢပျတ်ႈ ဢႃႇတမ်ႇ၊ၵွပ်ႈ ဢပျတ်ႈ ၵူၼ်း ၵေႃႉ ၼိုင်ႈ လႄႈ ၵူၼ်း တင်းလၢႆ လႆႈ ၶၢမ်ႇ တၢင်းတၢႆ ဢေႃႈ။ ၵူၺ်းၵႃႈ၊ၵွပ်ႈ ၵျေးၸူး ၵူၼ်း ၵေႃႉ ၼိုင်ႈ ဢၼ် ဝႃႈ ၸဝ်ႈ ယေႇသု ၶရိၸ်ႈ၊ၼၼ်ႉ လႄႈ ၵူၼ်း တင်းလၢႆ လႆႈ ႁပ်ႉ ဢဝ် သု ၵျေးၸူး ၸဝ်ႈၽြႃး ဢၼ် ယဵင်ႈၶႅၼ်း ယႂ်ႇ မျၢတ်ႈ ၼႃႇ လႄႈ ယင်း ဢမ်ႇ ဢဝ် ၵႃႈ ဢဝ် ၶၼ် ၼၼ်ႉ ဢေႃႈ။- 16လိူဝ် သေ ၼၼ်ႉ သု ၵျေးၸူး ၸဝ်ႈၽြႃး ပႅၵ်ႇပိူင်ႈ ၵၼ် တင်း ဢပျတ်ႈ ၵူၼ်း ၵေႃႉ ၼိုင်ႈ ၼၼ်ႉ ဢေႃႈ။ ၵွပ်ႈပိူဝ်ႈ ပျတ်ႈ ဢၼ် ၼိုင်ႈ လႄႈ မၼ်း လႆႈ ၶၢမ်ႇတၢမ်ႇ ဢၼ် ၸီႇယၢင်ႇ လႄႈ ၵွပ်ႈ လွင်ႈ သု ၵျေးၸူး ၸဝ်ႈ ၼၼ်ႉ ၸမ်ႉ၊ပိၵ်ႉသမ်ႉ ၵူၼ်း မီး ဢပျတ်ႈ ၼမ်ၼႃႇ သေၵေႃႈ လႆႈ ႁပ်ႉ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ မၢတ်ႈ ၶဝ် ပဵၼ် ၵူၼ်း သိုဝ်ႈတေႃႇ ဢေႃႈ။- 17လိူဝ် သေ ၼၼ်ႉ ပေႃး ဝႃႈ ၵွပ်ႈ ၵူၼ်း ၵေႃႉ ၼိုင်ႈ ၽိတ်းပိူင်ႈ လႄႈ တြႃး တၢင်းတၢႆ လႆႈ ဢုပ်ႉပိူင်ႇ ၵွပ်ႈ ၵူၼ်း ၵေႃႉ ၼၼ်ႉ ၸိုင်၊ၵွပ်ႈပိူဝ်ႈ ၸဝ်ႈ ပႃး ၼိုင်ႈ ဢၼ် ဝႃႈ ၸဝ်ႈ ယေႇသု ၶရိၸ်ႈ၊ဢၼ် ယဵင်ႈၶႅၼ်း ယႂ်ႇ မျၢတ်ႈ ၼႃႇ ၼၼ်ႉ လႄႈ ၶဝ် ၸိူဝ်း ဢၼ် လႆႈ ႁပ်ႉ ၶၢမ်ႇ ဢဝ် ၵျေးၸူး ၸဝ်ႈ ၼမ် ၵိုၼ်း ၼႃႇ၊ဢိၵ်ႇတင်း လႆႈ ၶၢမ်ႇ မၢတ်ႈ ပဵၼ် ၵူၼ်း သိုဝ်ႈတေႃႇ ၵွပ်ႈပိူဝ်ႈ ၵျေးၸူး ၸဝ်ႈ ၼၼ်ႉ တၵ်း လႆႈ ဢုပ်ႇ ပိူင်ႇ လႄႈ ၸၢမ်ႇၸႃး ဢသၢၵ်ႈ ၵွပ်ႈ လူၺ်ႈ ၸဝ်ႈ ၼၼ်ႉ ဢေႃႈ။ 18ပိူဝ်ႈ ၼႆ လႄႈ ၸွမ်းၼင်ႇ ၵူၼ်း တင်းသဵင်ႈတင်းလူင် လႆႈ ၶၢမ်ႇ ၸီႇယၢင်ႇ ဢပျတ်ႈ တၢမ်ႇ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ မီး ဢပျတ်ႈ ၼၼ်ႉ ၵူၼ်း တင်းလၢႆ လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ လႄႈ လႆႈ ဢသၢၵ်ႈ ၶျၢမ်းသႃႇ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ ႁဵတ်း လွင်ႈတၢင်း ဢၼ် သိုဝ်ႈတေႃႇ ဢေႃႈ။- 19ပိူင်လဵဝ် ၵၼ် ၸွမ်းၼင်ႇ ၵူၼ်း တင်းလၢႆ ၽိတ်းပိူင်ႈ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ ဢမ်ႇ ထွမ်ႇဢဝ် ၵႂၢမ်း ၸဝ်ႈၽြႃး ၼၼ်ႉ၊ၵူၼ်း ၼမ်ၼႃႇ တၵ်း လႆႈ ပဵၼ် ၵူၼ်း သိုဝ်ႈတေႃႇ ၵွပ်ႈပိူဝ်ႈ ၸဝ်ႈ ပႃး ၼိုင်ႈ ထွမ်ႇဢဝ် ၵႂၢမ်း ၸဝ်ႈၽြႃး ၼၼ်ႉ ဢေႃႈ။ 20ၼႄး ၼိုင်ႈ ၸမ်ႉ၊ပိင်းၺၢပ်ႈတြႃး ၸဝ်ႈ ပၼ် မႃး ႁႂ်ႈ ၵူၼ်း ၽိတ်းပိူင်ႈ ၼမ် မႃး ၵိုၼ်း မႃး ဢေႃႈ။ ၵူၺ်းၵႃႈ၊ၵႃႈ ၼင်ႇ ဢၼ် ဢပျတ်ႈ တၢင်း ဢၼ် ၽိတ်းပိူင်ႈ တူဝ်း ၼမ် မႃး ၼၼ်ႉ ၵျေးၸူး ၽြႃးပဵၼ်ၸဝ်ႈ ယဵင်ႈၶႅၼ်း ၼမ် ၵိုၼ်း မႃး ၼႃႇ သေ ၼၼ်ႉ ဢေႃႈ။- 21ၵွပ်ႈပိူဝ်ႈ ၸိူဝ်ႉ ၼင်ႇ ၼႆ လႄႈ ၸိူဝ်ႉ ၼင်ႇ ဢၼ် ဢပျတ်ႈ တြႃး လႆႈ ဢုပ်ႉပိူင်ႇ ႁွတ်ႈထိုင် တၢင်းတၢႆ ၼၼ်ႉ ၸိုင်၊ၵျေးၸူး တြႃး တၵ်း လႆႈ ဢဝ် တြႃး ဢၼ် သိုဝ်ႈတေႃႇ ဢုပ်ႉပိူင်ႇ ႁွတ်ႈထိုင် ထႃႇဝရႃႉ ဢသၢၵ်ႈ ၵွပ်ႈပိူဝ်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ဢေႃႈ။
Copyright
Learn More


text:
(သ)
- Details
- Category: သ
- Published on Monday, 01 August 2016 13:51
- Written by Shanyoma
- Hits: 44
တူဝ်မႄႈလိၵ်ႈဢၼ်ထူၼ်ႈ(5)
သႃ
ၸိုဝ်ႈတူၼ်ႈမႆႉဢၼ်ဢွၵ်ႇတီႈမိူင်းတႆး၊ ဢၼ်ပိူၵ်ႇၼင်မၼ်း ၸႂ်ႉႁဵတ်းၸေႈလႆႈ။ (သႃ၊ မႆႉသႃ၊ ၼင်သႃ၊ သႃတူၼ်ႈ၊ သႃၶိူဝ်း၊ သႃ လႄး၊ သႃႁႆး၊ သႃၼွတ်ႈ၊ သႃမႆႉႁူ၊ ၸေႈသႃ...)
ၸိုဝ်ႈၶိူဝ်းၸိူဝ်းတႆးၸုမ်းၼိူင်ႈ ဢၼ်ယူႇၼႂ်းလႅၼ်ႊ မိူင်းတႆးတႂ်ႈၶူင်း။ (တႆးသႃ၊ မိူင်းသႃ၊ ႁူဝ်သႃ၊ လႃႈသႃ)
ၸိုဝ်ႈငူးမဵဝ်းၼိူင်ႈ ဢၼ်မီးၵွင်ႉၶႅၼ်ႇ၊ မီးသီႁမ်ႉလမ်မူၼ်ႇ။ (ငူးသႃ)
တၢင်းဢၼ် ယိူင်းထိုင်ၵိူဝ်းလီ၊ ၶေႃႈၸႂ်ႉတႃႇတိုဝ်းလီ/ဝႃႈလီ ႁူမ်ၸူမ်းၸွမ်း။ (ဝႆႈသႃ၊ သႃထူႉ)
သႃ(n) မၺ်ႉၸိူဝ်ႉၼိူင်ႈ၊ ၶိူဝ်းၸိူဝ်ႉၼိူင်ႈ၊ ဢၼ်ဢဝ်ၼင်ၶဝ်ႁဵတ်းၸေႈ။ သႃတူၼ်ႈ၊ သႃၶိူဝ်း၊ သႃလႄး။
သႃ(n) ၸိုဝ်ႈမိူင်းလုၵ်ႈၼိူင်ႈ။ မီးတႂ်ႈၶူင်းၼႂ်းမိူင်းၶႄႇ။ "မိူင်းသႃ"။
သႃ(n) ၸိုဝ်ႈၵၢတ်ႇလုၵ်ႈၼိူင်ႈ။ ပဵၼ်ဝဵင်းၸပ်းၼမ်ႉၵဵဝ်။ "ၵၢတ်ႇသႃ"။
သႃ(n) ငူးၸိူဝ်ႉၼိူင်ႈ။ "ငူးသႃ"။
သႃ(n) ဢၼ်ၼႄႁၢင်ႊထင်ႈတီႈၼင်ႈပိူင်ၼိူင်ႈ။
သႃႇ
တၢင်းဢၼ်ၼမ်သေ မၵ်းမၢႆၽတ်ႉၽဵင်ႇ။ တၢင်းဢၼ် လႆႈလိူဝ်ၵႂႃႇ၊ ပၼ်ႁႂ်ႈလႆႈလိူဝ်ၵႂႃႇ။ (သႃႇ၊ သႃႇၵႂႃႇ၊ သႃႇယဝ်ႉ၊ သႃႇသႃႇ)
တၢင်းဢၼ် ပၼ်လီတီႈတူဝ် တီႈၸႂ်၊၊ ဢၼ်ၸၢင်ႊပၼ်လႆႈၼင်ႇၼၼ်၊ ငဝ်းလၢႆးၼင်ႇၼၼ်။ ၸိုဝ်ႈၵွင်ႉၵၢႆႇဝႆႉ ငဝ်းလၢႆးၼင်ႇၼၼ်၊ ၵၢင်ၸႂ်ၼင်ႇၼၼ်။ (သႃႇၸႂ်-လီၸႂ်၊ ၵုင်းသႃႇ-ၵုင်းတီႈ လီမုင်ႈလီတူၺ်း၊ ၼၢင်းသႃႇ၊ ၸၢႆးသႃႇ၊ ၵၢပ်ႈလီမိူင်းသႃႇ)
ၶူဝ်း/ယႄႇ ဢၼ်ၵိုတ်းဝႆႉ ဝၢႆးသေ ၶိုဝ်ႇဢဝ်/ၽိမ်းဢဝ်/ၸဵၼ်းဢဝ်/လီႇဢဝ်/ထွင်ဢဝ်/ပီႈ-မိပ်ႇဢဝ်ယဝ်ႉသေ ၵိုတ်းဝႆႉ။ (သႃႇ ထူဝ်ႇ၊ သႃႇၵျၢမ်း)
ငဝ်းလၢႆးသၢႆငၢႆၽိဝ်ၼိူဝ်ႉၽိဝ်ၼင် ၽွင်းလႆႈဢဝ်တႃႁၼ်၊ ဢဝ်မိုဝ်းၵႅမ်းႁူႉ(သႃႇၼိူဝ်ႉ သႃႇၼင်)
သႃႇ(n) ဢၼ်ၽွင်ဢၼ်ယွၺ်ႈ ဢၼ်ဢွၵ်ႇမႃးတီႈၶူဝ်းၶွင်တၢင်းၵိၼ် ဢၼ်ႁဵတ်းၵိၼ်-တိုဝ်း။ သႃႇထူဝ်ႇ၊ သႃႇထူဝ်ႇၽူး၊ သႃႇမၺ်ႉ၊ သႃႇလဵၵ်းလိူဝ်ႈ၊ သႃႇၸေႈ။
သႃႇလိၼ် (n) လိၼ်ဢၼ်ၶုတ်းဢွၵ်ႇမႃးပဵၼ်ၽွင်၊ ၽွင်လိၼ်၊ ဢၼ်ၶုတ်းဢွၵ်ႇၼႂ်းလိၼ်။
သႃႇၼိူဝ်ႉသႃႇၼင် (n) ပိူင်ပဵၼ်တီႈၼိူဝ်ႉၼင်ၵူၼ်း။
သႃႇ(adj) "ၵၢၼ်ႉ"။
သႃႈ
လၢႆးႁဵတ်း တၢင်းၵိၼ်ၾိင်ႈတႆး မဵဝ်းၼိူင်ႈ (ဢၼ်သုၵ်းၵေႃႈမီး၊ ဢၼ်လိပ်းၵေႃႈမီး၊ ဢၼ်သုၵ်းဢၼ်လိပ်း လေႃးၵၼ်ၵေႃႈမီး၊ သမ်ႉပႃး ၼမ်ႉသူမ်ႈ/ၼမ်ႉသူႇ) ပဵၼ်တၢင်းၵိၼ်ယမ်း။ (သႃႈ၊ သႃႈပႃ၊ သႃႈၼိူဝ်ႉ၊ ၶမ်ႉသႃႈ၊ မၢၵ်ႇၶိူဝ်သႃႈ၊ သႃႈသူမ်ႈ၊ သႃႈၶူမ်၊ မူဝ်ႊသုၼ်းသႃႈ)
မီႇၽၵ်းသူမ်ႈလေႃးလႄး။ (သႃႈသူမ်ႈ)
တၢင်းဢၼ် ၵိၼ်ပႅတ်ႈ၊ ႁုပ်ႈသိမ်းဢဝ်ၵႂႃႇ/မႃး။ (သႃႈၵႂႃႇ၊ ၽဵဝ်ႈၵႂႃႇ၊ ႁုပ်ႈဢဝ်ၵႂႃႇသဵင်ႈ)
တၢင်းဢၼ် ၶၢဝ်ႇလိုဝ်းႁူင်လူင်ၵႂႃႇ။ (ၶၢဝ်ႇသႃႈ၊ ၶၢဝ်ႇသႃႈလင်ႊလိုဝ်း၊ ပိူၼ်ႈသႃႈၵၼ်ဝႃႈ မီးပူႇပၢတ်ႇ)
တၢင်းဢၼ် ၶုတ်ႇထူဢဝ်ပႅတ်ႈ၊ ၶူဝ်းဢၼ် တႃႇထူပွတ်ႈမွတ်ႇပႅတ်ႈ။ (သႃႈသီႈသႃႈသႃႈ၊ သႃႈသူး)
တၢင်းဢၼ် ဢမ်ႇတဵမ်ထူၼ်ႈ ဢၼ်မီးလွင်ႈၸုတ်ႈယွမ်း၊ တႃႇၸီႉၼႄးဝႃႈ ဢမ်ႇလီထွမ်ႇ။ (သဵင်မွင်းတႅၵ်ႇ မေႃးသႃႈသႃႈ)
သႃႈ (v) လၢၺ်းမိူဝ်ႉၽၵ်း-တၢင်းၵိၼ်လၢၺ်းၼိူင်ႈ ဢၼ်ဢဝ်ဢၼ်လိပ်းမၼ်းႁဵတ်း။ သႃႈသူမ်ႈ၊ သႃႈၶူမ်၊ သႃႈၽႄႉ၊ သႃႈမၢၵ်ႇသၢင်းၽေႃး။
သႃး (n) ၶူဝ်းၶိူင်ႈဢၼ်ၵၢၺ်ႇၶိုၼ်ႈတၢင်းသုင်၊ ဢၼ်တီႈဢမ်ႇၸႂ်ႈတီႈၵူၼ်းယူႇ၊ ဢၼ်ယဵပ်ႇယၼ်ၶိုၼ်ႈတူၼ်ႈမၺ်ႉတူၼ်ႈမၢၵ်ႇ။ သႃးမၺ်ႉ၊ သႃးလဵၵ်း။
သႃး
ဢွင်ႈတီႈတမ်းပၢႆး ၶူဝ်းၶွင်တႃႇၶၢႆ။ (သႃး၊ ၶၢႆၵၢတ်ႇၶၢႆသႃး၊ ၶဝ်ႈၵၢတ်ႇၶဝ်ႈသႃး၊ သႃးသႅင်ႇ၊ ၶၢႆသႅင်ႇၶၢႆသႃး)
တၢင်းဢၼ်ႁဵတ်းႁၢင်ႊ၊ တၢင်းဢၼ် ဢဝ်ၶူဝ်းၶွင်ႁွႆႈ/ပႃး တႃႇႁၢင်ႊလီလိူဝ်၊ ၼေတၢင်းႁၢင်ႊလီ။ (ႁၢင်ႈၶိူင်ႈသႃးၶွၼ်း၊ သၢဝ်သႃး ၶွၼ်း၊ သႃးၶွၼ်းသေ၊ သႃးၶွၼ်းယဝ်ႉ)
တေသိုပ်ႇထႅင်ႈ...


text:
1မိူဝ်ႈ ၼၼ်ႉ၊ၶုၼ် ၽိတ်ႉတု၊ႁႂ်ႈ ႁဝ်း ၶီႇ ႁိူဝ်းသၢင်းၽေႃး ၵႂႃႇၸူး မိူင်း ဢိတလီႇ၊သေယဝ်ႉ၊ၶဝ် ဢဝ် သြႃႇ ပေႃးလု၊တင်း ၵူၼ်းထွင်ႇ ၵမ်ႈၽွင်ႈ ဢၼ် လႆႈ ၶၢမ်ႇ တၢင်း ဢၼ် ဢၢပ်ႈပၼ် ၵႃႈၼႂ်း မိုဝ်း ၶုၼ်သိုၵ်း ၵျူးလိယတ်ႉ၊တပ်ႉသိုၵ်း ရူဝ်းမႃႉ၊ဢၼ် ဝႃႈ၊ "တပ်ႉသိုၵ်း ၸဝ်ႈ မုၼ် ယႂ်ႇ ၶုၼ်ႁေႃၶမ်း" ၼၼ်ႉ ဢေႃႈ။- 2ႁဝ်း လႆႈ ၶဝ်ႈ ၵႃႈၼႂ်း ႁိူဝ်းသၢင်းၽေႃး ဢၼ် လုၵ်ႉ သေ ၵႃႈတီႈ ဢႃႇတရႃႉမုတ်ႉတိ၊မႃး ဢၼ် တၵ်း ဢွၵ်ႇ ၵႂႃႇ ၸွမ်း ၽင်ႇ ပၢင်ႇလၢႆႇ မိူင်း ဢႃႇသိ၊ၼၼ်ႉ သေလႄႈ ဢွၵ်ႇ တၢင်း ၵႂႃႇ ဢေႃႈ။ ဢႃႇရိတ်ႉတႃႇၶု၊ၵူၼ်း ဝဵင်း ထိတ်ႉသႃႇလေႃးၼိၵ်ႈ၊မိူင်း မႃႇၵေႇတေႃးၼိ၊ၼၼ်ႉ ၵေႃႈ ပႃး ၸွမ်း ႁဝ်း ၵႂႃႇ ဢေႃႈ။- 3ၼႂ်း ဝၼ်း မိူဝ်ႈၽုၵ်ႈ ႁဝ်း ႁိူဝ်းသၢင်းၽေႃး ႁဝ်း သိူၵ်ႈ ၵႃႈတီႈ ဝဵင်း ၸိတုၼ်ႇ၊သေယဝ်ႉ၊ၶုၼ်သိုၵ်း ၵျူးလိယတ်ႉ၊ႁဵတ်း ၵျေးၸူး တီႈ သြႃႇ ပေႃးလု၊ပၼ် ဢၶႂၢင်ႉ ႁႂ်ႈ မၼ်း ၵႂႃႇ ႁႃ လႄႇ ၵႃႈတီႈ ၵေႃႉသႄႈ မၼ်း တင်းလၢႆ လႄႈ ၶၢမ်ႇ ဢဝ် တၢင်း ဢၼ် ၶဝ် ႁဵတ်းလဵင်ႉ ႁဵတ်း လူ ဢေႃႈ။- 4ႁဝ်း ၸင်ႇ သမ်ႉ ဢွၵ်ႇ သေ ၵႃႈတီႈ ၼၼ်ႈ ၵႂႃႇ သေလႄႈ ပိူဝ်ႈ ဢၼ် လူမ်း မႃး ဢမ်ႇထုၵ်ႇ သၢႆတၢင်း ႁဝ်း ၼၼ်ႉ၊ႁဝ်း လဵပ်ႈ ၸွမ်း ၵုၼ် သႆးပရၢတ်ႈ၊ၽၢႆႇ ဢၼ် လပ်ႉ လူမ်း ၵႂႃႇ လႄႈ၊- 5ၶၢမ်ႈ ပၢင်ႇလၢႆႇ မိူင်း ၵိလိၵိ၊တင်း မိူင်း ပမ်ႇပုလိ၊သေယဝ်ႉ၊ႁွတ်ႈထိုင် ၵႃႈတီႈ ဝဵင်း မုရႃႉ၊မိူင်း လုၵိ၊ၵႂႃႇ ဢေႃႈ။- 6တီႈ ဝဵင်း ၼၼ်ႉ၊ၶုၼ်သိုၵ်း ထူပ်း ႁၼ် ႁိူဝ်းသၢင်းၽေႃး လမ်း ၼိုင်ႈ ဢၼ် လုၵ်ႉ သေ ၵႃႈတီႈ ဝဵင်း ဢႃႇလေႇၸၼ်ႇတရီးယႃး၊မႃး၊ဢၢင်ႈ တၵ်း ၵႂႃႇၸူး မိူင်း ဢိတလီႇ၊ၼၼ်ႉ လႄႈ မၼ်း ဢဝ် ႁဝ်း ၶီႇ ႁိူဝ်းသၢင်းၽေႃး ၼၼ်ႉ ၵႂႃႇ ဢေႃႈ။ 7ႁဝ်း လႆႈ ၵႂႃႇ လွႆး လွႆး ၵူၺ်း လႄႈ သဵင်ႈ ၶိင်ႇ ဝၼ်း ၼမ်ၼႃႇ၊ၼႂ်း တၢင်း ဢၼ် ယၢပ်ႇၽိုတ်ႇ တုၵ်ႉၶႃႉ ၼႃႇ လူင်လၢင် ႁွတ်ႈထိုင် ၵႂႃႇ ၵႃႈတီႈ ဢၼ် သိုဝ်ႈ ၵၼ် တင်း ဝဵင်း ၵၼိတ်ႉ၊သေယဝ်ႉ၊ပိူဝ်ႈ ဢၼ် လူမ်းထူဝ်း မႃး ဢမ်ႇထုၵ်ႇ ၼၼ်ႉ လႄႈ၊ႁဝ်း ဢမ်ႇ ၸၢင်ႈ ၵႂႃႇ ထႅင်ႈ ၽၢႆႇၼႃႈ လႃးလႃး ယဝ်ႉ ၸင်ႇ၊လဵပ်ႈ ၸွမ်း ၵုၼ် ၵရေႇတေႇ၊ၵႂႃႇ ၽၢႆႇ ဢၼ် လပ်ႉ လူမ်း ၼၼ်ႉ လႄႈ ပူၼ်ႉ ၵုၼ် ယွၼ်ႇ သႃႇလမုၼ်ႇ၊ၵႂႃႇ ဢေႃႈ။- 8ဢွၼ်ၵၼ် ၶတ်းၸႂ် ၵျူဝ်းၸႃး ဢဝ် ႁိူဝ်းသၢင်းၽေႃး ႁဝ်း လဵပ်ႈ ၸွမ်း ၵုၼ် ယွၼ်ႇ ၼၼ်ႉ ၵႂႃႇ လူၺ်ႈ တၢင်း ဢၼ် ယၢပ်ႇၽိုတ်ႇ ၼႃႇ ယဝ်ႉ ၸင်ႇ ႁွတ်ႈထိုင် ၵႂႃႇ ၵႃႈတီႈ ဢၼ် ႁွင်ႉဝႃႈ၊တႃႈႁိူဝ်း လပ်ႉ လူမ်း ဢၼ် ၸမ် ၵၼ် တင်း ဝဵင်း လႃႇသေး၊ၼၼ်ႉ ဢေႃႈ။ 9ႁဝ်း လႆႈ ၸႂ်ႉ ဢၶိင်ႇ ပႅတ်ႈ ၼမ်ၼႃႇ ၵႃႈတီႈ ၼၼ်ႈ သေယဝ်ႉ၊ပုၼ်ႈ တၵ်း သိုပ်ႇ ဢွၵ်ႇ တၢင်း ၵႂႃႇ ၵေႃႈ မီး ၽေး ၼမ်ၼႃႇ၊ၵွပ်ႈပိူဝ်ႈ ဝၼ်း ၵမ်သိၼ် ဢၼ် ဢမ်ႇ ၵိၼ် တၢင်းၵိၼ် ၼၼ်ႉ ၵေႃႈ ပူၼ်ႉ ၵႂႃႇ ယဝ်ႉ လႄႈ၊- 10သြႃႇ ပေႃးလု၊ၸင်ႇ ပၼ် သတိ တီႈ ၶဝ် လႄႈ ဝႃႈ၊ "ၵူၼ်း တင်းလၢႆ ၶဝ်႟။ ပေႃး ၶၢမ်ႈ ပၢင်ႇလၢႆႇ တေႃႈလဵဝ် ၼႆႉ ၸိုင်၊ၵဝ် ႁုႁၼ် လွင်ႈ ဢၼ် တေ မီး ၽေး ၼမ်ၼႃႇ လႄႈ ႁိူဝ်းသၢင်းၽေႃး၊ဢိၵ်ႇတင်း ၵုၼ်ႇ သိၼ် ၶူဝ်းလဵင်း ၵူၺ်းဢမ်ႇၵႃး၊ဢသၢၵ်ႈ ႁဝ်း ၵေႃႈ ၸၢင်ႈ တၵ်း သုမ်း ၸွမ်း လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 11ၼႂ်းဝႃႈၼၼ် သေၵေႃႈ၊ၶုၼ်သိုၵ်း ၼၼ်ႉ ထွမ်ႇဢဝ် ၵႂၢမ်း ၵူၼ်း ၶတ်း ႁၢင်ႁိူဝ်း၊ဢိၵ်ႇတင်း ၵူၼ်း ဢွၼ်ႁူဝ် ၼႂ်း ႁိူဝ်းသၢင်းၽေႃး လၢတ်ႈ ၼၼ်ႉ ၼႃႇ သေ ၵႂၢမ်း ဢၼ် သြႃႇ ပေႃးလု၊လၢတ်ႈ ၼၼ်ႉ ဢေႃႈ။- 12ၵွပ်ႈပိူဝ်ႈ တႃႈႁိူဝ်း ၼၼ်ႉ၊ဢမ်ႇ ထုၵ်ႇလီ သွၼ်ႈ ယူႇ ၼႂ်း ၶၢဝ်း ၶိင်ႇၵတ်း လႄႈ ၵူၼ်း ၵမ်ႈၼမ် ပၼ် သတိ ႁႂ်ႈ ဢဝ် ႁိူဝ်းသၢင်းၽေႃး ဢွၵ်ႇ ၵႂႃႇ သေလႄႈ ၵျူဝ်းၸႃး ႁႂ်ႈ ၶိုတ်း ထိုင် ဝဵင်း ၽိၼိတ်ႉ၊သေယဝ်ႉ၊ပေႃး ပဵၼ် လႆႈ ၸိုင်၊ႁႂ်ႈလႆႈ ၵႂႃႇ သွၼ်ႈ ယူႇ ၸူဝ်ႈ ၶၢဝ်း ၶိင်ႇၵတ်း ၵႃႈတီႈ တႃႈႁိူဝ်း ၼၼ်ႉ ဢေႃႈ။ တႃႈႁိူဝ်း ၽိၼိတ်ႉ၊ၸမ်ႉ၊မီး ၼႂ်း ၵုၼ် ၵရေႇတေႇ၊ၽၢႆႇ တၢင်း ဝၼ်း တူၵ်း ၸဵင်ႇ ႁွင်ႇ၊ဢိၵ်ႇတင်း ၽၢႆႇ တၢင်း ဝၼ်း တူၵ်း ၸဵင်ႇ ၸၢၼ်း ၼၼ်ႉ ဢေႃႈ။ 13မိူဝ်ႈ ဢၼ် လူမ်း တၢင်းၸၢၼ်း ပတ်ႉ မႃး လွႆး လွႆး ယူႇ ၼၼ်ႉ ၸိုင်၊ၶဝ် ထၢင်ႇ တေ ၶိုတ်း ထိုင် ၸွမ်းၼင်ႇ ဢၵျၢမ်ႇ ၶဝ် လႆႈ လႄႈ တိုတ်ႉ ထွၼ် ဢဝ် ၶေႃ လဵၵ်း ၶတ်း ႁိူဝ်း ဢွၵ်ႇ သေယဝ်ႉ၊ၵႃႈ ၼင်ႇ ဢၼ် လဵပ်ႈ ၸမ် ႁိမ်း ၽင်ႇ လႆႈ ၼၼ်ႉ ႁႂ်ႈ လဵပ်ႈ ၸွမ်း ၽင်ႇ ၵုၼ် ၵရေႇတေႇ၊ၵႂႃႇ ဢေႃႈ။- 14ၵူၺ်းၵႃႈ၊လူမ်း ၽိဝ် ႁုင် ဢၼ် လႆႈ ၸိုဝ်ႈ လူမ်း ၽၢႆႇ တၢင်း ဝၼ်း ဢွၵ်ႇ ၸဵင်ႇ ႁွင်ႇ လုၵ်ႉ သေ ၵႃႈတီႈ ၵုၼ် ထူဝ်း ပတ်ႉ မႃး ၵမ်းလဵဝ် လႄႈ၊- 15ထူဝ်း ပတ်ႉ သႂ်ႇ ႁိူဝ်းသၢင်းၽေႃး၊သမ်ႉ ပေႃး ဢမ်ႇ ၶၢမ်ႇ လူမ်း လႆႈ၊ႁဝ်း ၵေႃႈ ႁႅင်းဢူၼ်ႈ ယဝ်ႉ လႄႈ ပွႆႇ လွင်ႈ ၵႂႃႇ ၸွမ်း ႁႅင်း လူမ်း သေ ဢေႃႈ။- 16ၼႂ်း မိူဝ်ႈ ဢၼ် ႁဝ်း ယင်း တိုၵ်ႉ လဵပ်ႈ ၵႂႃႇ ၽၢႆႇ တၢင်း ဢၼ် လပ်ႉ လူမ်း တီႈ ၵုၼ် ဢွၼ်ႇ ၵလေႃးတေႇ၊ယူႇ ၼၼ်ႉ ၸိုင်၊ႁဝ်း ၺႃး ၽေး ဢၼ် ယၢပ်ႇ ၼႃႇ လႄႈ ၶတ်းၸႂ် ၵျူဝ်းၸႃး ဢဝ် ႁိူဝ်း ဢွၼ်ႇ ၸိူဝ်း ဢၼ် ႁွႆႈ ၵွပ်ႈ ၸွမ်း ႁိူဝ်းသၢင်းၽေႃး ၼၼ်ႉ တၵ်း ဢမ်ႇ လု ၸိုင်၊- 17တိုတ်ႉ တၢင်ႇ ၵႃႈၼိူဝ် ႁိူဝ်းသၢင်းၽေႃး သေလႄႈ ဢဝ် ၸိူၵ်ႈ မတ်ႉ ၸပ်း ႁိူဝ်းသၢင်းၽေႃး ဝႆႉ မၼ်ႈ မၼ်ႈ သေ ဢေႃႈ။ ပိူဝ်ႈ ဢၼ် ၶဝ် ၵူဝ် ႁိူဝ်းသၢင်းၽေႃး တၵ်း ပၢၼ်ႉ ႁၢတ်ႇသၢႆး ႁိမ်း ၽင်ႇ မိူင်း လိပ်ႉပီးယႃး၊ၼၼ်ႉ ၸိုင်၊ၶဝ် သိမ်းဢဝ် လၢင်းယၢၼ်း လူင်း သေယဝ်ႉ၊ပွႆႇ ႁိူဝ်းသၢင်းၽေႃး လွင်ႈ ၸွမ်း သၢႆ လူမ်း ၵႂႃႇ ဢေႃႈ။- 18ၽူၼ် လူင် လူမ်းလူင် ယင်း ပတ်ႉ ထူဝ်း ယူႇ ၶိူဝ်းၶိူဝ်း လႄႈ ဝၼ်း မိူဝ်ႈၽုၵ်ႈ ၶဝ် ဢဝ် ၵုၼ်ႇ သိၼ် ၶူဝ်းလဵင်း ၵမ်ႈၽွင်ႈ ထိမ်ႈ တူၵ်း ဢေႃႈ။- 19ထႅင်ႈ ဝၼ်း ၼိုင်ႈ ၼၼ်ႉ၊ၶဝ် သမ်ႉ ဢဝ် ၶိူင်ႈ ၸႂ်ႉ ၶိူင်ႈ တိုဝ်း ႁိူဝ်းသၢင်းၽေႃး ၵမ်ႈၽွင်ႈ ထိမ်ႈ တူၵ်း ထႅင်ႈ ဢေႃႈ။- 20ႁဝ်း ယင်း ဢမ်ႇ လႆႈ ႁၼ် ၵၢင်ဝၼ်း၊ဢမ်ႇ လႆႈ ႁၼ် လၢဝ် လၢႆ ဝၼ်း ယဝ်ႉ လႄႈ၊ၽူၼ် လူင် လူမ်းလူင် ယင်း တိုၵ်ႉ ႁႅင်း ယႂ်ႇ ၼႃႇ ဢေႃႈ။ မိူဝ်ႈ ၼၼ်ႉ၊ႁဝ်း ဢမ်ႇ မီး တီႈ မုင်ႈမွင်း ဢၼ် တၵ်း လႆႈ လွတ်ႈ ဢသၢၵ်ႈ ၼၼ်ႉ ယဝ်ႉ။ 21မိူဝ်ႈ ဢၼ် ၵူၼ်း ႁဝ်း ဢမ်ႇ လႆႈ ၵိၼ် တၢင်းၵိၼ် ႁိုင် ၼႃႇ ၼၼ်ႉ ၸိုင်၊သြႃႇ ပေႃးလု၊လုၵ်ႉၸုၵ်း ၽၢႆႇၼႃႈ ၶဝ် လႄႈ လၢတ်ႈ ဝႃႈ၊ "ၵူၼ်း ႁဝ်း ၶဝ်႟။ ပေႃး သူ ထွမ်ႇဢဝ် ၵႂၢမ်း ၵဝ် လႄႈ ဢမ်ႇ ဢွၵ်ႇ သေ ၵႃႈတီႈ ၵုၼ် ၵရေႇတေႇ၊မႃး ၸိုင်၊တၵ်း ၵၢင်းလွတ်ႈ တင်း တၢင်း ဢၼ် လု ဢၼ် သုမ်း ၼႆႉ ယဝ်ႉ။- 22ၼႂ်းဝႃႈၼၼ် သေၵေႃႈ၊တေႃႈလဵဝ် ၵဝ် တိုၵ်းယူင်း သူ၊ႁႂ်ႈ ဢွၼ်ၵၼ် မီး ၸႂ် ႁႅင်း ယႂ်ႇ ယူႇ တႃႉ။ ၸၢင်ႈၶႄး ႁိူဝ်းသၢင်းၽေႃး ၼႆႉ တၵ်း လု သုမ်း သေၵေႃႈ၊ၼႂ်း သူ ၼႆႉ ဢမ်ႇ လႆႈ လု သုမ်း ဢသၢၵ်ႈ သေၵေႃႉသေၵူၼ်း။- 23လွင်ႈ မၼ်း ၸမ်ႉ၊ၶိုၼ်း ပူၼ်ႉမႃး ၼႆႉ ၵူၺ်း တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ ဢၼ် ဢုပ်ႉပိူင်ႇ ၵဝ်၊ဢၼ် ၵဝ် ၵူဝ်းၵႂၢႆႇ ၼၼ်ႉ ပေႃႇမႃး တီႈ ၵဝ် လႄႈ၊- 24လၢတ်ႈ ဝႃႈ၊ 'ပေႃးလု၊႟။ ယႃႇပေ မႆႈၸႂ်။ မႂ်း တၵ်း လႆႈ ႁွတ်ႈထိုင် ၵႃႈတီႈ ၽၢႆႇၼႃႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ဢေႃႈ။ ၽြႃးပဵၼ်ၸဝ်ႈ မီး ၸႂ်လီ ၸႂ်ဝၢၼ် ၵႃႈၼိူဝ် မႂ်း လႄႈ တၵ်း ဢမ်ႇ ႁႂ်ႈ ဢသၢၵ်ႈ ၵူၼ်း ၸိူဝ်း ဢၼ် ၶီႇ ႁိူဝ်းသၢင်းၽေႃး ၸွမ်း မႂ်း ၼၼ်ႉ၊လႆႈ လု လႆႈ သုမ်း သေၵေႃႉသေၵူၼ်း၊' ဝႃႈ ၼင်ႇ ၼႆ ယဝ်ႉ။- 25ပိူဝ်ႈ ၼႆ လႄႈ ၵူၼ်း ႁဝ်း ၶဝ်႟။ မီး ၸႂ် ဢၼ် ႁႅင်း ယႂ်ႇ ယူႇ တႃႉ။ ပိူဝ်ႈ ဢၼ် ၵဝ် ယုမ်ႇမၢတ်ႈ ၽြႃးပဵၼ်ၸဝ်ႈ ၼၼ်ႉ လႄႈ တၵ်း ပဵၼ် ၸွမ်း ၵႃႈ ၼင်ႇ ဢၼ် မၼ်းၸဝ်ႈ လၢတ်ႈ တီႈ ၵဝ် ၼၼ်ႉ ဢေႃႈ။- 26ၼႂ်းဝႃႈၼၼ် သေၵေႃႈ၊ႁိူဝ်းသၢင်းၽေႃး ႁဝ်း ၼႆႉ ၸိုင်၊တၵ်း လႆႈ ပဵဝ် ၵႂႃႇ တၢင်ႇ ဝႆႉ ၵႃႈၼိူဝ် ၵုၼ်၊သေ ၵုၼ် ၵုၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 27ၶမ်ႈ ဢၼ် ထူၼ်ႈ ထိုင် သိပ်း သီႇ ဝၼ်း ၼၼ်ႉ၊ႁိူဝ်းသၢင်းၽေႃး ႁဝ်း လႆႈ ၶၢမ်ႇ တၢင်း ဢၼ် ထိပ်ႇ ၵႂႃႇ ထိပ်ႇ ၶိုၼ်း ယူႇ ၵႃႈၼႂ်း ပၢင်ႇလၢႆႇ မေႇတိထေးရီးယၼ်း၊ၼၼ်ႉ ယူႇ ဢေႃႈ။ ထိုင် ၶိင်ႇတဵင်ႈၶိုၼ်း မႃး၊ၵူၼ်း ႁိူဝ်းသၢင်းၽေႃး ၸိူဝ်း ၼၼ်ႉ ထၢင်ႇ ဝႃႈ၊ႁဝ်း ၸမ် တၵ်း ႁွတ်ႈ ႁိမ်း ၽင်ႇ သေ တီႈ တီႈ လႄႈ၊- 28ၶဝ် ယွၼ်ႇ ၸိူၵ်ႈ လူင်း ႁႂ်ႈလႆႈ ယႅင်ႇ ၸၢမ်းတူၺ်း ၼမ်ႉ လႄႈ ထူပ်း ႁၼ် ၼမ်ႉ လိုၵ်ႉ သၢဝ်း ဝႃး ဢေႃႈ။ ၵႂႃႇ ထႅင်ႈ ဢိတ်းၼိုင်ႈ သေယဝ်ႉ၊သမ်ႉ ယႅင်ႇ ၸၢမ်းတူၺ်း ထႅင်ႈ လႄႈ ႁု ဝႃႈ၊ၼမ်ႉ လိုၵ်ႉ သိပ်း ႁႃႈ ဝႃး ဢေႃႈ။- 29ၶဝ် ၵူဝ် ႁိူဝ်းသၢင်းၽေႃး တၵ်း တုမ်ႉ မႅၼ်ႈ မၢၵ်ႇႁိၼ် လႄႈ ၶျႃး ၶေႃ လဵၵ်း ဢၼ် ၶတ်း ႁိူဝ်း သီႇ မၢၵ်ႈ တူၵ်း ၽၢႆႇ တၢင်း ႁၢင် ႁိူဝ်းသၢင်းၽေႃး သေလႄႈ သူးတွင်း ႁႂ်ႈ မိူင်းလႅင်း ဢေႃႈ။- 30မိူဝ်ႈ ၼၼ်ႉ၊ၵူၼ်း ႁိူဝ်းသၢင်းၽေႃး ၸိူဝ်း ၼၼ်ႉ၊ၵျၢမ်ႇ ဢၢင်ႈ တၵ်း ဢွၵ်ႇ ပၢႆႈ ၵႂႃႇ လႄႈ ႁဵတ်း ၼင်ႇ ႁၢင်ႈ တၵ်း ၶျႃး ၶေႃ လဵၵ်း ၶတ်း ႁိူဝ်း တူၵ်း ၽၢႆႇ ႁူဝ်ႁိူဝ်း သၢင်းၽေႃး လႄႈ ဢဝ် ႁိူဝ်း ဢွၼ်ႇ ယွၼ်ႇ လူင်း ဢေႃႈ။- 31ၵမ်း ၼၼ်ႉ၊သြႃႇ ပေႃးလု၊လၢတ်ႈ တီႈ ၶုၼ်သိုၵ်း၊ဢိၵ်ႇတင်း ၵူၼ်းသိုၵ်း ၸိူဝ်း ၼၼ်ႉ လႄႈ ဝႃႈ၊ "ပေႃး ၵူၼ်း ႁိူဝ်းသၢင်းၽေႃး ၶဝ် ဢမ်ႇ မီး ၵႃႈၼိူဝ် ႁိူဝ်းသၢင်းၽေႃး ယူႇ ၸိုင်၊သူ ဢမ်ႇ မီး တီႈ မုင်ႈမွင်း တႃႇ တေ လွတ်ႈ ဢသၢၵ်ႈ လႆႈ ၵူၺ်း၊" ဝႃႈ ၼင်ႇ ၼႆ ဢေႃႈ။- 32ၵူၼ်းသိုၵ်း ၸိူဝ်း ၼၼ်ႉ ၵေႃႈ ၽၼ်း ၸိူၵ်ႈ ႁိူဝ်း ဢွၼ်ႇ ၼၼ်ႉ တူၵ်း ပႅတ်ႈ သေ ဢေႃႈ။ 33ၸူဝ်ႈ ဢၼ် မိူင်း ဢမ်ႇ ပႆႇ လႅင်း ၼၼ်ႉ၊သြႃႇ ပေႃးလု၊တိုၵ်းယူင်း ၵူၼ်း တင်းသဵင်ႈတင်းလူင် ႁႂ်ႈ ၶဝ် ၵိၼ် တၢင်းၵိၼ် သေ မဵဝ်း မဵဝ်း လႄႈ လၢတ်ႈ ဝႃႈ၊ "တေႃႈလဵဝ် ၼႆႉ၊သူ ၶၢမ်ႇ ဢိုပ်း လႄႈ ပႂ်ႉထႃႈ ယူႇ မီး မႃး သိပ်း သီႇ ဝၼ်း ယဝ်ႉ။- 34ပိူဝ်ႈ ၼႆ လႄႈ ၵဝ် တိုၵ်းယူင်း ႁႂ်ႈ သူ ဢဝ် ၵိၼ် တၢင်းၵိၼ် သေ မဵဝ်း မဵဝ်း တႃႉ။ သူ လူဝ်ႇ ၵိၼ် ပုၼ်ႈ ဢၼ် တၵ်း မီး ႁႅင်း ဢေႃႈ။ ၶူၼ်ႁူဝ် သူ တၵ်း ဢမ်ႇ လႆႈ လု လႆႈ သုမ်း သေ သဵၼ်ႈ၊" ဝႃႈ ၼင်ႇ ၼႆ သေယဝ်ႉ၊- 35မၼ်း ဢဝ် ၶဝ်ႈမုၼ်း ၵမ်ႈၽွင်ႈ ယွင်ႈယေႃး ၵျေးၸူး ၽြႃးပဵၼ်ၸဝ်ႈ ၵႃႈတီႈ ၽၢႆႇၼႃႈ ၵူၼ်း တင်းသဵင်ႈတင်းလူင် ယဝ်ႉ ၸင်ႇ၊ဝိတ်း မႅင်ႇ ပၼ် ၵိၼ် ဢေႃႈ။- 36ၶဝ် ဝႆႉၸႂ် ႁႅင်း ယႂ်ႇ လႄႈ ဢွၼ်ၵၼ် ၵိၼ် ၵူႈ ၵေႃႉ ဢေႃႈ။- 37ႁဝ်း ၸိူဝ်း ဢၼ် မီး ၼႂ်း ႁိူဝ်းသၢင်းၽေႃး ၼၼ်ႉ၊မီး သွင် ပၢၵ်ႇ ၸဵတ်း သိပ်း ပၢႆ ႁူၵ်း ၵေႃႉ ဢေႃႈ။- 38ဝၢႆးသေ ၶဝ် ၵိၼ်ဢိမ်ႇ ယဝ်ႉ ၼၼ်ႉ၊ဢဝ် ၶဝ်ႈၵျုင်ႇ တင်းမူတ်း ထိမ်ႈ ပႅတ်ႈ ၵႃႈၼႂ်း ၼမ်ႉ ပၢင်ႇလၢႆႇ၊ႁဵတ်း ႁႂ်ႈ ႁိူဝ်းသၢင်းၽေႃး မဝ် မႃး ဢေႃႈ။ 39မိူဝ်ႈ ဢၼ် မိူင်းလႅင်း မႃး ၼၼ်ႉ ၸိုင်၊ၵူၼ်း ႁိူဝ်းသၢင်းၽေႃး ၸိူဝ်း ၼၼ်ႉ၊ဢမ်ႇ ႁု ဢမ်ႇ တွင်း ၽင်ႇ ႁိုၵ်း ၼၼ်ႉ ပဵၼ် တီႈ လႂ် ၼၼ်ႉ ယဝ်ႉ။ ၵူၺ်းၵႃႈ၊ၶဝ် ႁၼ် ၸဵင်ႇ ၵူတ်ႉ ႁိုၵ်း ဢၼ် ၼိုင်ႈ လႄႈ တႅပ်းတတ်းၸႂ် ဝႃႈ၊ပေႃး ပဵၼ် လႆႈ ၸိုင်၊ဢၢင်ႈ ဢၢၼ်း ဢဝ် ႁိူဝ်းသၢင်းၽေႃး ၵႂႃႇ သိူၵ်ႈ ၵႃႈတီႈ ၼၼ်ႈ ဢေႃႈ။- 40ပိူဝ်ႈ ၼႆ လႄႈ ၶဝ် တႅပ်း ၸိူၵ်ႈ ၶေႃ လဵၵ်း ဢၼ် ၶတ်း ႁိူဝ်း ၸိူဝ်း ၼၼ်ႉ ၵိုတ်း ၸူမ် ဝႆႉ ၼႂ်း ၼမ်ႉ ပၢင်ႇလၢႆႇ သေလႄႈ ၽွင်းယၢမ်း မိူဝ်ႈလဵဝ် ၵၼ်၊ၶဝ် ၵႄႈ ၸိူၵ်ႈ ဢၼ် မတ်ႉ မႆႉ လၢမ်ႈ ၶတ်း ႁၢင်ႁိူဝ်း သေယဝ်ႉ၊ၵီႈ ၽုၺ်ႇ လၢင်းယၢၼ်း ၽၢႆႇ ႁူဝ်ႁိူဝ်း သၢင်းၽေႃး ထွင်ႇ လူမ်း ၵႂႃႇၸူး ၽင်ႇ ႁိုၵ်း ယူႇ ဢေႃႈ။- 41ႁွတ်ႈထိုင် ၵႃႈတီႈ သၢႆ ၼမ်ႉ သွင် ၽၢႆႇ ၸၢပ်ႈ ၵၼ် ၼၼ်ႉ သေယဝ်ႉ၊ႁိူဝ်းသၢင်းၽေႃး ၵႂႃႇ ပၢၼ်ႉ ႁၢတ်ႇ လႄႈ ႁူဝ်ႁိူဝ်း သၢင်းၽေႃး ၶမ် ႁၢတ်ႇသၢႆး ဝႆႉ၊ယင်း ဢမ်ႇ တူင်ႉ ဢမ်ႇ ၼိုင် လႆႈ ယဝ်ႉ။ ၽၢႆႇ ႁၢင် ႁိူဝ်းသၢင်းၽေႃး ၸမ်ႉ၊ပိူဝ်ႈ ဢၼ် လႅင်းၼမ်ႉ ပိူပ်ႈၼမ်ႉ ထိပ်ႇ ၽင်ႈ ႁႅင်း ၼႃႇ လူင်လၢင် လႄႈ ႁၢင် မၼ်း ႁၵ်း ၵႂႃႇ ဢေႃႈ။ 42ၵူၼ်းသိုၵ်း ၸိူဝ်း ၼၼ်ႉ၊ၵူဝ် ၵူၼ်းထွင်ႇ တင်းလၢႆ လုၺ်း ၼမ်ႉ ဢွၵ်ႇ ပၢႆႈ လွတ်ႈ ၵႂႃႇ လႄႈ ဢၢင်ႈ တၵ်း ဢဝ် ၶဝ် တၢႆ ဢေႃႈ။- 43ၵူၺ်းၵႃႈ၊ၶုၼ်သိုၵ်း ၶႂ်ႈ ၵႄႇသႄႇ ဢဝ် ဢသၢၵ်ႈ သြႃႇ ပေႃးလု၊လႄႈ ႁၢမ်ႈ တၢပ်ႈ ဢၵျၢမ်ႇ ၶဝ် ၼၼ်ႉ သေယဝ်ႉ၊သင်ႇ လၢတ်ႈ ႁႂ်ႈ ၶဝ် ၸိူဝ်း ဢၼ် မေႃ လုၺ်း ၼမ်ႉ ၵူႈ ၵေႃႉ ဝႅၼ် လူင်း ႁိူဝ်း ၵႂႃႇ ဢွၼ်တၢင်း လႄႈ လုၺ်း ၼမ်ႉ ၵႂႃႇၸူး ၵႃႈၼိူဝ် ၵုင်း ဢေႃႈ။- 44ၸိူဝ်း ဢၼ် ၵိုတ်းၵျၢၼ်ႇ ဝႆႉ ၼၼ်ႉ ၸမ်ႉ၊ႁႂ်ႈ ၶဝ် ၶီႇ မႆႉ ပႅၼ်ႈ၊ဢိၵ်ႇတင်း ၶိူင်ႈ ၸႂ်ႉ ႁိူဝ်းသၢင်းၽေႃး တင်းလၢႆ ၵႂႃႇ ဢေႃႈ။ ၼင်ႇ ၼၼ် လႄႈ ႁဝ်း ႁွတ်ႈ ၵႂႃႇ ၵႃႈၼိူဝ် ၵုင်း ၵူႈ ၵေႃႉ၊လီ လီ ငၢမ်း ငၢမ်း ဢေႃႈ။
Copyright
Learn More


text:
1လွင်ႈတၢင်း ၼႆႉ ၵေႃႈ မႂ်း ႁု ဝႆႉ တႃႉ။ ၼႂ်း ၶိင်ႇၵႃႇလႃႉ လိုၼ်းသုတ်း ၼၼ်ႉ တၵ်း တေ မီး တၢင်း ဢၼ် ႁၢႆႉ ယုတ်ႈ လႄႈ တၢင်း ယၢပ်ႇၽိုတ်ႇ ၼႃႇ ဢေႃႈ။- 2ၵူၼ်း တင်းလၢႆ တၵ်း ႁၼ် ဢၵျူဝ်း ပုၼ်ႈ တူဝ်ၸဝ်ႈၵဝ်ႇ၊တႃ ၶဝ် တူၺ်း ႁၼ် ငိုၼ်း တွင်း၊တေ ဢုပ်ႇ ဝၢဝ်း ၽႅၼ်သုင်၊တေ ထၢင်ႇယႂ်ႇ တူဝ်ၸဝ်ႈၵဝ်ႇ၊တေ ယႃႉသရေႇ ပိူၼ်ႈ၊တေ ဢမ်ႇ ထွမ်ႇ ၵႂၢမ်း ပေႃႈ မႄႈ၊တေ ဢမ်ႇ ၸၢင်ႈ ႁု ၵျေးၸူး၊တေ ဢမ်ႇ မီး တၢင်း ဢၼ် မူတ်းၸၢင်ႇ၊- 3တေ ဢမ်ႇ ၸၢင်ႈ မေႃ ႁၵ်ႉ ၸူမ်းပႅင်း ပိူၼ်ႈ၊တေ ဢမ်ႇ မီး ၸႂ် ဢၼ် ဢဵတ်းလူ ပိူၼ်ႈ၊တေ ၶႃႉၸိုဝ်ႈ ၶၢႆသဵင် ပိူၼ်ႈ၊တေ မီး တၢင်း ဢၼ် ႁၢႆႉမိူၵ်ႈ ၼႃႇ၊တေ လိူင်း ၵျၢမ်း ၼႃႇ၊တေ ငိၼ်းၸင်း လွင်ႈတၢင်း ဢၼ် လီ ငၢမ်း ၵူႈမဵဝ်း၊- 4တေ ယႃႉ သဵတ်ႈၸႃႇ၊တေ ဢမ်ႇ မေႃ ဝႆႉ သတိ၊တေ ၸၢင်ႈ မီး ႁူဝ်ၸႂ် ဢၼ် ၽႅၼ်သုင်၊တေ ၸၢင်ႈ ၵျိူၵ်ႈ ႁၵ်ႉ ထုၵ်ႇၸႂ် တၢင်း ဢၼ် မူၼ်ႈပျေႃႇ ၸေးၸိမ်ႇ ၵႃႇမၵုင်ႇ၊ၼႃႇ သေ ႁၵ်ႉပႅင်း ၽြႃးပဵၼ်ၸဝ်ႈ၊- 5တေ ႁဵတ်း ႁၢင်ႈ ၼပ်ႉယမ် ၽြႃး တြႃး ယူႇ၊ၵူၺ်းၵႃႈ၊တၼ်းၶူဝ်း မၼ်းၸဝ်ႈ တေ ဢမ်ႇ မီး ၼႂ်း တၢင်း ၵမ်ၵျၢင်ႉ ၶဝ် ဢေႃႈ။ ဝႄႈ ပႅတ်ႈ ၵူၼ်း မဵဝ်း ၼၼ်ႉ တႃႉ။- 6ၼႂ်း ၶဝ် ၼၼ်ႉ ၵမ်ႈၽွင်ႈ၊ၸၢင်ႈ ၶဝ်ႈ ၼႂ်း ႁိူၼ်း ပိူၼ်ႈ ၵႂႃႇ လႄႈ ၸူဝ်း ဢဝ် မႄႈယိင်း ဢၼ် မီး ၸႂ် ဢၼ် ဢမ်ႇ မၼ်ႈၶိူင်ႇ၊ၸႂ် ဢၼ် ဢမ်ႇ ၼိမ် ၵွပ်ႈပိူဝ်ႈ ဢပျတ်ႈ၊ဢိၵ်ႇတင်း ၸႂ် ဢၼ် ၸပ်းၸွမ်း ဢလူဝ်ႇ ၵိလေႇသႃႇ ၵူႈၸိူဝ်ႉၵူႈပိူင်၊- 7မႄႈယိင်း ဢၼ် ထွမ်ႇဢဝ် သွၼ် ဢဝ် ယူႇ သေၵေႃႈ၊ဢမ်ႇ ၸၢင်ႈ ႁုၸႅင်ႈ သမ်ႇမႃႇ တြႃး လႆႈ ၼၼ်ႉ ဢေႃႈ။- 8မိူၼ် ၸိူဝ်ႉ ၼင်ႇ ဢၼ် ယၢၼ်ႇၼေႇ၊ဢိၵ်ႇတင်း ယမ်ႇပြေႇ၊သၢၼ် ၶတ်းၵၼ် တင်း မူဝ်းသေႇ၊ၼၼ်ႉ ၵူၼ်း ၸိူဝ်း ဢၼ် မီး ႁူဝ်ၸႂ် ဢၼ် ၵူဝ်ႈၵိူၵ်ႇ လႄႈ ယုမ်ႇ ၽိတ်း ယုမ်ႇ ပိူင်ႈ ၸိူဝ်း ၼၼ်ႉ ၵေႃႈ၊သၢၼ် ၶတ်းၵၼ် တင်း သမ်ႇမႃႇ တြႃး ဢေႃႈ။- 9ၵူၺ်းၵႃႈ၊ၶဝ် တၵ်း ႁဵတ်း လႆႈ ႁိုင် ႁိုင် ဢမ်ႇၸႂ်ႈ။ လွင်ႈ မၼ်း ၸမ်ႉ၊ၵူၼ်း တင်းလၢႆ တၵ်း ႁၼ် တၢင်း ႁၢႆႉမိူၵ်ႈ ၶဝ် ထၢင်ႇထၢင်ႇသႃးသႃး မိူၼ် ၸိူဝ်ႉ ၼင်ႇ တၢင်း ႁၢႆႉမိူၵ်ႈ ၶဝ် သွင် ၵေႃႉ ထၢင်ႇသႃး ၼၼ်ႉ ဢေႃႈ။ 10မႂ်း လႆႈ ၸွမ်း ႁု ၸွမ်း ႁၼ် ၵႂၢမ်း ဢၼ် ၵဝ် သင်ႇ သွၼ်ပၼ်၊တၢင်း ဢၼ် ၵဝ် ၵမ်ၵျၢင်ႉ၊တၢင်း ဢၼ် ၵဝ် ဢဵၼ်းဢၢၼ်း ၼႂ်း ၸူဝ်ႈ တႃႇ ဢသၢၵ်ႈ ၵဝ်၊တၢင်း ဢၼ် ၵဝ် ယုမ်ႇမၢတ်ႈ၊တၢင်း ဢၼ် ၵဝ် ယိူၼ်ႉၶၢမ်ႇ၊တၢင်း ဢၼ် ၵဝ် ႁၵ်ႉပႅင်း၊တၢင်း ဢၼ် ၵဝ် ၸႂ် တႄႇ ၼိမ် မၼ်ႈၶိူင်ႇ ယူႇ၊- 11တၢင်း ဢၼ် ၵဝ် လႆႈ ၶၢမ်ႇ ပိူၼ်ႈ ၼိၵ်ႈၸၢၵ်ႈ ငႅၼ်းသႄး၊ဢိၵ်ႇတင်း တၢင်း ဢၼ် ၵဝ် လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ၸိူဝ်း ၼၼ်ႉ ယဝ်ႉ ယဝ်ႉ ဢေႃႈ။ မႂ်း လႆႈ ႁုႁၼ် ၵႃႈ ဢၼ် ပဵၼ် မႃး တီႈ ၵဝ် ၵႃႈတီႈ ဝဵင်း ဢၼ်ႇတိဢူၵ်ႉ၊ဝဵင်း ဢိၵေႃးၼိ၊ဢိၵ်ႇတင်း ဝဵင်း လုတ်ႉတရႃႉ၊ၸိူဝ်း ၼၼ်ႉ၊ၵဝ် လႆႈ ယိူၼ်ႉၶၢမ်ႇ ဢဝ် တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး ၵဝ် ထၢၼ်ႇ ႁိုဝ် ၼၼ်ႉ ယဝ်ႉ ဢေႃႈ။ ၵူၺ်းၵႃႈ၊ၸဝ်ႈၽြႃး ၵႄႇသႄႇ ဢဝ် ၵဝ် ဢွၵ်ႇ သေ လွင်ႈတၢင်း ၸိူဝ်း ၼၼ်ႉ၊တင်းသဵင်ႈတင်းလူင် ဢေႃႈ။- 12ၸႂ်ႈ တႄႉ ယဝ်ႉ၊ၶဝ် ၸိူဝ်း ဢၼ် ၶႂ်ႈ ၵမ်ၵျၢင်ႉ ၸွမ်း တြႃး ၸဝ်ႈၽြႃး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ တင်းသဵင်ႈ တင်း လူ တၵ်း လႆႈ ၶၢမ်ႇ တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး တႄႉ ဢေႃႈ။- 13ၵူၺ်းၵႃႈ၊ၵူၼ်းႁၢႆႉ ၵူၼ်းမိူၵ်ႈ တင်း သြႃႇ ဢၼ် သွၼ်ၽိတ်း သွၼ်ပိူင်ႈ ၸိူဝ်း ၼၼ်ႉ၊တၵ်း ယဵင်ႈၶႅၼ်း ၵူဝ်ႈၵိူၵ်ႇ ၵႂႃႇ တိၵ်းတိၵ်း သေယဝ်ႉ၊ပႅတ်ႉလႅၼ် ပိူၼ်ႈ ယူႇ သေလႄႈ တူဝ် ၶဝ် ၵေႃႈ ၶၢမ်ႇ ပိူၼ်ႈ ပႅတ်ႉလႅၼ် ဢေႃႈ။- 14ၵူၺ်းၵႃႈ၊မႂ်း ၸမ်ႉ၊သိုပ်ႇ တႄႇ ယူႇ ၼႂ်း တၢင်း ဢၼ် မႂ်း လႆႈ သွၼ် ဢဝ် ဝႆႉ လႄႈ ယုမ်ႇမၢတ်ႈ ယူႇ မၼ်ႈ မၼ်ႈၶိူင်ႇ ၶိူင်ႇ တႃႉ။ ၽူႈလႂ် ပဵၼ် သြႃႇ မႂ်း ဢၼ် ဝႃႈ ၼၼ်ႉ မႂ်း ႁု ယူႇ ဢေႃႈ။- 15ပိူဝ်ႈ ၼႆ လႄႈ ၶုၵ်းၸႂ်လႆႈ လွင်ႈတၢင်း ဢၼ် ၸဵမ်မိူဝ်ႈ မႂ်း ယင်း ပဵၼ် လုၵ်ႈဢွၼ်ႇ ၼၼ်ႉ၊မႂ်း လႆႈ ႁုၸႅင်ႈ ထမ်ႇမႃႉ ၵျၢမ်းလိၵ်ႈ ဢၼ် ၸၢင်ႈ ပၼ် ပိင်ႇၺႃႇ၊ဢၼ် ၼႄ တၢင်း ႁႂ်ႈ မႂ်း လႆႈ တၢင်း ဢၼ် ၵႄႇၶျွတ်ႈ ဢဝ်၊ၵွပ်ႈပိူဝ်ႈ တၢင်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ။- 16ၵျၢမ်း တြႃး တင်းသဵင်ႈတင်းလူင် ပဵၼ် ၵျၢမ်း တြႃး ဢၼ် ၽြႃးပဵၼ်ၸဝ်ႈ ပဝ်ႇ သႂၢင်းသႂ်ႇ ဝႆႉ ၼႂ်း ၸႂ် ၵူၼ်း လႄႈ မၼ်း ၸၢင်ႈ ပဵၼ် ဢၵျူဝ်း ပုၼ်ႈ ဢၼ် တၵ်း သင်ႇ သွၼ်ပၼ် သမ်ႇမႃႇ တြႃး ပုၼ်ႈ ဢၼ် တၵ်း ၽုၺ်ႇၼႄ ဢပျတ်ႈ၊ပုၼ်ႈ ဢၼ် တၵ်း မႄး တၢင်းၽိတ်း၊ဢိၵ်ႇတင်း ပုၼ်ႈ ဢၼ် တၵ်း သင်ႇ လၢတ်ႈ ႁႂ်ႈ မေႃ ၵမ်ၵျၢင်ႉ ၸွမ်း တြႃး၊- 17ၼင်ႇ ႁိုဝ် ၵူၼ်း ၽြႃးပဵၼ်ၸဝ်ႈ တၵ်း ပျေႉၸုမ်ႇ လႄႈ တၼ်း ဝႆႉ တႃႇ တေ ႁဵတ်းၵၢၼ် ဢၼ် လီ ဢၼ် ငၢမ်း ၵူႈၸိူဝ်ႉၵူႈပိူင် ဢေႃႈ။
Copyright
Learn More


text:
1ၼႆႉ ၸမ်ႉ၊ၸၢပ်ႈသႅင်ႇ လူၺ်ႈ တၢင်းၵိၼ် ဢၼ် ပိူၼ်ႈ လူႇ တီႈ ႁုၼ်ႇႁၢင်ႈသၢင်းထု ယဝ်ႉ ၼၼ်ႉ ဢေႃႈ။ ၵႂၢမ်း ဢၼ် ဝႃႈ၊ "ႁဝ်း မီး တၢင်း ႁု တၢင်း ႁၼ် ႁင်း ၽႂ် ႁင်း မၼ်း ဢေႃႈ၊" ဝႃႈ ၼင်ႇ ၼႆ ၼၼ်ႉ မၢၼ်ႇမႅၼ်ႈ ၸိုဝ်ႈၸႂ်ႈ သေၵေႃႈ၊တၢင်း ႁု တၢင်း ႁၼ် ၼၼ်ႉ ၸၢင်ႈ ႁဵတ်း ႁႂ်ႈ ၵူၼ်း မီး ႁူဝ်ၸႂ်ၽႅၼ်သုင် ဢေႃႈ။ တၢင်းႁၵ်ႉ မႅတ်ႈတႃႇ ၸမ်ႉ၊ၸၢင်ႈ ပၼ် ဢဵၼ် ပၼ် ႁႅင်းၸႂ် ဝိၺိၺ်ႇ ဢေႃႈ။- 2ၵေႃႉ ဢၼ် ထၢင်ႇ ဝႃႈ၊မၼ်း ႁု သေ ၸိူဝ်ႉ သေ ပိူင် ယဝ်ႉ၊တီႈ တႄႉ မၼ်း၊မၼ်း ယင်း ဢမ်ႇ ပႆႇ ႁု ဢၼ် မၼ်း ထုၵ်ႇလီ ႁု ၼၼ်ႉ ဢေႃႈ။- 3ၵူၺ်းၵႃႈ၊ၵေႃႉ ဢၼ် ႁၵ်ႉ ၽြႃးပဵၼ်ၸဝ်ႈ ၼၼ်ႉ ၸမ်ႉ၊ၸဝ်ႈၽြႃး ႁုၸၵ်း မၼ်း ဢေႃႈ။ 4ပိူဝ်ႈ ၼႆ လႄႈ၊လူၺ်ႈ လွင်ႈ ဢၼ် ၵိၼ် တၢင်းၵိၼ် ဢၼ် ပိူၼ်ႈ လူႇ တီႈ ႁုၼ်ႇႁၢင်ႈသၢင်းထု ၼၼ်ႉ ႁဝ်း ႁု လွင်ႈ ဢၼ် ႁုၼ်ႇႁၢင်ႈသၢင်းထု ပဵၼ် ဢၼ် ဢမ်ႇ မီး ၸႂ် တႄႉတႄႉ၊ဢိၵ်ႇတင်း ႁု လွင်ႈ ဢၼ် ၽြႃးပဵၼ်ၸဝ်ႈ မီး သူႇလဵဝ် ပႃးလဵဝ် ၵူၺ်း ၼၼ်ႉ ဢေႃႈ။- 5ပိၵ်ႉသမ်ႉ ပိူၼ်ႈ ယုမ်ႇ ဝႃႈ၊မီး ၽြႃး ၼမ်ၼႃႇ ၵႃႈၼိူဝ် ၽႃႉၵၢင်ႁၢဝ်၊ဢိၵ်ႇတင်း ၵႃႈၼိူဝ် လိၼ်မိူင်း ၼႆႉ လႄႈ သင်၊ပိၵ်ႉသမ်ႉ မီး ၽြႃး ၼမ် ၵႃႈႁိုဝ် သေၵေႃႈ၊- 6ပုၼ်ႈ ႁဝ်း ၸမ်ႉ၊မီး ၽြႃးပဵၼ်ၸဝ်ႈ သူႇလဵဝ် ပႃးလဵဝ် ၵူၺ်း၊ၸဝ်ႈ ဢၼ် ပဵၼ် ပေႃႈ ႁဝ်း၊ၸဝ်ႈ ဢၼ် ၽၢၼ်ႇသၢင်း ႁဵတ်း ပဵၼ် ၵႃႈမီး တင်းသဵင်ႈတင်းလူင် လႄႈ ႁဝ်း ၵေႃႈ လႆႈ ပဵၼ် ၵူၼ်း မၼ်းၸဝ်ႈ ဢေႃႈ။ ႁဝ်း ၵူၺ်း မီး ၸဝ်ႈၽြႃး ပႃးလဵဝ် ဢၼ် ပဵၼ် ၸဝ်ႈ ယေႇသု ၶရိၸ်ႈ၊လႄႈ ၸႃႉၸဵမ် ၶိူင်ႈပိူင် ၵႃႈမီး တင်းသဵင်ႈတင်းလူင် ဢၼ် ပဵၼ် မႃး ၵွပ်ႈ လူၺ်ႈ မၼ်းၸဝ်ႈ လႄႈ ႁဝ်း ၵေႃႈ မီး ဢသၢၵ်ႈ ၵွပ်ႈ လူၺ်ႈ မၼ်းၸဝ်ႈ ဢေႃႈ။ 7ၼႂ်းဝႃႈၼၼ် သေၵေႃႈ ၵူၼ်း ၵူႈ ၵေႃႉ ဢမ်ႇ ႁု လွင်ႈ ၼႆႉ။ ၵူၼ်း ၵမ်ႈၽွင်ႈ ယၢမ်ႈ ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု လႄႈ ႁၢၼ်ႉ တေႃႇ မိူဝ်ႈလဵဝ် ၼႆႉ မိူဝ်ႈ ဢၼ် ၶဝ် ၵိၼ် တၢင်းၵိၼ် ဢၼ် ပိူၼ်ႈ လႆႈ လူႇ ပၼ် တီႈ ႁုၼ်ႇႁၢင်ႈသၢင်းထု ယဝ်ႉ ၼၼ်ႉ ၸိုင်၊ၵွပ်ႈပိူဝ်ႈ ၸႂ် ဢၼ် ႁု တူဝ်ၸဝ်ႈၵဝ်ႇ ၶဝ် ႁႅင်း လဵၵ်ႉ လႄႈ ၶဝ် ထၢင်ႇ တၢင်းၵိၼ် ၼၼ်ႉ ပဵၼ် ၶွင် ႁုၼ်ႇႁၢင်ႈသၢင်းထု တႄႉတႄႉ လႄႈ ၶဝ် ထၢင်ႇ ဝႃႈ၊တၢင်းၵိၼ် ၼၼ်ႉ ႁဵတ်း ႁႂ်ႈ ၶဝ် ဢမ်ႇ မူတ်းၸၢင်ႇ ၵႂႃႇ ဢေႃႈ။- 8ပေႃး ဝႃႈ တႄႉ မၼ်း၊တၢင်းၵိၼ် ဢမ်ႇ ၸၢင်ႈ ႁဵတ်း ႁႂ်ႈ ထုၵ်ႇၸႂ် ၽြႃးပဵၼ်ၸဝ်ႈ လႆႈ ဢေႃႈ။ ၵွပ်ႈပိူဝ်ႈ ႁဝ်း ဢမ်ႇ ၵိၼ် လႄႈ တေ သုမ်း သေ ၸိူဝ်ႉ သေ ပိူင် ၵေႃႈ ဢမ်ႇၸႂ်ႈ။ ပေႃး ႁဝ်း ၵိၼ် လႄႈ သမ်ႉ တေ မီး ဢၵျူဝ်း ၵေႃႈ ဢမ်ႇၸႂ်ႈ ဢေႃႈ။ 9ၼႂ်းဝႃႈၼၼ် သေၵေႃႈ လွင်ႈတၢင်း ဢၼ် သူ လွတ်ႈလႅဝ်း ႁႂ်ႈလႆႈ ႁဵတ်း ၵူႈၸိူဝ်ႉၵူႈပိူင် ၼၼ်ႉ တၵ်း တေ ဢမ်ႇ ႁဵတ်း ႁႂ်ႈ ၵေႃႉ ဢၼ် မီး တၢင်းယုမ်ႇမၢတ်ႈ ႁႅင်း ၵေႇ ၼၼ်ႉ လႆႈ ၶီႈလိုတ်း လႄႈ ထုၵ်ႇမႅၼ်ႈ ဢပျတ်ႈ ၸိုင်၊ႁဵတ်း သတိ တႃႉ။- 10ပေႃး ၵေႃႉ ဢၼ် ၸႂ် ႁု တူဝ်ၸဝ်ႈၵဝ်ႇ ႁႅင်း ၵေႇ ၼၼ်ႉ ႁၼ် မႂ်း ၵေႃႉ ဢၼ် ဝႃႈ၊ "ၵဝ် မီး တၢင်း ႁု တၢင်း ႁၼ်" ၼၼ်ႉ ၼင်ႈ ၵိၼ် တၢင်းၵိၼ် ၼႂ်း ႁိူၼ်း ႁုၼ်ႇႁၢင်ႈသၢင်းထု ယူႇ ၸိုင်၊တၵ်း ပဵၼ် တၢင်း ဢၼ် ႁဵတ်း ႁႂ်ႈ ၵေႃႉ ၼၼ်ႉ ၸႂ် ႁႅင်း ယႂ်ႇမႃး လႄႈ ႁတ်း ၵိၼ် တၢင်းၵိၼ် ဢၼ် ပိူၼ်ႈ လူႇ တီႈ ႁုၼ်ႇႁၢင်ႈသၢင်းထု ၼၼ်ႉ ဢမ်ႇၸႂ်ႈ ႁိုဝ်း။- 11ပိူဝ်ႈ ၼႆ လႄႈ ပီႈၼွင်ႉ မႂ်း ဢၼ် ၸႂ် ႁု တူဝ်ၸဝ်ႈၵဝ်ႇ ႁႅင်း ၵေႇ၊ၵေႃႉ ဢၼ် ၸဝ်ႈ ၶရိၸ်ႈ၊လႆႈ ၶၢမ်ႇတၢႆ ပုၼ်ႈ မၼ်း ၼၼ်ႉ တၵ်း ႁွတ်ႈထိုင် တၢင်း ဢၼ် လုလႅဝ် ၵႂႃႇ ၵွပ်ႈပိူဝ်ႈ မႂ်း ၵေႃႉ ဢၼ် "မီး တၢင်း ႁု တၢင်း ႁၼ်" ၼၼ်ႉ ယဝ်ႉ ဢေႃႈ။- 12ပိူဝ်ႈ ဢၼ် မႂ်း ၽိတ်းပိူင်ႈ ပီႈၼွင်ႉ မႂ်း ၸိူဝ်ႉ ၼင်ႇ ၼၼ် လႄႈ ႁဵတ်း ႁႂ်ႈ ၸႂ် ႁု တူဝ်ၸဝ်ႈၵဝ်ႇ ၶဝ် ဢၼ် ႁႅင်း ၵေႇ ၼၼ်ႉ လႆႈ တုၵ်ႉၶႃႉ ၸိုင်၊မႂ်း ၵေႃႈ မီး ဢပျတ်ႈ ၽၢႆႇၼႃႈ ၸဝ်ႈ ၶရိၸ်ႈ၊ယဝ်ႉ။- 13ပိူဝ်ႈ ၼႆ လႄႈ ပေႃး တၢင်းၵိၼ် ႁဵတ်း ႁႂ်ႈ ပီႈၼွင်ႉ ၵဝ် မီး ဢပျတ်ႈ ၸိုင်၊ၵဝ် တၵ်း တေ ဢမ်ႇ ၵိၼ် ၼိူဝ်ႉ သတ်း ၼၼ်ႉ ထႅင်ႈ သေပွၵ်ႈ၊ၼင်ႇ ႁိုဝ် ပီႈၼွင်ႉ ၵဝ် တၵ်း တေ ဢမ်ႇ လႆႈ မီး ဢပျတ်ႈ ၼၼ်ႉ ဢေႃႈ။
Copyright
Learn More


text:
1ၵမ်း ၼၼ်ႉ၊ၵဝ် လႆႈ ႁပ်ႉ ဢဝ် မႆႉဢေႃႈ လႅမ်ႈ ၼိုင်ႈ၊ဢၼ် မိူၼ် မႆႉ တႅၵ်ႈ ၼၼ်ႉ လႄႈ သမ်ႉ လႆႈ ၶၢမ်ႇ ဢဝ် ဢမိင်ႉ လႄႈ ဝႃႈ၊ "ၵႂႃႇ လႄႈ တႅၵ်ႈ ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ၊တင်း ၶဵင်ႇ တၢင်းလူႇ သေလႄႈ ၼပ်ႉဢၢၼ်ႇ ၵူၼ်း ၸိူဝ်း ဢၼ် ႁဵတ်းဝၢတ်ႈ ၵူဝ်းၵႂၢႆႇ ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ တႃႉ။- 2ယႃႇပေ တႅၵ်ႈ ၸၢၼ်း ၽၢႆႇ တၢင်း ၼွၵ်ႈ မၼ်း ၼၼ်ႉ။ ဝႆႉ ပႅတ်ႈ သေတႃႉ။ လွင်ႈ မၼ်း ၸမ်ႉ၊ၸၢၼ်း ၼၼ်ႉ ဢၢပ်ႈပၼ် တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း ၶဝ် ယဝ်ႉ။ ၶဝ် ၼၼ်ႉ တၵ်း ယဵပ်ႇ ယမ်ႈ ဝဵင်း မူတ်းၸၢင်ႇ ႁိုင် သီႇ သိပ်း ပၢႆ သွင် လိူၼ် ဢေႃႈ။- 3ၵဝ် တၵ်း ပၼ် ဢႃႇၼႃႇ တၼ်းၶူဝ်း တီႈ ၵေႃႉ ဢၼ် ၶၢမ်ႇသၢၵ်ႈသေႇ ပုၼ်ႈ ၵဝ် သွင် ၵေႃႉ ဢၼ် ၼုင်ႈ ၼင်ပေႃ ယူႇ သေလႄႈ ႁေႃးလၢတ်ႈ ၵႂၢမ်း တြႃး ၽြႃးပဵၼ်ၸဝ်ႈ ႁိုင် ၼိုင်ႈ ႁဵင် သွင် ပၢၵ်ႇ ပၢႆ ႁူၵ်း သိပ်း ဝၼ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 4ၽူႈ ဢၼ် ၶၢမ်ႇသၢၵ်ႈသေႇ သွင် ၵေႃႉ ၼၼ်ႉ၊ပဵၼ် တူၼ်ႈသၢၼ်ႇလုၼ်ႇ သွင် တူၼ်ႈ တင်း ၵၼ်း တႆႈၽႆး သွင် ဢၼ်၊ဢၼ် ပူၵ်းတင်ႈ ဝႆႉ ၵႃႈတီႈ ၽၢႆႇၼႃႈ ၽြႃး ဢၼ် ပဵၼ် ၸဝ်ႈ လိၼ်မိူင်း ၼၼ်ႉ ဢေႃႈ။- 5ပေႃး သေၵေႃႉသေၵူၼ်း ဢၢင်ႈ ၶႂ်ႈ ႁဵတ်း ၽေး ဢုပၢတ်ႈ သႂ်ႇ ၶဝ် ၸိုင်၊ၽႆး တၵ်း ဢွၵ်ႇ သေ ၵႃႈၼႂ်း သူပ်း ၶဝ် သွင် ၵေႃႉ မႃး လႄႈ ယႃႉပႅတ်ႈ ရၢၼ်ႇသူႇ ၶဝ် တင်းလၢႆ ဢေႃႈ။ ႁဵတ်း ၸိူဝ်ႉ ၼင်ႇ ၼၼ် လႄႈ ၵေႃႉ ဢၼ် ဢၢင်ႈ ၶႂ်ႈ ႁဵတ်း ၽေး ဢုပၢတ်ႈ သႂ်ႇ ၶဝ် ၼၼ်ႉ၊တၵ်း လႆႈ ၶၢမ်ႇ တၢင်း ဢၼ် ဢဝ်တၢႆ ဢေႃႈ။- 6ၶဝ် ၼၼ်ႉ၊လႆႈ ဢၶႂၢင်ႉ ဢႃႇၼႃႇ ဢၼ် ဢိုတ်း တွင်ႉၽႃႉ ဝႆႉ၊ဢမ်ႇ ႁႂ်ႈ ၽူၼ် လႆႈ တူၵ်း ၸူဝ်ႈ ၶိင်ႇ ဢၼ် ၶဝ် ႁေႃးလၢတ်ႈ ၶၢဝ်ႇ တြႃး၊ၽြႃးပဵၼ်ၸဝ်ႈ ယူႇ၊ဢိၵ်ႇတင်း ဢၶႂၢင်ႉ ဢႃႇၼႃႇ ဢၼ် ႁႂ်ႈ ၼမ်ႉဢွၵ်ႇႁူး တင်းလၢႆ၊ပိၼ်ႇ ပဵၼ် လိူတ်ႈ ၵႂႃႇ၊ဢိၵ်ႇတင်း ဢၶႂၢင်ႉ ဢႃႇၼႃႇ ဢၼ် ဢဝ် ၽေး တၢမ်ႇ ၵူႈၸိူဝ်ႉၵူႈပိူင် တူၵ်း သႂ်ႇ ၵႃႈၼိူဝ် လိၼ်မိူင်း ၸွမ်းၼင်ႇ ဢလူဝ်ႇ ၸႂ် ၶဝ် ၶႂ်ႈ ႁဵတ်း ၼၼ်ႉ ဢေႃႈ။ 7မိူဝ်ႈ ဢၼ် ၶဝ် ႁေႃးတြႃး ၸဝ်ႈ ယဝ်ႉ တူဝ်ႈ လီ ငၢမ်း ၼၼ်ႉ ၸိုင်၊တူဝ်ထိူၼ်ႇႁၢႆႉ ဢၼ် ဢွၵ်ႇ ႁူး ၶုမ် ငရၢႆး မႃး ၼၼ်ႉ၊တၵ်း တိုၵ်းတေႃး ၶဝ် လႄႈ ပႄႉၼႅင်ႇ သေယဝ်ႉ၊ဢဝ် ၶဝ် တၢႆ ပႅတ်ႈ ဢေႃႈ။- 8တူဝ်တၢႆ ၶဝ် ၼၼ်ႉ၊တၵ်း ဢဝ် ဝၢင်း ဝႆႉ ၵႃႈၼိူဝ် ၶူၼ် တၢင်း ဝဵင်း လူင် တီႈ ဢၼ် ၸဝ်ႈ ၶဝ် ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ဢေႃႈ။ ဢၼၢၵ်ႈ ဢထိၵ်ႈပႄႇ ဝဵင်း လူင် ၼၼ်ႉ ၶႂ်ႈဝႃႈ၊မိူင်း သေႃးတုမ်ႇ၊ဢမ်ႇၼၼ် မိူင်း ဢေးၵျိပ်ႉ၊ဢေႃႈ။- 9ၵူၼ်း လၢႆ ၸိူဝ်ႉၸၢတ်ႈ၊ၵူၼ်း လၢႆ မဵဝ်း၊ၵူၼ်း လၢႆ ၽႃႇသႃႇ၊ၵူၼ်း လၢႆ မိူင်း၊တၵ်း ဢွၼ်ၵၼ် လူတူၺ်း တူဝ်တၢႆ ၶဝ် သၢမ် ဝၼ်း ပၢႆ ၶိုင်ႈ တဵမ်တဵမ် သေလႄႈ တၵ်း တေ ဢမ်ႇ ပၼ် ဢၶႂၢင်ႉ ႁႂ်ႈ ဢဝ် တူဝ်တၢႆ ၸိူဝ်း ၼၼ်ႉ ၵႂႃႇ ၽင် ၵႃႈတီႈ ပႃႇႁဵဝ်ႈ ဢေႃႈ။- 10ၵူၼ်း ၵႃႈ၊ၼိူဝ် လိၼ်မိူင်း တင်းလၢႆ တၵ်း ၸူမ်းသိူဝ်း မူၼ်ႈပျေႃႇ ၵွပ်ႈပိူဝ်ႈ ၶဝ် တၢႆ ၼၼ်ႉ လႄႈ တၵ်း ဢွၼ်ၵၼ် ႁဵတ်း ပွႆး၊ၵေႃႉ ၼိုင်ႈ လႄႈ ၵေႃႉ ၼိုင်ႈ ပၼ် ၶွင်ၽၢၵ်ႇ လၢၵ်ႈသွင်ႇ တီႈ ၵၼ်၊ၵွပ်ႈပိူဝ်ႈ ပရေႃးၽႅတ်ႈ သွင် ၵေႃႉ ၼႆႉ လႆႈ ပၼ် ၽေး တုၵ်ႉၶႃႉ တီႈ ၵူၼ်းလေႃးၵီႇ တင်းလၢႆ ၼႃႇ လူင်လၢင် ၼၼ်ႉ ဢေႃႈ။- 11ဝၢႆးသေ သၢမ် ဝၼ်း ပၢႆ ၶိုင်ႈ တဵမ်တဵမ် ယဝ်ႉ ၼၼ်ႉ ၸိုင်၊ၸီႇဝႃႉ ဢသၢၵ်ႈ လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး သေလႄႈ ၶဝ်ႈ ၵႃႈၼႂ်း တူဝ် ၶဝ် သေယဝ်ႉ၊ၶဝ် ၵေႃႈ လုၵ်ႉ ၶိုၼ်ႈ မႃး ဢေႃႈ။ ၵူၼ်း ၸိူဝ်း ဢၼ် ႁၼ် ၵႃႈမီး တင်းသဵင်ႈတင်းလူင် ၼၼ်ႉ ၵူဝ်ႁႄ ၼႃႇ လူင်လၢင် ဢေႃႈ။- 12မိူဝ်ႈ ၼၼ်ႉ၊ပရေႃးၽႅတ်ႈ သွင် ၵေႃႉ ၼၼ်ႉ လႆႈ ငိၼ်း သဵင် ဢၼ် ယႂ်ႇ ၼႃႇ ဢၼ် လုၵ်ႉ သေ ၵႃႈတီႈ ၵၢင်ႁၢဝ် လၢတ်ႈ တေႃႇ ၶဝ် လႄႈ ဝႃႈ၊ "ၶိုၼ်ႈ မႃး ၵႃႈတီႈ ၼႆႈ တႃႉ၊" ဝႃႈ ၼင်ႇ ၼႆ လႄႈ၊မိူဝ်ႈ ဢၼ် ရၢၼ်ႇသူႇ တင်းလၢႆ ပႂ်ႉ တူၺ်း ယူႇ ၼၼ်ႉ၊ၶဝ် သွင် ၵေႃႉ ၶိုၼ်ႈ ၵႃႈၼိူဝ် ၵၢင်ႁၢဝ် ၵႂႃႇ ၸွမ်း ၵႃႈၼႂ်း မွၵ်ႇၵုမ်ႈ သေ ဢေႃႈ။- 13ၼႂ်း ၶိင်ႇ ၼၼ်ႉ ၵမ်းလဵဝ်၊ဢိင်ႇသၼ်ႇ ၼႃႇ လူင်လၢင် လႄႈ ဝဵင်း လူင် ၼၼ်ႉ သိပ်း ပုၼ်ႈ ပုၼ်ႈ ၼိုင်ႈ၊လူမ်ႉ ပင်း ၵႂႃႇ ဢိၵ်ႇတင်း ၵူၼ်း ၸဵတ်း ႁဵင် တၢႆ ၵႂႃႇ ဢေႃႈ။ ၶဝ် ၸိူဝ်း ဢၼ် ၵိုတ်းၵျၢၼ်ႇ ယူႇ ၼၼ်ႉ၊ၵူဝ်ႁႄ ၼႃႇ လူင်လၢင် လႄႈ ဢွၼ်ၵၼ် ယွင်ႈယေႃး တၢင်း ဢၼ် ယႂ်ႇ မျၢတ်ႈ ၽြႃးပဵၼ်ၸဝ်ႈ၊ၸဝ်ႈ ၵၢင်ႁၢဝ် ယူႇ ဢေႃႈ။ 14ၽေး တၢင်း ဢၼ် လုလႅဝ် ပွၵ်ႈ သွင် ၼၼ်ႉ ပူၼ်ႉ ၵႂႃႇ ယဝ်ႉ။ ၽေး တၢင်း ဢၼ် လုလႅဝ် ပွၵ်ႈ သၢမ် ၵေႃႈ၊တၵ်း ၸဵဝ်း ႁွတ်ႈမႃး ဢေႃႈ။ 15မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ပႃး တီႈ ၸဵတ်း ၼၼ်ႉ ပဝ်ႇ ၼႄးၶရႃႇ မၼ်း လႄႈ သဵင် ယႂ်ႇ သဵင် လူင် ၼမ်ၼႃႇ လုၵ်ႉ သေ ၵႃႈတီႈ ၵၢင်ႁၢဝ် လင် မေႃး မႃး လႄႈ လၢတ်ႈ ဝႃႈ၊ "ဢႃႇၼႃႇ တၼ်းၶူဝ်း ဢၼ် လႆႈ ဢုပ်ႉပိူင်ႇ လေႃးၵႃႉ ၼႆႉ ၼၼ်ႉ၊ပဵၼ် ၶွင် ၸဝ်ႈၽြႃး ႁဝ်း ဢိၵ်ႇတင်း ၶွင် ၸဝ်ႈ ၶရိၸ်ႈ၊မၼ်းၸဝ်ႈ ၼၼ်ႉ ယဝ်ႉ လႄႈ မၼ်းၸဝ်ႈ တၵ်း ဢုပ်ႉပိူင်ႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် ဢေႃႈ၊" ဝႃႈ ၼင်ႇ ၼႆ ဢေႃႈ။- 16ၵမ်း ၼၼ်ႉ၊ၵူၼ်း ဢၼ် ဢသၢၵ်ႈ ယႂ်ႇ သၢဝ်း သီႇ ၵေႃႉ၊ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၶဝ် ဢၼ် ယူႇ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ၊ဢွၼ်ၵၼ် ၶုပ်ႉမူပ်ႇ ဝႆႈသႃ ၵူဝ်းၵႂၢႆႇ ၽြႃးပဵၼ်ၸဝ်ႈ သေလႄႈ၊- 17ဢွၼ်ၵၼ် လဝ်ႈလၢတ်ႈ လႄႈ ဝႃႈ၊ "ၸဝ်ႈ ထႃႇဝရႃႉ ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း၊ ၸဝ်ႈ ဢၼ် မီး ယူႇ မိူဝ်ႈ ပိတ်ႈၸုပၢၼ်ႇ၊ၸဝ်ႈ ဢၼ် မီး မႃး မိူဝ်ႈ ဢတိၵ်ႈ ၵႃႇလႃႉ ၼၼ်ႉ တီႈၶႃႈ႟၊ ၵွပ်ႈပိူဝ်ႈ ၸဝ်ႈႁဝ်း ဢဝ် မႁႃႇ တၼ်းၶူဝ်း ၸဝ်ႈႁဝ်း သေလႄႈ ဢုပ်ႉပိူင်ႇ ၸၢမ်ႇၸႃး ၼၼ်ႉ၊ ႁဝ်းၶႃႈ ယွင်ႈယေႃး တၢင်ႇၵျေးၸူး ၸဝ်ႈႁဝ်း တီႈၶႃႈ ဢေႃႈ။ 18ၵွပ်ႈပိူဝ်ႈ ၶိင်ႇၵႃႇလႃႉ တၢင်း ဢၼ် ၸႂ်မႆႈ ၶႂ်ႈၸႃႉ ၸဝ်ႈ ႁဝ်း၊ ဢိၵ်ႇတင်း ၶိင်ႇၵႃႇလႃႉ ဢၼ် ၵူၼ်းတၢႆ တင်းလၢႆ၊လႆႈ ၶၢမ်ႇ ၸီႇယၢင်ႇ တြႃး ႁွတ်ႈမႃး ၼၼ်ႉ၊ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊တဵမ် ဝႆႉ တင်း ၸႂ်လမ်သႆႈၵမ်ႇ တီႈၶႃႈ ဢေႃႈ။ ၶိင်ႇၵႃႇလႃႉ ဢၼ် တၵ်း ဢဵတ်းလူ လႄႈ ႁဵတ်း ၵျေးၸူး ပၼ် တီႈၶႃႈ ၵူၼ်းၸႂ်ႉ၊ၸဝ်ႈ ႁဝ်း တင်းလၢႆ၊ ဢိၵ်ႇတင်း တီႈ ပရေႃးၽႅတ်ႈ တင်းလၢႆ၊ဢိၵ်ႇတင်း တီႈ ၵူၼ်း ၸဝ်ႈႁဝ်း တင်းလၢႆ၊ ၸိူဝ်း ဢၼ် ရူဝ်ႇသေႇ ၵူဝ်ယမ် ၸဝ်ႈႁဝ်း ၵႃႈမီး တင်းသဵင်ႈတင်းလူင်၊ လဵၵ်ႉ လဵၵ်ႉ ယႂ်ႇ ယႂ်ႇ မိူၼ် မိူၼ် ၵၼ် ၼၼ်ႉ၊ႁွတ်ႈမႃး ယဝ်ႉ တီႈၶႃႈ ဢေႃႈ။ ၶိင်ႇၵႃႇလႃႉ ဢၼ် တၵ်း ယႃႉ ၽဵဝ်ႈ ပႅတ်ႈ ၶဝ် ၸိူဝ်း ဢၼ် မႃး ယႃႉ ၽဵဝ်ႈ ပႅတ်ႈ လိၼ်မိူင်း ၼႆႉ ၼၼ်ႉ ၵေႃႈ၊ ႁွတ်ႈမႃး ယဝ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 19ၵႃႈၼႂ်း မိူင်းၵၢင်ႁၢဝ် ၼၼ်ႉ၊ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ ၽုၺ်ႇ ဝႆႉ လႄႈ တိူၵ်ႈ ပတိၺိၺ်ႇ မၼ်းၸဝ်ႈ ၵေႃႈ လႆႈ ႁၼ် ထၢင်ႇသႃး မီး ယူႇ ၵႃႈတီႈ ၼၼ်ႈ ဢေႃႈ။ မိူဝ်ႈ ၼၼ်ႉ တၢင်း ဢၼ် ၽႃႉမႅပ်ႈ၊ၽႃႉ မေႃး ၽႃႉလင်၊ဢိင်ႇသၼ်ႇ ဢိၵ်ႇတင်း ၽူၼ် မၢၵ်ႇႁဵပ်း လူင် တူၵ်း ၼၼ်ႉ ၵေႃႈ ပေႃႇ ပဵၼ် မႃး ဢေႃႈ။
Copyright
Learn More


text:
1ပိူဝ်ႈ ၼႆ လႄႈ သူ ဢွၼ်ၵၼ် ပႄႇပႅတ်ႈ လွင်ႈတၢင်း ဢၼ် ႁၢႆႉ ဢၼ် မိူၵ်ႈ ၵူႈၸိူဝ်ႉၵူႈပိူင် ဢၼ် ပဵၼ် တၢင်း ဢၼ် ပႅတ်ႉလႅၼ် ၵၼ်၊တၢင်း ဢၼ် ၼႃႈသိုဝ်ႈၸႂ်ၵူတ်ႉ၊တၢင်း ဢၼ် သီႈၵေႉႁေႈတႃ ၵၼ် ၶွႆ ၵၼ် တင်း တၢင်း ဢၼ် သႄႉသွမ်း ၵၼ် ၸိူဝ်း ၼၼ်ႉ တႃႉ။- 2ဢွၼ်ၵၼ် ပဵၼ် ၸိူဝ်ႉ ၼင်ႇ လုၵ်ႈဢွၼ်ႇလႅင် ဢၼ် ၸင်ႇ ၸႃႉ ၵိူတ်ႇ မႃး လႄႈ တွင်ႉမႆႈ ၶႂ်ႈ ၵိၼ် ၼမ်ႉၼူမ်း ဝိၺိၺ်ႇ ၸဝ်ႈ ဢၼ် ၸႅတ်ႈ ၼၼ်ႉ တႃႉ။ ပေႃး ၵိၼ် ၸိုင်၊သူ တၵ်း ယႂ်ႇမႃး ၼႂ်း ၵျေးၸူး တြႃး တၢင်း ဢၼ် ၵႄႇၶျွတ်ႈ။- 3ဢၼ် မႅၼ်ႈ ၼင်ႇ တႅမ်ႈ ဝႆႉ ၵႃႈၼႂ်း ၵျၢမ်း လႄႈ ဝႃႈ၊ "သူ လႆႈ ၸိမ်းတူၺ်း ၵျေးၸူး တၢင်း ဢၼ် ၸဝ်ႈၽြႃး ႁၵ်ႉ ဢဵတ်းလူ သူ ၵႃႈႁိုဝ် ၼၼ်ႉ ယဝ်ႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 4ဢွၼ်ၵၼ် မႃး ၸူး ၸဝ်ႈၽြႃး ဢၼ် ဝႃႈ၊မၢၵ်ႇႁိၼ် ဢၼ် ဢသၢၵ်ႈလိပ်း ယူႇ၊ဢၼ် ၵူၼ်း တင်းလၢႆ ပႄႇပႅတ်ႈ ႁႂ်ႈ ပဵၼ် ဢၼ် ဢမ်ႇ မီး ၵႃႈမီး ၶၼ် သေၵေႃႈ၊ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၸမ်ႉ၊မၼ်းၸဝ်ႈ လိူၵ်ႈ ဝႆႉ လႄႈ မီး ၵႃႈၶၼ် ဢၼ် ယႂ်ႇ ၼႃႇ ၼၼ်ႉ တႃႉ။- 5ဢွၼ်ၵၼ် မႃး ပဵၼ် မိူၼ် ၸိူဝ်ႉ ၼင်ႇ မၢၵ်ႇႁိၼ် ဢၼ် ဢသၢၵ်ႈလိပ်း တင်းလၢႆ လႄႈ ၶၢမ်ႇ တၢင်း ဢၼ် ဢဝ် တူဝ် သူ ၵေႃႇ သၢင်ႈ ၵႃႈၼႂ်း ႁိူၼ်း ဝိၺိၺ်ႇ ၸဝ်ႈ၊တီႈ ဢၼ် သူ လႆႈ ႁဵတ်း ယဵၸ်ႈပရေႃးႁဵၵ်ႈ ဢၼ် မူတ်း ၸင်ႇ၊ႁႂ်ႈလႆႈ သၢၵ်ႈလူႇ ၶိူင်ႈ တၢင်းလူႇ ဢၼ် ၸၢပ်ႈသႅင်ႇ ၵၼ် တင်း ဝိၺိၺ်ႇ၊ဢၼ် ၽြႃးပဵၼ်ၸဝ်ႈ ႁပ်ႉတုင်း ဢဝ် ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ။- 6လွင်ႈ မၼ်း ၸမ်ႉ၊တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ တႅမ်ႈ ဝႃႈ၊ "တူၺ်း လူး။ ၵဝ် လိူၵ်ႈၵဵပ်း ဢဝ် မၢၵ်ႇႁိၼ် ဢၼ် မီး ၵႃႈၶၼ် ယႂ်ႇ ၼႃႇ၊ ဢၼ် တေႃႈလဵဝ် ၼႆႉ၊ၵဝ် ၶျႃး ဝႆႉ ႁႂ်ႈ ပဵၼ် မၢၵ်ႇႁိၼ် ႁူဝ် ၸဵင်ႇတိူၵ်ႈ ၵႃႈၼႂ်း ဝဵင်း ၸိဢုၼ်ႇ၊ဢေႃႈ။ ၵေႃႉ ဢၼ် ယုမ်ႇမၢတ်ႈ ဢိင်ပိုင်ႈ ၵႃႈၼႂ်း မၼ်း ၼၼ်ႉ၊ တၵ်း ဢမ်ႇ တွၼ်ႉ လႆႈ ဢၢႆ ပိူၼ်ႈ သေပွၵ်ႈ၊" ဝႃႈ ၼင်ႇ ၼႆ ဢေႃႈ။ 7ပုၼ်ႈ သူ ၸိူဝ်း ဢၼ် ယုမ်ႇမၢတ်ႈ ၼႆႉ မၼ်း ပဵၼ် ဢၼ် ၵႃႈၶၼ် မျၢတ်ႈ ၼႃႇ ဢေႃႈ။ ၵူၺ်းၵႃႈ၊ပုၼ်ႈ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၸမ်ႉ၊ "မၢၵ်ႇႁိၼ် လုၵ်ႈ ဢၼ် ၶဝ် ၸိူဝ်း ဢၼ် တႄႇႁဵတ်း ႁိူၼ်း ပႅတ်ႈ ဝႆႉ ၼၼ်ႉ၊ ပိၼ်ႇ ပဵၼ် မၢၵ်ႇႁိၼ် ႁူဝ် ၸဵင်ႇတိူၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ။ 8ဢိၵ်ႇတင်း ထႅင်ႈ တီႈ ၼိုင်ႈ သမ်ႉ မီး ဝႆႉ လႄႈ ဝႃႈ၊ "မၢၵ်ႇႁိၼ် လုၵ်ႈ ၼႆႉ တၵ်း ႁႂ်ႈ ၵူၼ်း ၶီႈလိုတ်း မႅၼ်ႈ လႄႈ၊ ပဵၼ် ႁိၼ် ၽႃ ဢၼ် တၵ်း ႁႂ်ႈ ၶဝ် လႆႈ လူမ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ ၶဝ် ၶီႈလိုတ်း လႄႈ လူမ်ႉ ၵွပ်ႈပိူဝ်ႈ ၶဝ် ဢမ်ႇ ထွမ်ႇဢဝ် ၼုၵ်ႈၵပၢတ်ႈ တြႃး ၸဝ်ႈ ၼၼ်ႉ ဢေႃႈ။ ၼႆႉ ၸမ်ႉ၊ပဵၼ် ဢလူဝ်ႇ ၽြႃးပဵၼ်ၸဝ်ႈ ႁႂ်ႈ ၶဝ် လႆႈ ထူပ်းၺႃး ၸိူဝ်ႉ ၼင်ႇ ၼၼ် ဢေႃႈ။ 9သူ ၸမ်ႉ၊ပဵၼ် မဵဝ်း ဢၼ် မၼ်းၸဝ်ႈ လိူၵ်ႈၵဵပ်း ဢဝ်၊ပဵၼ် ယဵၸ်ႈပရေႃးႁဵၵ်ႈ ဢၼ် လႆႈ ႁဵတ်းဝၢတ်ႈ ပုၼ်ႈ ၶုၼ်ႁေႃၶမ်း၊ပဵၼ် ၵူၼ်း ဢၼ် မူတ်းၸၢင်ႇ၊ၵူၼ်း ဢၼ် မၼ်းၸဝ်ႈ ထိူၵ်ႈ ပိူင်ႇ ပုၼ်ႈ လွင်ႈ ၼင်ႇ ႁိုဝ် တၵ်း လႆႈ ၽုၺ်ႇဢွၵ်ႇ မွၵ်ႇလၢတ်ႈ လွင်ႈ ၵၢၼ် တၢင်းႁဵတ်း မၼ်းၸဝ်ႈ ဢၼ် လီဢၢမ်း ၼႃႇ၊ၸဝ်ႈ ဢၼ် ႁွင်ႉ ဢဝ် သူ ဢွၵ်ႇ သေ ၵႃႈၼႂ်း လပ်းသိင်ႇ လႄႈ သႂၢင်းသႂ်ႇ ၼႂ်း ဢၼ်လႅင်း ၸဝ်ႈ ဢၼ် မုၼ် ယႂ်ႇ ၼႃႇ ၼၼ်ႉ ဢေႃႈ။- 10မိူဝ်ႈ ဢွၼ်တၢင်း ၼၼ်ႉ သူ ဢမ်ႇၸႂ်ႈ ၵူၼ်း ၽြႃးပဵၼ်ၸဝ်ႈ။ တေႃႈလဵဝ် ၼႆႉ ၸမ်ႉ၊သူ ပဵၼ် ၵူၼ်း မၼ်းၸဝ်ႈ ဢေႃႈ။ မိူဝ်ႈ ဢွၼ်တၢင်း ၼၼ်ႉ သူ ဢမ်ႇ လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ။ တေႃႈလဵဝ် ၼႆႉ ၸမ်ႉ၊သူ လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ ဢေႃႈ။ 11ၵေႃႉ ဢၼ် ၵဝ် ႁၵ်ႉ ၶဝ်႟။ ၵဝ် တွင်းပၢၼ်ႇ သူ၊မိူၼ် ၸိူဝ်ႉ ၼင်ႇ ဢၼ် သူ ပဵၼ် ၶႅၵ်ႇ မိူင်း ၼွၵ်ႈ၊ဢိၵ်ႇတင်း ၵူၼ်း ပၢႆႈ သွၼ်ႈ သိုၵ်း ဢၼ် ယူႇသဝ်း ၵႃႈၼႂ်း လေႃးၵႃႉ ၼႆႉ ၼၼ်ႉ လႄႈ ဝႃႈ ၸမ်ႉ၊ယႃႇပေ ႁႂ်ႈ တူဝ် သူ လႆႈ တူၵ်း သုမ်း ၵႃႈၼႂ်း တၢင်း ဢၼ် တူဝ်ၵႃႇယႃႉ ၸပ်းၸွႆး ဢၼ် ၸၢင်ႈ တိုၵ်းသိုၵ်း ၵၼ် တင်း ၸႂ်ဝိၺိၺ်ႇ သူ ၼၼ်ႉ သေၵမ်း။- 12ႁႂ်ႈ တၢင်းၵမ် တၢင်းၵျၢင်ႉ သူ ပဵၼ် ဢၼ် ထုၵ်ႇ ဢၼ် လီ ၵႃႈၼႂ်း ၵႄႈ ၵူၼ်း ၼွၵ်ႈ သႃႇသၼႃႇ ၸဝ်ႈ တင်းလၢႆ၊ပုၼ်ႈ လွင်ႈ ၼင်ႇ ႁိုဝ် ၼႂ်း မိူဝ်ႈ ဢၼ် ၶဝ် တၢင်ႇ ဢပျတ်ႈ သႄႉသွမ်း သူ ဝႃႈ၊ပဵၼ် ၵူၼ်းႁၢႆႉ ၵူၼ်းမိူၵ်ႈ ၼၼ်ႉ၊ၶဝ် တၵ်း ထွၵ်ႈလူၺ်ႈ တၢင်းၵမ် တၢင်းၵျၢင်ႉ ဢၼ် လီ ဢၼ် ငၢမ်း သူ ၼၼ်ႉ လႄႈ မေႃ ယွင်ႈယေႃး ၵျေးၸူး ၽြႃးပဵၼ်ၸဝ်ႈ ၼႂ်း မိုဝ်ႉ ဝၼ်း ဢၼ် မၼ်းၸဝ်ႈ တၵ်း မႃး လူ မႃး ၸႂ်း ၼၼ်ႉ တႃႉ။ 13ထွၵ်ႈလူၺ်ႈ ၼႃႈ ၸဝ်ႈၽြႃး သေလႄႈ ႁပ်ႉ ၶၢမ်ႇ တုင်း ဢဝ် ဢမိင်ႉ ဢႃႇၼႃႇ ၵူၼ်း တင်းလၢႆ၊ၸိူဝ်း ဢၼ် ပဵၼ် ၸဝ်ႈ မုၼ် ယႂ်ႇ ၶုၼ်ႁေႃၶမ်း ဢၼ် ပဵၼ် ၸိၵ်း ပဵၼ် ၸွမ်၊- 14ဢိၵ်ႇတင်း ၽွင်းမိူင်း လူင် ၸိူဝ်း ဢၼ် ၶုၼ်ႁေႃၶမ်း ၶၢၼ်း ဝႆႉ၊ႁႂ်ႈလႆႈ ၸီႇယၢင်ႇ ပၼ်တၢမ်ႇ တီႈ ၵူၼ်းႁၢႆႉ ၵူၼ်းမိူၵ်ႈ တင်းလၢႆ လႄႈ သမ်ႉ ယုၵ်ႉယွင်ႈ ၵူၼ်းလီ ၵူၼ်း ငၢမ်း တင်းလၢႆ ၸိူဝ်း ၼၼ်ႉ တႃႉ။- 15လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ မီး ဢလူဝ်ႇ ဢၼ် ႁႂ်ႈ သူ ဢဝ် တၢင်းၵမ် တၢင်းၵျၢင်ႉ ဢၼ် လီ ဢၼ် ငၢမ်း ဢိုတ်း သူပ်း ၵူၼ်းမိူၵ်ႈ ဢၼ် ဢမ်ႇ မီး ပိင်ႇၺႃႇ တၢင်း ႁု တၢင်း ႁၼ် ၵႃႈသင် ၸိူဝ်း ၼၼ်ႉ ဢေႃႈ။- 16ယူႇ ၸိူဝ်ႉ ၼင်ႇ ၵူၼ်း လွတ်ႈ ၵူၼ်း လႅဝ်း တႃႉ။ ၼႂ်းဝႃႈၼၼ် သေၵေႃႈ ယႃႇ ဢဝ် တၢင်း ဢၼ် လွတ်ႈလႅဝ်း သူ ၼၼ်ႉ ႁဵတ်း တၢင်း ဢၼ် ႁၢႆႉမိူၵ်ႈ။ ဢွၼ်ၵၼ် ၵမ်ၵျၢင်ႉ ယူႇ ၸိူဝ်ႉ ၼင်ႇ ၶႃႈ ၽြႃးပဵၼ်ၸဝ်ႈ တႃႉ။- 17ရူဝ်ႇသေႇ ၵူၼ်း တင်းသဵင်ႈတင်းလူင် တႃႉ။ ႁၵ်ႉပႅင်း ပီႈၼွင်ႉ ဢၼ် ယုမ်ႇမၢတ်ႈ ၼင်ႇ ၵၼ် တႃႉ။ ၵူဝ်ႁႄ ၽြႃးပဵၼ်ၸဝ်ႈ တႃႉ။ ရူဝ်ႇသေႇ ၵူဝ်ယမ် ၸဝ်ႈ မုၼ် ယႂ်ႇ ၶုၼ်ႁေႃၶမ်း တႃႉ။ 18လုၵ်ႈၸၢင်ႈ တင်းလၢႆ ၶဝ်႟။ ႁပ်ႉ ၶၢမ်ႇ ဢဝ် တၢင်း ဢၼ် ပေႃႈလဵင်ႉ သူ ဢုပ်ႉပိူင်ႇ ၼၼ်ႉ တႃႉ။ သူ တၵ်း လႆႈ ၼႄပျႃး ၸႂ် ဢၼ် ရူဝ်ႇသေႇ ၵူဝ်ယမ် ၵႃႈတီႈ ပေႃႈလဵင်ႉ ဢၼ် မီး ၸႂ် ႁၵ်ႉ ဢဵတ်းလူ၊ဢၼ် မီး သၽေႃး ဢၼ် ၼိမ်သိမ်ႇ ဢူၼ်ႈဢွၼ်ႇ ၸိူဝ်း ၼၼ်ႉ ၵူၺ်း ဢမ်ႇၸႂ်ႈ၊ပေႃႈလဵင်ႉ ဢၼ် မီး ၸႂ်ႁၢဝ်ႈ ၸႂ်ၵျၢမ်း ၸိူဝ်း ၼၼ်ႉ ၵေႃႈ၊ၼႄပျႃး တၢင်း ဢၼ် ရူဝ်ႇသေႇ ၵူဝ်ယမ် တႃႉ။- 19လွင်ႈ မၼ်း ၸမ်ႉ၊ပေႃး သူ ထွၵ်ႈလူၺ်ႈ ၼႃႈ ၽြႃးပဵၼ်ၸဝ်ႈ သေလႄႈ ယိူၼ်ႉၶၢမ်ႇ တၢင်း ဢၼ် သႄႉသွမ်း ဢၼ် ဢမ်ႇတြႃး လႄႈ လႆႈ ၸဵပ်းၸႂ် ၼၼ်ႉ ၸိုင်၊ၽြႃးပဵၼ်ၸဝ်ႈ တၵ်း ပၼ်တၢင်းလီ မၢင်ႇၵလႃႇ တီႈ သူ ဢေႃႈ။- 20ပေႃး ယိူၼ်ႉၶၢမ်ႇ ၵွပ်ႈပိူဝ်ႈ မိူဝ်ႈ ဢၼ် မီး ဢပျတ်ႈ လႄႈ လႆႈ ၶၢမ်ႇတၢမ်ႇ ၼၼ်ႉ ၵူၺ်း ၸိုင်၊တၵ်း မီး ဢၵျူဝ်း ၵႃႈသင်။ ပေႃး ယိူၼ်ႉၶၢမ်ႇ ၼႂ်း မိူဝ်ႈ ဢၼ် ႁဵတ်း ဢၼ် လီ ဢၼ် ငၢမ်း ယူႇ လႄႈ လႆႈ ၶၢမ်ႇ တၢင်း ၽၢၼ် ၼၼ်ႉ ၸင်ႇ တၵ်း မီး ဢၵျူဝ်း မၢင်ႇၵလႃႇ ဢၼ် ယႂ်ႇ ၼႃႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။ 21လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ႁွင်ႉ ဢဝ် သူ ႁႂ်ႈလႆႈ ပဵၼ် ၸိူဝ်ႉ ၼင်ႇ ၼၼ် ယဝ်ႉ။ ၸဝ်ႈ ၶရိၸ်ႈ၊ၵေႃႈ ၶၢမ်ႇ ပုၼ်ႈ သူ ယဝ်ႉ လႄႈ ဝႆႉ ပဵၼ် ပုင်ႇပမႃႇ တီႈ သူ ႁႂ်ႈ သူ လႆႈ ၸွမ်း ႁွႆး တိၼ် မၼ်းၸဝ်ႈ ဢေႃႈ။- 22မၼ်းၸဝ်ႈ ယင်း ဢမ်ႇ ႁဵတ်း တုၸရိူၵ်ႈ ဢပျတ်ႈ လႄႈ ၽူႈလႂ် ဢမ်ႇ တွၼ်ႉ လႆႈ ငိၼ်း ၵႂၢမ်း မုသႃႇ လၢတ်ႈ ဢွၵ်ႇ သူပ်း မၼ်းၸဝ်ႈ ၼၼ်ႉ ဢေႃႈ။- 23မိူဝ်ႈ ဢၼ် လႆႈ ၶၢမ်ႇ ပိူၼ်ႈ သႄႉသွမ်း ၼၼ်ႉ မၼ်းၸဝ်ႈ ဢမ်ႇ ၶိုၼ်း တွပ်ႇ ၵႂၢမ်း ဢၼ် သႄႉသွမ်း။ မိူဝ်ႈ ဢၼ် လႆႈ ၶၢမ်ႇ တုၵ်ႉၶႃႉ ဝူၺ်ႇတၼႃႇ ၼၼ်ႉ မၼ်းၸဝ်ႈ ဢမ်ႇ ႁိုတ်း ဢမ်ႇ လွၵ်ႇ လႄႈ ၵူၺ်း မီး တင်း ႁူဝ်ၸႂ် ဢၼ် မုင်ႈထႃႈ မွင်းထႃႈ တီႈ ၽြႃးပဵၼ်ၸဝ်ႈ၊ၸဝ်ႈ ဢၼ် ၸီႇယၢင်ႇ ၸွမ်းၼင်ႇ တြႃး ၼၼ်ႉ ဢေႃႈ။- 24တူဝ် မၼ်းၸဝ်ႈ ယင်း ပႃး ဢဝ် ဢပျတ်ႈ တင်းလၢႆ၊ဢၼ် ႁဝ်း ၽိတ်းပိူင်ႈ ၼၼ်ႉ လႄႈ ၵႃႈတီႈ သဝ်မႆႉ၊ႁႂ်ႈ ႁဝ်း လႆႈ တၢႆ ပႅတ်ႈ သေ ၵႃႈတီႈ ဢပျတ်ႈ သေလႄႈ လႆႈ ဢသၢၵ်ႈလိပ်း တီႈ တၢင်း ဢၼ် သိုဝ်ႈတေႃႇ ဢေႃႈ။ ၵွပ်ႈပိူဝ်ႈ ႁွႆး တၢမ်ႇ မၼ်းၸဝ်ႈ ၼၼ်ႉ လႄႈ တၢင်းၶႆႈတၢင်းပဵၼ် သူ လႆႈ ၸိုၼ်ႈ ႁၢႆ မႃး ဢေႃႈ။- 25မိူဝ်ႈ ဢွၼ်တၢင်း ၼၼ်ႉ သူ ၽိတ်းပိူင်ႈ ယူႇ မိူၼ် ၸိူဝ်ႉ ၼင်ႇ သူဝ်း ဢၼ် ႁၢႆ ၵႂႃႇ ၼၼ်ႉ ဢေႃႈ။ တေႃႈလဵဝ် ၼႆႉ ၸမ်ႉ၊သူ လႆႈ ၶၢမ်ႇ တၢင်း ဢၼ် ဢဝ် ပွၵ်ႈ ၶိုၼ်း မႃး ႁႂ်ႈလႆႈ ၸွမ်းလင် ၵေႃႉ ဢၼ် လဵင်ႉ ထိင်း သူဝ်း ဢၼ် ဝႃႈ၊ၸဝ်ႈ ဢၼ် ပႂ်ႉထိင်း ဢုပ်ႉပိူင်ႇ ဝိၺိၺ်ႇ သူ ၼၼ်ႉ ယဝ်ႉ ယဝ်ႉ ဢေႃႈ။
Copyright
Learn More


text:
1ဝၼ်း ၼၼ်ႉ၊ၸဝ်ႈ ယေႇသု၊ဢွၵ်ႇ သေ ၵႃႈတီႈ ႁိူၼ်း ၼၼ်ႉ သေလႄႈ ၵႂႃႇၸူး ၵႃႈတီႈ ၼမ်ႉ ၼွင် သေယဝ်ႉ၊ၼင်ႈ ယူႇ တီႈ ႁိမ်း ၽင်ႇ ၼွင် ဢေႃႈ။- 2ၵူၼ်းပဵၼ် မူႇ ပဵၼ် ၽုင် ၸွမ်း မၼ်းၸဝ်ႈ ၵႂႃႇ လႄႈ လွမ်ႉႁွပ်ႈ မၼ်းၸဝ်ႈ ယူႇ တေႃႇထိုင်ႁွတ်ႈ မၼ်းၸဝ်ႈ လႆႈ ၶဝ်ႈ မႃး ၼင်ႈ ၵႃႈၼႂ်း ႁိူဝ်း သေလႄႈ ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ဢွၼ်ၵၼ် ၸုၵ်း ယူႇ တီႈ ႁိမ်း ၽင်ႇ ၼွင် ဢေႃႈ။- 3မိူဝ်ႈ ၼၼ်ႉ၊မၼ်းၸဝ်ႈ ဢဝ် ၵႂၢမ်း ဢုပမႃႇ ၼမ်ၼႃႇ ႁေႃးလၢတ်ႈ တီႈ ၶဝ် ဢေႃႈ။ 4ၸဝ်ႈ ယေႇသု၊ႁေႃးလၢတ်ႈ ၵႂၢမ်း ဢုပမႃႇ လႄႈ ဝႃႈ၊ "မီး ၵူၼ်း ၵေႃႉ ၼိုင်ႈ ဢွၵ်ႇ ၵႂႃႇ ဝၢၼ်ႇ ၸိူဝ်ႉ ဝၢၼ်ႇ ၽၼ်း ဢေႃႈ။ မဵတ်ႉ ၽၼ်း ဢၼ် မၼ်း ဝၢၼ်ႇ ၵႂႃႇ ၸိူဝ်း ၼၼ်ႉ ၵမ်ႈၽွင်ႈ တူၵ်း ၵႃႈၼိူဝ် ၵၢင်တၢင်း လႄႈ ၼူၵ်ႉ လႂ် မႃး ၵဵပ်း ၵိၼ် မူတ်း သေ ဢေႃႈ။- 5မဵတ်ႉ ၽၼ်း ၵမ်ႈၽွင်ႈ တူၵ်း ၵႃႈတီႈ လိၼ် ဢၼ် မီး မၢၵ်ႇႁိၼ် ၼမ် ၼၼ်ႉ လႄႈ တႅၵ်ႇ ငွၵ်ႈ ဢွၵ်ႇ ငူင်း မႃး ၵမ်းလဵဝ် သေၵေႃႈ၊ပိူဝ်ႈ ဢၼ် ဢမ်ႇ မီး လိၼ် ဢၼ် လိုၵ်ႉ ၼၼ်ႉ၊- 6မိူဝ်ႈ ဢၼ် လႅတ်ႇမႆႈ မႃး ၸိုင်၊ၶိုၼ်း ႁဵဝ်ႇ ၸွပ်ႈ လႄႈ တၢႆ ၵႂႃႇ ၵွပ်ႈပိူဝ်ႈ ႁၢၵ်ႈ မၼ်း ဢမ်ႇ ပေႃး မီး ၼၼ်ႉ ဢေႃႈ။- 7မဵတ်ႉ ၽၼ်း ၵမ်ႈၽွင်ႈ တူၵ်း ၵႃႈၼႂ်း ယုမ်းၼၢမ် လႄႈ မိူဝ်ႈ ဢၼ် ပဵၼ် တူၼ်ႈ မႃး ၼၼ်ႉ ယုမ်းၼၢမ် ယႂ်ႇမႃး ႁတ်ႉ ပႅတ်ႈ တူၼ်ႈၶဝ်ႈ လႄႈ ဢမ်ႇ ယႂ်ႇ လႆႈ။- 8ၵူၺ်းၵႃႈ၊မဵတ်ႉ ၽၼ်း ၵမ်ႈၽွင်ႈ တူၵ်း ၵႃႈၼိူဝ် လိၼ် လီ လႄႈ မၢၵ်ႇႁူင်း မၼ်း ၼမ် ၵိုၼ်း မႃး တီႈ မၢင် တူၼ်ႈ ပၢၵ်ႇ ပုၼ်ႈ၊ မၢင် တူၼ်ႈ ႁူၵ်း သိပ်း ပုၼ်ႈ၊တီႈ မၢင် တူၼ်ႈ သၢမ် သိပ်း ပုၼ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 9မၼ်းၸဝ်ႈ သိုပ်ႇ လၢတ်ႈ လႄႈ ဝႃႈ၊ "ၵေႃႉ ဢၼ် မီး ႁူ ၼၼ်ႉ ႁႂ်ႈ ငိၼ်း တႃႉ၊" ဝႃႈ ၼင်ႇ ၼႆ ဢေႃႈ။ 10တပႄးၸဝ်ႈ တင်းလၢႆ သုတ်ႉ မႃး ၸူး တီႈ ၸဝ်ႈ ယေႇသု၊လႄႈ လဝ်ႈထၢမ် ဝႃႈ၊ "ႁဵတ်းသင် လႄႈ ၸဝ်ႈႁဝ်း ဢဝ် တင်း ၵႂၢမ်း ဢုပမႃႇ ၸိူဝ်ႉ ၼင်ႇ ၼႆ ႁေႃးလၢတ်ႈ တီႈ ၵူၼ်း တင်းလၢႆ တီႈၶႃႈ၊" ဝႃႈ ၼင်ႇ ၼႆ ဢေႃႈ။ 11ၸဝ်ႈ ယေႇသု၊မွၵ်ႇလၢတ်ႈ တီႈ ၶဝ် လႄႈ ဝႃႈ၊ "ပိင်ႇၺႃႇ ဢၼ် ႁုၸႅင်ႈ လွင်ႈ မိူင်းၵၢင်ႁၢဝ် ၸဝ်ႈ လိုၵ်ႉ လိုၵ်ႉ လမ်ႇ လမ်ႇ ၼၼ်ႉ၊ၵဝ် ပၼ် တီႈ သူ ဢေႃႈ။ တီႈ ၶဝ် ၸိူဝ်း ၼၼ်ႉ ၸမ်ႉ၊ၵဝ် ဢမ်ႇ ပၼ်။- 12လွင်ႈ မၼ်း ၸမ်ႉ၊တီႈ ၵေႃႉ ဢၼ် မီး ယဝ်ႉ ၼၼ်ႉ၊တၵ်း ယဵင်ႈၶႅၼ်း ပၼ် ထႅင်ႈ ႁႂ်ႈ မၼ်း ပေႃးၵုမ်ႇ ပေႃး လိူဝ် လႄႈ တီႈ ၵေႃႉ ဢၼ် ဢမ်ႇ မီး ၵႃႈသင် ၼၼ်ႉ တၵ်း ၼုၵ်ႈ ဢဝ် သေ ၵႃႈၼႂ်း ဢၼ် မၼ်း မီး ယူႇ ဢိတ်းဢီႈ ၼိုင်ႈ ၼၼ်ႉ လူးၵွၼ်ႇ ဢေႃႈ။- 13ၶဝ် ၸိူဝ်း ၼၼ်ႉ၊တူၺ်း ယူႇ ၵေႃႈ ဢမ်ႇ ၸၢင်ႈ ႁၼ်၊ထွမ်ႇ ယူႇ ၵေႃႈ ဢမ်ႇ ၸၢင်ႈ ငိၼ်း လႄႈ ပွင်ႇလႅင်း မႃး လႆႈ။ ၵွပ်ႈ ၼႆႉ လႄႈ ၵဝ် ၸင်ႇ လႆႈ ဢဝ် တင်း ၵႂၢမ်း ဢုပမႃႇ ၸိူဝ်ႉ ၼင်ႇ ၼႆ ႁေႃးလၢတ်ႈ တီႈ ၶဝ် ဢေႃႈ။- 14ၶဝ် ၼၼ်ႉ ၸွမ်းၼင်ႇ ၵႂၢမ်း ဢၼ် ပရေႃးၽႅတ်ႈ ဢိသႃႇယႃႉ၊ႁေႃး ဝႆႉ လႄႈ ဝႃႈ၊ "'ၵူၼ်း ၸိူဝ်း ၼႆႉ တၵ်း ငိၼ်း ယူႇ ၶိူဝ်းၶိူဝ်း သေၵေႃႈ ဢမ်ႇ ၸၢင်ႈ ပွင်ႇ ၸၢင်ႈ လႅင်း၊ ၶဝ် တၵ်း ႁၼ် ယူႇ ၶိူဝ်းၶိူဝ်း သေၵေႃႈ ဢမ်ႇ ၸၢင်ႈ မၢတ်ႈ ၸၢင်ႈတွင်း။ 15လွင်ႈ မၼ်း ၸမ်ႉ၊ႁူဝ်ၸႂ် ၶဝ် ၼူၵ်ႇ တိုဝ် ၼႃႇ လႄႈ ဢုတ်း ႁူ လပ်းတႃ ဝႆႉ ဢေႃႈ။ ၶဝ် ၵူဝ် မၢၵ်ႇတႃ ၶဝ် တၵ်း ႁၼ်၊ႁူ ၶဝ် တၵ်း ငိၼ်း၊ ႁူဝ်ၸႂ် ၶဝ် တၵ်း ပွင်ႇလႅင်း၊ ၶဝ် ၵူဝ် တၵ်း ၶၢႆႉပုတ်ႈ ဝၢႆႇ ၸူး ၵဝ် လႄႈ၊ၵူဝ် ၵဝ် တၵ်း ႁႂ်ႈ တၢင်းၶႆႈတၢင်းပဵၼ် ၶဝ် ၸိုၼ်ႈ ႁၢႆ ၼၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ ပဵၼ် ၶဝ် ၸိူဝ်း ၼႆႉ ယဝ်ႉ။ 16"သူ ၸိူဝ်း ၼႆႉ ၸမ်ႉ၊မၢၵ်ႇတႃ သူ ၸၢင်ႈ ႁၼ်၊ႁူ သူ ၸၢင်ႈ ငိၼ်း လႄႈ မီး မၢင်ႇၵလႃႇ ဢေႃႈ။- 17ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ပရေႃးၽႅတ်ႈ တင်းလၢႆ တင်း ၵူၼ်း မူတ်းၸၢင်ႇ ၼမ်ၼႃႇ မုင်ႈမွင်း ၶႂ်ႈ ႁၼ် ဢၼ် သူ ႁၼ် ၼႆႉ သေၵေႃႈ ဢမ်ႇ လႆႈ ႁၼ်။ ၶႂ်ႈ ငိၼ်း မဵဝ်း ဢၼ် သူ ငိၼ်း ၼႆႉ သေၵေႃႈ ဢမ်ႇ လႆႈ ငိၼ်း။ 18"ၵႂၢမ်း ဢုပမႃႇ လွင်ႈ ၵူၼ်း ဝၢၼ်ႇ ၸိူဝ်ႉၽၼ်း ၼႆႉ ၶႂ်ႈဝႃႈ ၵႃႈသင် ၸိုင်၊ထွမ်ႇ တႃႉ။- 19ၶဝ် ၸိူဝ်း ဢၼ် လႆႈ ငိၼ်း တြႃး မိူင်း ၸဝ်ႈ လႄႈ ဢမ်ႇ လူင်ႉ ဢမ်ႇ လႅင်း ၼၼ်ႉ၊မိူၼ် မဵတ်ႉ ၽၼ်း ဢၼ် တူၵ်း ၵႃႈၼိူဝ် ၵၢင်တၢင်း ၼၼ်ႉ ဢေႃႈ။ မႃႇၼၢတ်ႈ မႃး ယႃႉပႅတ်ႈ မဵတ်ႉ ၽၼ်း တြႃး ဢၼ် တူၵ်း ဝႆႉ ၵႃႈၼႂ်း ႁူဝ်ၸႂ် ၶဝ် ၼၼ်ႉ ဢေႃႈ။- 20မဵတ်ႉ ၽၼ်း ဢၼ် တူၵ်း ၵႃႈတီႈ လိၼ် ဢၼ် မီး မၢၵ်ႇႁိၼ် ၼမ် ၼၼ်ႉ ၸမ်ႉ၊မိူၼ် ၶဝ် ၸိူဝ်း ဢၼ် လႆႈ ငိၼ်း လႄႈ ၸူမ်းသိူဝ်း ႁပ်ႉတုင်း ဢဝ် တြႃး ၸဝ်ႈ ၵမ်းလဵဝ် ၼၼ်ႉ ဢေႃႈ။- 21ၵွပ်ႈပိူဝ်ႈ ႁၢၵ်ႈ တြႃး ဢမ်ႇ ယင်ႇ လိုၵ်ႉ လူင်း ၼႂ်း ႁူဝ်ၸႂ် ၶဝ် လႄႈ ဢမ်ႇ ၸုၵ်း ဢမ်ႇ ၶၢမ်ႇ လႆႈ တုၵ်ႉၶႃႉ တၢင်း ဢၼ် ယႃႉယုၵ်ႉ ၵွပ်ႈ တြႃး ၸဝ်ႈ လႄႈ ၶဝ် ၸႂ်လု ၵႂႃႇ ၵမ်းလဵဝ် ၼၼ်ႉ ဢေႃႈ။- 22မဵတ်ႉ ၽၼ်း ဢၼ် တူၵ်း ၼႂ်း ယုမ်းၼၢမ် ၼၼ်ႉ သမ်ႉ မိူၼ် ၶဝ် ၸိူဝ်း ဢၼ် လႆႈ ငိၼ်း တြႃး ၸဝ်ႈ လႄႈ ၵွပ်ႈပိူဝ်ႈ တၢင်း ဢၼ် မႆႈၸႂ် လူၺ်ႈ လွင်ႈ လေႃးၵီႇ၊ဢိၵ်ႇတင်း တၢင်း ဢၼ် ၸပ်းၸွႆး လူၺ်ႈ လွင်ႈ မၢၵ်ႈမီး ၼၼ်ႉ ႁူမ်ႇ သုမ်ႇ ႁတ်ႉ ဝႆႉ ႁူဝ်ၸႂ် တၢင်း ဢၼ် ယုမ်ႇမၢတ်ႈ ၶဝ် လႄႈ ဢမ်ႇ မၢၵ်ႇ မၢၵ်ႇ မႃး လႆႈ။- 23မဵတ်ႉ ၽၼ်း ဢၼ် တူၵ်း ၵႃႈတီႈ လိၼ် လီ ၼၼ်ႉ ၸိုင်၊မိူၼ် ၶဝ် ၸိူဝ်း ဢၼ် လႆႈ ငိၼ်း တြႃး ၸဝ်ႈ လႄႈ လူင်ႉ လႅင်း ပွင်ႇၸႂ် သေယဝ်ႉ၊မၢၵ်ႇ မႃး မၢၵ်ႇ မၼ်း ၵမ်ႈၽွင်ႈ ပၢၵ်ႇ ပုၼ်ႈ၊ၵမ်ႈၽွင်ႈ ႁူၵ်း သိပ်း ပုၼ်ႈ၊ ၵမ်ႈၽွင်ႈ သၢမ် သိပ်း ပုၼ်ႈ ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။ 24ၸဝ်ႈ ယေႇသု၊သမ်ႉ ႁေႃးလၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "မိူင်းၵၢင်ႁၢဝ် ၸဝ်ႈ ပဵၼ် မိူၼ် ၵူၼ်း ၵေႃႉ ၼိုင်ႈ ဢၼ် ဝၢၼ်ႇ မဵတ်ႉ ၽၼ်း ဢၼ် လီ ၵႃႈၼႂ်း ႁႆႈ ဢေႃႈ။- 25ယၢမ်း မိူဝ်ႈ ဢၼ် ၵူၼ်း တိုၵ်ႉ ၼွၼ်း ယဵၼ် ယူႇ ၼၼ်ႉ၊ရၢၼ်ႇသူႇ မႃး ဝၢၼ်ႇ မဵတ်ႉ ဝင် ၼႂ်း ၵႄႈ ၶဝ်ႈၵျုင်ႇ မၼ်း လႄႈ ဢွၵ်ႇ ၵႂႃႇ ဢေႃႈ။- 26မိူဝ်ႈ ဢၼ် တူၼ်ႈၶဝ်ႈ ၵျုင်ႇ ယႂ်ႇ လႄႈ ဢွၵ်ႇ ႁူင်း မႃး ၼၼ်ႉ၊ တူၼ်ႈဝင် ၵေႃႈ ပေႃႇ ဢွၵ်ႇ မႃး ၸွမ်း ဢေႃႈ။- 27လုၵ်ႈၸၢင်ႈ ၸိူဝ်း ၼၼ်ႉ၊မႃး လၢတ်ႈ တီႈ မၼ်း လႄႈ ဝႃႈ၊ 'ၸဝ်ႈ ႁဝ်း ဝၢၼ်ႇ မဵတ်ႉ ၽၼ်း ဢၼ် လီ ၵူၺ်းၵူၺ်း ဢမ်ႇ ၸႂ်ႈ ၶႃႈ ႁိုဝ်း။ ၵႃႈၼႂ်း ႁႆႈ ၼၼ်ႉ တူၼ်ႈဝင် လုၵ်ႉ ၵႃႈတီႈလႂ် မႃး ၶႃႈ၊' ဝႃႈ ၼင်ႇ ၼႆ လႄႈ၊- 28မၼ်း ၶိုၼ်း လၢတ်ႈ လႄႈ ဝႃႈ၊ 'ရၢၼ်ႇသူႇ မႃး ဝၢၼ်ႇ သႂ်ႇ ဢိူဝ်း၊' ဝႃႈ ၼင်ႇ ၼႆ ဢေႃႈ။ လုၵ်ႈၸၢင်ႈ ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ 'ၸဝ်ႈ ႁဝ်း ၸွင်ႇ ၶႂ်ႈႁႂ်ႈ ႁဝ်းၶႃႈ လိူၵ်ႈ ထူၺ်ႈ ပႅတ်ႈ ၶႃႈ ႁိုဝ်း၊' ဝႃႈ ၼင်ႇ ၼႆ ဢေႃႈ။- 29မၼ်း ၸင်ႇ လၢတ်ႈ ဝႃႈ၊ 'ယႃႇ မၼ်း လူးၵွၼ်ႇ တႃႉ။ မိူဝ်ႈ ဢၼ် သူ ထူၺ်ႈ တူၼ်ႈဝင် ၼၼ်ႉ၊တူၼ်ႈၶဝ်ႈ ၵျုင်ႇ ၵေႃႈ ၸၢင်ႈ ပႃး ၸွမ်း ဢေႃႈ။- 30ပွႆႇ ႁႂ်ႈ တူၼ်ႈ တင်း သွင် မဵဝ်း ၼႆႉ ယႂ်ႇမႃး ၸွမ်း ၵၼ် တေႃႇထိုင် ၶိင်ႇ ဢၼ် ပၢတ်ႇ ဢဝ် ၼၼ်ႉ တႃႉ။ ၵဝ် တၵ်း ၸႂ်ႉ ၵူၼ်း ပၢတ်ႇ ၶဝ်ႈ ၼၼ်ႉ လိူၵ်ႈ ထူၺ်ႈ ပႅတ်ႈ တူၼ်ႈဝင် ဢွၼ်တၢင်း ယဝ်ႉ ၸင်ႇ၊မတ်ႉ သေလႄႈ တုတ်ႇၽႆး ပႅတ်ႈ ဢေႃႈ။ ၶဝ်ႈၵျုင်ႇ ၸမ်ႉ၊တၵ်း ႁႂ်ႈ ၶဝ် ဢဝ် သိမ်း ဝႆႉ ၵႃႈၼႂ်း ယွင် ၼႂ်း ယေး ဢေႃႈ၊' ဝႃႈ ၼင်ႇ ၼႆ ဢေႃႈ" မၼ်းၸဝ်ႈ ႁေႃးလၢတ်ႈ ၸိူဝ်ႉ ၼင်ႇ ၼႆ ဢေႃႈ။ 31ၸဝ်ႈ ယေႇသု၊သမ်ႉ ႁေႃးလၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "မိူင်းၵၢင်ႁၢဝ် ၸဝ်ႈ ပဵၼ် မိူၼ် ၽၼ်း ၽၵ်းၵၢတ်ႇ မဵတ်ႉ ၼိုင်ႈ ဢၼ် လဵၵ်ႉ သေ မဵတ်ႉ တင်းလၢႆ ဢေႃႈ။- 32မိူဝ်ႈ ဢၼ် ၵူၼ်း ဢဝ် ၽုၵ်ႇ ၵႃႈၼႂ်း သူၼ် လႄႈ တူၼ်ႈ မၼ်း ယႂ်ႇမႃး ၼၼ်ႉ၊ၸၢင်ႈ ယႂ်ႇ သေ တူၼ်ႈ ၽၵ်း တင်းလၢႆ တေႃႇထိုင်ႁွတ်ႈ ပဵၼ် တူၼ်ႈ ပဵၼ် လမ်း ဢၼ် ၼူၵ်ႉ တင်းလၢႆ မႃး လိုဝ်ႈ သဝ်း ယူႇ ၵႃႈတီႈ ၵိင်ႇ ၵၢၼ်ႈ မၼ်း တင်းလၢႆ ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။ 33ၸဝ်ႈ ယေႇသု၊သမ်ႉ ႁေႃးလၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "မိူင်းၵၢင်ႁၢဝ် ၸဝ်ႈ ပဵၼ် မိူၼ် ၸိူဝ်ႉ ၶဝ်ႈ ပႅင်ႈ ဢၼ် မႄႈယိင်း ၵေႃႉ ၼိုင်ႈ ဢဝ် သႂ်ႇ ၵႃႈၼႂ်း ၽွင် ၶဝ်ႈၵျုင်ႇ ၼိုင်ႈ တၢင် ၶၢႆး လႄႈ တေႃႇထိုင်ႁွတ်ႈ ၸိူဝ်ႉပႅင်ႈ ၼၼ်ႉ ႁႂ်ႈ ၶဝ်ႈၵျုင်ႇ တင်းသဵင်ႈတင်းလူင် ပွင်း ၶိုၼ်ႈ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။ 34ၵႂၢမ်း ၸိူဝ်း ၼႆႉ တင်းသဵင်ႈတင်းလူင် ၸဝ်ႈ ယေႇသု၊ဢဝ် တင်း ၵႂၢမ်း ဢုပမႃႇ ႁေႃးလၢတ်ႈ တီႈ မူႇၵူၼ်း ဢေႃႈ။ ယင်း ဢမ်ႇ ပႃး ၵႂၢမ်း ဢုပမႃႇ လႄႈ ဢမ်ႇ ႁေႃး ဢမ်ႇ လၢတ်ႈ သေ ၸိူဝ်ႉ သေ ပိူင်။- 35လွင်ႈတၢင်း ဢၼ် ပဵၼ် ၸိူဝ်ႉ ၼင်ႇ ၼႆ ၸိုင်၊ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ ႁေႃး ဝႆႉ ဝႃႈ၊ "ၵဝ် တၵ်း ဢဝ် ၵႂၢမ်း ဢုပမႃႇ လႄႈ ႁေႃးလၢတ်ႈ တေႃႇ ၶဝ် ဢေႃႈ။ ၵဝ် တၵ်း ႁေႃး မွၵ်ႇလၢတ်ႈ လွင်ႈတၢင်း ဢၼ် သိူင်ႇ ဝႆႉ လပ်ႉ ဝႆႉ၊ ၸဵမ်မိူဝ်ႈ ငဝ်ႈ ပိုၼ်ႉ ၵမ်ႇၽႃႇ ၼၼ်ႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 36ဝၢႆးသေ ၸဝ်ႈ ယေႇသု၊ပွႆႇ ၵူၼ်း ဢၼ် ၸုတုမ် ၸိူဝ်း ၼၼ်ႉ ၵႂႃႇ သေယဝ်ႉ၊မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ႁိူၼ်း လႄႈ တပႄးၸဝ်ႈ တင်းလၢႆ သုတ်ႉ ၸူး မႃး တီႈ မၼ်းၸဝ်ႈ လႄႈ လဝ်ႈလၢတ်ႈ ဝႃႈ၊ "ၶႆႈၼႄ ဢထိၵ်ႈပႄႇ ၵႂၢမ်း ဢုပမႃႇ လွင်ႈ ၽၼ်း ဝင် ၼၼ်ႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 37ၸဝ်ႈ ယေႇသု၊ၵေႃႈ ၶႆႈၼႄ လႄႈ ဝႃႈ၊ "ၵေႃႉ ဢၼ် ဝၢၼ်ႇ ၸိူဝ်ႉၽၼ်း ဢၼ် လီ ၼၼ်ႉ ပဵၼ် လုၵ်ႈၵူၼ်း၊ဢေႃႈ။- 38ႁႆႈ ၼၼ်ႉ ၸမ်ႉ၊ပဵၼ် မိူင်း လေႃးၵႃႉ ဢေႃႈ။ မဵတ်ႉ ၽၼ်း ဢၼ် လီ ၼၼ်ႉ ပဵၼ် လုၵ်ႈလၢင်း မိူင်း ၸဝ်ႈ လႄႈ မဵတ်ႉ ဝင် ၼၼ်ႉ ပဵၼ် လုၵ်ႈလၢင်း မိူင်း မရၼႃႉ ဢေႃႈ။- 39ရၢၼ်ႇသူႇ ဢၼ် ဝၢၼ်ႇ မဵတ်ႉ ဝင် ၼၼ်ႉ၊ပဵၼ် တူဝ် မႃႇၼၢတ်ႈ ဢေႃႈ။ ၶိင်ႇ ပၢတ်ႇ ၽဵဝ်ႈ ၼၼ်ႉ ပဵၼ် ၶိင်ႇ ယၢမ်း ဢၼ် မိူင်း လေႃးၵႃႉ သုတ်းသဵင်ႈ ၼၼ်ႉ လႄႈ ၵူၼ်း ပၢတ်ႇ ၶဝ်ႈ တင်းလၢႆ ၼၼ်ႉ၊ပဵၼ် တမၢၼ်ႇၵၢင်ႁၢဝ် တင်းလၢႆ ဢေႃႈ။- 40တၢင်း ဢၼ် တေ လိူၵ်ႈ ထူၺ်ႈ ဢဝ် တူၼ်ႈဝင် သေလႄႈ တုတ်ႇၽႆး ၼၼ်ႉ၊တၵ်း ပဵၼ် ၼႂ်း ၶိင်ႇ ယၢမ်း ဢၼ် မိူင်း လေႃးၵႃႉ သုတ်းသဵင်ႈ ၼၼ်ႉ ဢေႃႈ။- 41လုၵ်ႈၵူၼ်း၊တၵ်း ပွႆႇၸႂ်ႉ တမၢၼ်ႇၵၢင်ႁၢဝ် မၼ်းၸဝ်ႈ တင်းလၢႆ၊မႃး လိူၵ်ႈ ဢဝ် ပႅတ်ႈ ၵႃႈ ဢၼ် ႁဵတ်း ႁႂ်ႈ ပိူၼ်ႈ ထုၵ်ႇ ဢပျတ်ႈ၊ ဢိၵ်ႇတင်း ၵူၼ်း ဢၼ် ႁဵတ်း ဢမ်ႇတြႃး ၵႃႈမီး တင်းသဵင်ႈတင်းလူင် သေ ၵႃႈၼႂ်း မိူင်း ၸဝ်ႈ သေလႄႈ၊- 42ထိမ်ႈသႂ်ႇ ၵႃႈၼႂ်း မုၵ်ႉၽႆး ဢၼ် ဢမ်ႇ တွၼ်ႉ မွတ်ႇ တီႈ ဢၼ် လႆႈ ႁွင်ႉ လႆႈ ႁႆႈ လႄႈ တီႈ ၼၼ်ႈ ၶဝ် တၵ်း လႆႈ ၵတ်း ၶဵဝ်ႈ ၵတ်း ၽၼ်း ဢေႃႈ။- 43မိူဝ်ႈ ၼၼ်ႉ၊ၵူၼ်း သိုဝ်ႈတေႃႇ ၸဝ်ႈၽြႃး တင်းသဵင်ႈတင်းလူင် တၵ်း ႁိူဝ်ႈလႅင်း ၼင်ႇ ၵၢင်ဝၼ်း ၼႂ်း မိူင်း ပေႃႈၸဝ်ႈ ၶဝ် ဢေႃႈ။ ပိူဝ်ႈ ၼႆ လႄႈ ၵေႃႉ ဢၼ် မီး ႁူ ၼၼ်ႉ ႁႂ်ႈ ငိၼ်း တႃႉ။ 44"မိူင်းၵၢင်ႁၢဝ် ၸဝ်ႈ မိူၼ် ၵူၼ်း ၵေႃႉ ၼိုင်ႈ၊ၶုတ်း ၺႃး ၽၼ်ႇတႃႇ ဢၼ် ၽင် ဝႆႉ ၵႃႈၼႂ်း သူၼ် ဢေႃႈ။ မၼ်း ၶိုၼ်း ဢဝ် ၵူမ် လိၼ် ဝႆႉ သေယဝ်ႉ၊ၸူမ်းၸူမ်းသိူဝ်းသိူဝ်း ၵႂႃႇ ၶၢႆ ပႅတ်ႈ ၵႃႈ ဢၼ် မၼ်း မီး တင်းသဵင်ႈတင်းလူင်၊ႁႂ်ႈလႆႈ ငိုၼ်း ၵုမ်ႇ ၵႃႈၶၼ် မၼ်း လႄႈ ၶိုၼ်း ၵႂႃႇ သိုဝ်ႉ ဢဝ် သူၼ် ၼၼ်ႉ ဢေႃႈ။ 45"ၼႄး ၼိုင်ႈ ၸမ်ႉ၊မိူင်းၵၢင်ႁၢဝ် ၸဝ်ႈ မိူၼ် ၵူၼ်းၵႃႉ ၵေႃႉ ၼိုင်ႈ၊ သွၵ်ႈႁႃ သႅင် ပူးလႄး ဢၼ် မျၢတ်ႈ ၼႃႇ ၼၼ်ႉ ဢေႃႈ။- 46မိူဝ်ႈ ဢၼ် မၼ်း ထူပ်း ႁၼ် ပူးလႄး ဢၼ် လီ တွၼ်း ထိူၵ်ႈၵႃႈ ယႂ်ႇ ၼႃႇ လုၵ်ႈ ၼိုင်ႈ ယဝ်ႉ ၸိုင်၊မၼ်း ၶိုၼ်း မိူဝ်း ၵႂႃႇ ၶၢႆ ပႅတ်ႈ ၵႃႈ ဢၼ် မၼ်း မီး တင်းသဵင်ႈတင်းလူင် ႁႂ်ႈလႆႈ ငိုၼ်း ၵုမ်ႇ ၵႃႈၶၼ် မၼ်း လႄႈ ၶိုၼ်း ၵႂႃႇ သိုဝ်ႉ ဢဝ် သႅင် ပူးလႄး ၼၼ်ႉ ဢေႃႈ။ 47"ၼႄး ၼိုင်ႈ ၸမ်ႉ၊မိူင်းၵၢင်ႁၢဝ် မိူၼ် ၶႄ ဢၼ် ဝၢၼ်ႇ ၵႃႈၼႂ်း ၼမ်ႉ ၼွင် ႁႂ်ႈလႆႈ သုမ်ႇ ဢဝ် ပႃ ၵူႈၸိူဝ်ႉၵူႈပိူင် ဢေႃႈ။- 48မိူဝ်ႈ ဢၼ် ၵႃႈၼႂ်း ၶႄ တဵမ် ယဝ်ႉ ၼၼ်ႉ၊ၶဝ် တိုတ်ႉ တၢင်ႇ ၵွင်း လႄႈ ၼင်ႈ သေယဝ်ႉ၊လိူၵ်ႈ ဢဝ် ပႃ ဢၼ် လီ တင်းလၢႆ သႂ်ႇ ၵႃႈၼႂ်း ပဵတ်ႈ လႄႈ ဢဝ် ပႅတ်ႈ ပႃ ဢၼ် ဢမ်ႇလီ ဢမ်ႇ ငၢမ်း ၸိူဝ်း ၼၼ်ႉ ဢေႃႈ။- 49ၼႂ်း ၶိင်ႇၵႃႇလႃႉ လိုၼ်းသုတ်း လေႃးၵႃႉ ၼႆႉ တၵ်း ပဵၼ် ၸိူဝ်ႉ ၼင်ႇ ၼၼ် ဢေႃႈ။ တမၢၼ်ႇၵၢင်ႁၢဝ် တင်းလၢႆ တၵ်း လူင်း မႃး လႄႈ လိူၵ်ႈ ၽႄမႅင်ႇ ၵူၼ်းႁၢႆႉမိူၵ်ႈ ဢွၵ်ႇ သေ ၵႃႈၼႂ်း ၵူၼ်း သိုဝ်ႈတေႃႇ သေယဝ်ႉ၊- 50ၶျႃး ၶဝ် တူၵ်း ၵႃႈၼႂ်း ၽႆး ဢၼ် ဢမ်ႇ တွၼ်ႉ မွတ်ႇ၊တီႈ ဢၼ် လႆႈ ႁႆႈ လႆႈ ႁွင်ႉ လႄႈ တီႈ ၼၼ်ႈ ၶဝ် တၵ်း လႆႈ ၵတ်း ၶဵဝ်ႈ ၵတ်း ၽၼ်း ဢေႃႈ။ 51"လွင်ႈတၢင်း ဢၼ် ၵဝ် ႁေႃးလၢတ်ႈ ၸိူဝ်း ၼႆႉ ႁု ထွမ်ႇ ပွင်ႇလႅင်း ယဝ်ႉ ႁိုဝ်း၊" ဝႃႈၼႆ ၸဝ်ႈ ယေႇသု၊ထၢမ် ၶဝ် လႄႈ ၶဝ် လဝ်ႈလၢတ်ႈ လႄႈ ဝႃႈ၊ "ႁု ပွင်ႇ ၶႃႈ ဢေႃႈ၊ၸဝ်ႈ၊" ဝႃႈ ၼင်ႇ ၼႆ ဢေႃႈ။ 52မၼ်းၸဝ်ႈ ၸင်ႇ လၢတ်ႈ လႄႈ ဝႃႈ၊ "ပိူဝ်ႈ ၼႆ လႄႈ မိူၼ် ၵၼ် တင်း မိူဝ်ႈ ဢၼ် သြႃႇ မေႃ ၵျၢမ်း ထမ်ႇမႃႉ သေၵေႃႉၵေႃႉ၊ပေႃး လႆႈ ၶဝ်ႈ ပဵၼ် တပႄး မိူင်းၵၢင်ႁၢဝ် ၸဝ်ႈ ၸိုင်၊မၼ်း မိူၼ် ၸဝ်ႈႁိူၼ်း ဢၼ် ဢဝ် ဢၼ် ၵဝ်ႇ ဢၼ် မႂ်ႇ တင်းလၢႆ ဢွၵ်ႇ သေ ၵႃႈၼႂ်း ၽၼ်ႇတႃႇ ဢုၵ်ႉၸႃႇ မၼ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 53ဝၢႆးသေ ၸဝ်ႈ ယေႇသု၊ႁေႃးလၢတ်ႈ ၵႂၢမ်း ဢုပမႃႇ ၸိူဝ်း ၼႆႉ ယဝ်ႉ ၸိုင်၊မၼ်းၸဝ်ႈ ဢွၵ်ႇ ၵႃႈတီႈ ၼၼ်ႈ သေယဝ်ႉ၊- 54ၶိုၼ်း မိူဝ်း ၸူး တီႈ ဝၢၼ်ႈ ၵဝ်ႇ မိူင်းလင် တူဝ်ၸဝ်ႈၵဝ်ႇ ဢေႃႈ။ မၼ်းၸဝ်ႈ ၶဝ်ႈ ၵႃႈၼႂ်း ၸရွပ်ႈ ႁေႃးတြႃး လႄႈ သင်ႇ သွၼ်ပၼ် ထၢၼ်ႈပေႃး ႁႂ်ႈ ၶဝ် ၸိူဝ်း ဢၼ် လႆႈ ငိၼ်း ၼၼ်ႉ၊ဢၢမ်း ၼႃႇ လူင်လၢင် လႄႈ လၢတ်ႈ ဝႃႈ၊ "ၵေႃႉ ၼႆႉ လႆႈ ပိင်ႇၺႃႇ ဢိၵ်ႇတင်း တၼ်းၶူဝ်း ၸိူဝ်ႉ ၼင်ႇ ၼႆ ၵႃႈတီႈလႂ် မႃး။- 55မၼ်း ပဵၼ် လုၵ်ႈၸၢႆး ၸၢင်ႈမႆႉ ဢမ်ႇၸႂ်ႈ ႁိုဝ်း။ မႄႈ မၼ်း ပဵၼ် မႃႇရိ၊လႄႈ ယႃႇၵုပ်ႈ၊ယူဝ်းသႅပ်ႈ၊သိမုၼ်ႇ၊ဢိၵ်ႇတင်း ယုတႃႉ၊ပဵၼ် ၼွင်ႉၸၢႆး မၼ်း ဢမ်ႇၸႂ်ႈ ႁိုဝ်း။- 56ၼွင်ႉယိင်း မၼ်း တင်းလၢႆ ၵေႃႈ၊ယူႇ ႁိမ်းႁွမ်း ႁဝ်း ၵူၺ်း ဢမ်ႇၸႂ်ႈ ႁိုဝ်း။ လွင်ႈတၢင်း ၸိူဝ်း ၼႆႉ မၼ်း လႆႈ ၵႃႈတီႈလႂ် မႃး၊" ဝႃႈ ၼင်ႇ ၼႆ ယူႇ လႄႈ ၸႂ်လု ဢေႃႈ။ 57မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ပရေႃးၽႅတ်ႈ ၸိုင်၊လိူဝ် သေ ၵႃႈတီႈ ဝဵင်း တူဝ်ၸဝ်ႈၵဝ်ႇ၊ၵႃႈတီႈ ႁိူၼ်း တူဝ်ၸဝ်ႈၵဝ်ႇ ၼၼ်ႉ၊မီး သရေႇ ၵူႈတီႈၵူႈလႅၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 58ၵွပ်ႈပိူဝ်ႈ ၵူၼ်း ဝဵင်း ၼႃႇၸရႅတ်ႈ၊ဢမ်ႇ ယုမ်ႇမၢတ်ႈ လႄႈ မၼ်းၸဝ်ႈ ဢမ်ႇ ပေႃး ၼႄပျႃး တၼ်းၶူဝ်း ၵႃႈႁိုဝ် ၵႃႈတီႈ ၼၼ်ႈ ဢေႃႈ။
Copyright
Learn More


text:
1မေႇလၶိၸေႇတႅၵ်ႈ၊ၼႆႉ၊မၼ်း ပဵၼ် ၶုၼ်ႁေႃၶမ်း ဝဵင်း သႃႇလႅမ်ႇ၊ဢၼ် ပဵၼ် ယဵၸ်ႈပရေႃးႁဵၵ်ႈ တီႈ ၽြႃးပဵၼ်ၸဝ်ႈ ဢၼ် သုင် ၼႃႇ သေပိူၼ်ႈ ဢေႃႈ။ မိူဝ်ႈ ဢၼ် ဢႃႇပြႃႇႁၢမ်ႇ၊တိုၵ်းတေႃး ပႄႉၼႅင်ႇ ၶုၼ်ႁေႃၶမ်း သီႇ ပႃး သေယဝ်ႉ၊ပွၵ်ႈ ၶိုၼ်း မႃး ၼၼ်ႉ၊မေႇလၶိၸေႇတႅၵ်ႈ၊ႁပ်ႉ ႁူဝ် တၢင်း သေလႄႈ ပၼ်တၢင်းလီ တီႈ မၼ်း ဢေႃႈ။- 2ဢႃႇပြႃႇႁၢမ်ႇ၊ၵေႃႈ၊ဢဝ် ဢုၵ်ႉၸႃႇ ၵႃႈ ဢၼ် မၼ်း လႆႈ မႃး ၼၼ်ႉ၊လူႇတၢၼ်း ပၼ် မၼ်း သိပ်း ပုၼ်ႈ ပုၼ်ႈ ၼိုင်ႈ သေ ဢေႃႈ။ ဢၼၢၵ်ႈ ဢထိၵ်ႈပႄႇ ၸိုဝ်ႈသဵင် မေႇလၶိၸေႇတႅၵ်ႈ၊ၸမ်ႉ၊ဢွၼ်တၢင်း သေပိူၼ်ႈ ပွင်ႇဝႃႈ၊ "ၶုၼ် ဢၼ် သိုဝ်ႈတေႃႇ" ဝႃႈၼႆ လႄႈ၊လိုၼ်းၼၼ်ႉ ပိူဝ်ႈ ဢၼ် မၼ်း ပဵၼ် ၶုၼ်ႁေႃၶမ်း ဝဵင်း သႃႇလႅမ်ႇ၊လႄႈ ၸိုဝ်ႈသဵင် မၼ်း သမ်ႉ ပွင်ႇဝႃႈ၊ "ၶုၼ် တၢင်းၼိမ်၊" ဝႃႈၼႆ။- 3ၸႃႉၸဵမ် ပေႃႈ မၼ်း၊မႄႈ မၼ်း ဢိၵ်ႇတင်း ၸိူဝ်ႉၶိူဝ်း ပူႇမွၼ်ႇ မၼ်း ပဵၼ် ၽူႈလႂ် ဝႃႈၼႆ၊ၸရၢင်း ဢၼ် တႅမ်ႈ ဝႆႉ မၢႆ ဝႆႉ ဢမ်ႇ မီး။ ယင်း ဢမ်ႇ မီး ဝၼ်း တႄႇၸႃႉ ဢသၢၵ်ႈ၊ဢမ်ႇ မီး ဝၼ်း သုတ်း ဢသၢၵ်ႈ၊မၼ်း ပဵၼ် ၸိူဝ်ႉ ၼင်ႇ လုၵ်ႈၽြႃးပဵၼ်ၸဝ်ႈ လႄႈ တႄႇ ယူႇ ၼႂ်း ဢရႃႇ ယဵၸ်ႈပရေႃးႁဵၵ်ႈ တႃႇသေႇ ဢမ်ႇထၢတ်ႇ ဢေႃႈ။ 4ပိူဝ်ႈ ၼႆ ၸင်ႇ၊မေႇလၶိၸေႇတႅၵ်ႈ၊ယႂ်ႇ မျၢတ်ႈ ၼႃႇ ထၢၼ်ႇ ႁိုဝ်၊ဝႃႈၼႆ ၶႆႈၸႂ် တူၺ်း တႃႉ။ ပေႃႈ ၸိူဝ်ႉၶိူဝ်း ႁဝ်း ဢႃႇပြႃႇႁၢမ်ႇ၊ၼၼ်ႉ ယင်း လႆႈ ဢဝ် ဢုၵ်ႉၸႃႇ ၵႃႈ ဢၼ် မၼ်း လႆႈ မႃး ၵႃႈတီႈ ပၢင်သိုၵ်း ၼၼ်ႉ၊သိပ်း ပုၼ်ႈ ပုၼ်ႈ ၼိုင်ႈ လူႇတၢၼ်း မၼ်း ဢေႃႈ။- 5ၸိူဝ်ႉၶိူဝ်း လေႇဝိ၊ၶဝ် လႆႈ ဢရႃႇ ယဵၸ်ႈပရေႃးႁဵၵ်ႈ မႃး ၸွမ်းၼင်ႇ တြႃး ပိင်းၺၢပ်ႈ မီး ၼၼ်ႉ လႄႈ၊ၶဝ် လႆႈ ႁပ်ႉ ဢဝ် တၢင်းလူႇ သိပ်း ပုၼ်ႈ ပုၼ်ႈ ၼိုင်ႈ၊ၵႃႈတီႈ ၵူၼ်း မဵဝ်း ဢိသရေး၊ဢၼ် ပိၵ်ႉသမ်ႉ ပဵၼ် ပီႈၼွင်ႉ ၵၼ် ၸိူဝ်း ဢၼ် လုၵ်ႉ ၵႃႈတီႈ ဢႃႇပြႃႇႁၢမ်ႇ၊သိုပ်ႇ လူင်း မႃး ၼင်ႇ ၵၼ် သေၵေႃႈ၊ၶဝ် ယင်း လႆႈ သၢၵ်ႈလူႇ ဢေႃႈ။- 6ၵူၺ်းၵႃႈ၊မေႇလၶိၸေႇတႅၵ်ႈ၊ၸမ်ႉ၊ဢမ်ႇၸႂ်ႈ ၸိူဝ်ႉၶိူဝ်း လေႇဝိ၊သေၵေႃႈ၊ယင်း လႆႈ ႁပ်ႉ ဢဝ် တၢင်းလူႇ သိပ်း ပုၼ်ႈ ပုၼ်ႈ ၼိုင်ႈ၊ၵႃႈတီႈ ဢႃႇပြႃႇႁၢမ်ႇ၊ၵေႃႉ ဢၼ် လႆႈ ၶၢမ်ႇ ဢဝ် ၵတိ၊ၽြႃးပဵၼ်ၸဝ်ႈ ၼၼ်ႉ သေယဝ်ႉ၊သမ်ႉ ယင်း ပၼ်တၢင်းလီ တီႈ ဢႃႇပြႃႇႁၢမ်ႇ၊လူးၵွၼ်ႇ ဢေႃႈ။- 7လွင်ႈ ဢၼ် ဝႃႈ၊ၵေႃႉ ယႂ်ႇ ပၼ်တၢင်းလီ တီႈ ၵေႃႉ လဵၵ်ႉ ၼၼ်ႉ၊ဢမ်ႇ မီး တီႈ တၵ်း တွပ်ႇထဵင် ယဝ်ႉ ဢေႃႈ။- 8ၵႃႈၼႂ်း ယဵၸ်ႈပရေႃးႁဵၵ်ႈ ၶဝ် ၼၼ်ႉ၊ၵူၼ်း ၸိူဝ်း ဢၼ် ၸၢင်ႈ တၢႆ တင်းလၢႆ ၼၼ်ႉ လႆႈ ႁပ်ႉ ဢဝ် သိပ်း ပုၼ်ႈ၊ပုၼ်ႈ ၼိုင်ႈ ဢေႃႈ။ ၼႂ်း လွင်ႈ မေႇလၶိၸေႇတႅၵ်ႈ၊ၸမ်ႉ၊ၵေႃႉ ဢၼ် ၵျၢမ်းလိၵ်ႈ ၶၢမ်ႇသၢၵ်ႈသေႇ ဝႃႈ၊မၼ်း ဢသၢၵ်ႈလိပ်း ယူႇ ဢေႃႈ၊ဝႃႈ ၼင်ႇ ၼႆ ၼၼ်ႉ လႆႈ ႁပ်ႉ ဢဝ် သိပ်း ပုၼ်ႈ၊ပုၼ်ႈ ၼိုင်ႈ ဢေႃႈ။- 9သမ်ႉ မီး တီႈ တၵ်း လၢတ်ႈ လႄႈ ဝႃႈ၊ၸိူဝ်ႉၶိူဝ်း လေႇဝိ၊ဢၼ် ၸၢင်ႈ ႁပ်ႉ ဢဝ် သိပ်း ပုၼ်ႈ၊ပုၼ်ႈ ၼိုင်ႈ ၼၼ်ႉ၊လႆႈ လူႇတၢၼ်း သိပ်း ပုၼ်ႈ၊ပုၼ်ႈ ၼိုင်ႈ တီႈ မေႇလၶိၸေႇတႅၵ်ႈ၊လူၺ်ႈ တၢင်း ဢႃႇပြႃႇႁၢမ်ႇ၊ဢေႃႈ။- 10လွင်ႈ မၼ်း ၸမ်ႉ၊မိူဝ်ႈ ဢၼ် မေႇလၶိၸေႇတႅၵ်ႈ၊ထူပ်း ဢႃႇပြႃႇႁၢမ်ႇ၊ၼၼ်ႉ ၸိုင်၊လေႇဝိ၊ယင်း ဢမ်ႇ ပႆႇ ၵိူတ်ႇ သေ ၵႃႈတီႈ တူဝ် ပူႇ ပေႃႈ မၼ်း ဢေႃႈ။ 11ထႅင်ႈ လွင်ႈ ၼိုင်ႈ ၸမ်ႉ၊ပေႃး လွင်ႈတၢင်း ဢၼ် ပျေႉၸုမ်ႇ ၼၼ်ႉ၊ပေႃႇ ပဵၼ် မႃး ၵွပ်ႈ လူၺ်ႈ ၼႃႈၵၢၼ် ယဵၸ်ႈပရေႃးႁဵၵ်ႈ၊ၸိူဝ်ႉၶိူဝ်း လေႇဝိ၊ဢၼ် ၸၢပ်ႈသႅင်ႇ ၵၼ် တင်း ပိင်းၺၢပ်ႈတြႃး၊ပုၼ်ႈ ၵူၼ်း မဵဝ်း ဢိသရေး၊ၼၼ်ႉ ၸိုင်၊ႁဵတ်းသင် လႄႈ သမ်ႉ မႃး မီး ယဵၸ်ႈပရေႃးႁဵၵ်ႈ ထႅင်ႈ တၢင်ႇ ပႃး ဢၼ် ပေႃႇမႃး ၼႂ်း ဢရႃႇ မေႇလၶိၸေႇတႅၵ်ႈ၊လႄႈ ဢမ်ႇ မႃး ၼႂ်း ဢရႃႇ ဢႃႇရုၼ်ႇ၊ၼၼ်ႉ ၼင်ႇ ႁိုဝ်။- 12ပေႃး ဢရႃႇ ယဵၸ်ႈပရေႃးႁဵၵ်ႈ မီး တၢင်း ဢၼ် လႅၵ်ႈလၢႆႈ ၸိုင်၊ပိင်းၺၢပ်ႈတြႃး ၵေႃႈ၊တၵ်း လႆႈ လႅၵ်ႈလၢႆႈ ဢေႃႈ။- 13လွင်ႈ ၼႆႉ ၸိုင်၊ၸဝ်ႈၽြႃး ႁဝ်း ဢၼ် ဢဝ် တင်း ၵႂၢမ်း ပျႃႇတိၵ်ႈ ႁေႃး ဝႆႉ ၼၼ်ႉ၊ၸၢပ်ႈသႅင်ႇ ၵၼ် တင်း ၸိူဝ်ႉၶိူဝ်း တၢင်ႇၸိူဝ်ႉ တၢင်ႇ မဵဝ်း လႄႈ ၵႃႈၼႂ်း ၸိူဝ်ႉၶိူဝ်း မၼ်းၸဝ်ႈ ၼၼ်ႉ ဢမ်ႇ မီး ၽူႈလႂ် ယၢမ်ႈ ထၢမ်း ၼႃႈၵၢၼ် ယဵၸ်ႈပရေႃးႁဵၵ်ႈ သေၵေႃႉသေၵူၼ်း ဢေႃႈ။- 14မၼ်းၸဝ်ႈ ၼၼ်ႉ၊ၵိူတ်ႇလဵင်ႉ မႃး ၵႃႈၼႂ်း ၸိူဝ်ႉၶိူဝ်း ယုတႃႉ၊ထၢင်ႇထၢင်ႇသႃးသႃး လႄႈ မိူဝ်ႈ ဢၼ် မူဝ်းသေႇ၊လၢတ်ႈ ၵႂၢမ်း ဢရႃႇ ယဵၸ်ႈပရေႃးႁဵၵ်ႈ ၼၼ်ႉ၊မၼ်း ယင်း ဢမ်ႇ လၢတ်ႈ လွင်ႈ ၸိူဝ်ႉၶိူဝ်း ၼၼ်ႉ သေ ၶေႃႈ သေၵမ်း ဢေႃႈ။ 15မိူဝ်ႈ ဢၼ် ယဵၸ်ႈပရေႃးႁဵၵ်ႈ တၢင်ႇ ပႃး ပေႃႇမႃး မိူၼ် ၵၼ် တင်း မေႇလၶိၸေႇတႅၵ်ႈ၊ယဝ်ႉ ၼၼ်ႉ ၸိုင်၊လွင်ႈ ဢၼ် ဝႃႈ၊ၼႃႈၵၢၼ် ယဵၸ်ႈပရေႃးႁဵၵ်ႈ ၶၢႆႉ လႅၵ်ႈလၢႆႈ ယဝ်ႉ ၼၼ်ႉ၊ယဵင်ႈၶႅၼ်း ထၢင်ႇသႃး မႃး ဢေႃႈ။- 16မၼ်း လႆႈ ပဵၼ် ယဵၸ်ႈပရေႃးႁဵၵ်ႈ မႃး ၸွမ်းၼင်ႇ ထုင်းတြႃး ၵူၼ်း ၶူင်းၵၢင် ၼႆႉ ဢမ်ႇၸႂ်ႈ လႄႈ မၼ်း လႆႈ ပဵၼ် မႃး ၸွမ်းၼင်ႇ တၼ်းၶူဝ်း ဢသၢၵ်ႈ၊ဢၼ် ဢမ်ႇ မီး တီႈသုတ်း တီႈ တိူၵ်ႉ ၼၼ်ႉ ဢေႃႈ။- 17လွင်ႈ မၼ်း ၸမ်ႉ၊ၵျၢမ်းလိၵ်ႈ ၶၢမ်ႇသၢၵ်ႈသေႇ ဝႆႉ လႄႈ ဝႃႈ၊ "မႂ်း ပဵၼ် ယဵၸ်ႈပရေႃးႁဵၵ်ႈ ထႃႇဝရႃႉ ၸွမ်းၼင်ႇ ဢရႃႇ မေႇလၶိၸေႇတႅၵ်ႈ၊ဢေႃႈ၊" ဝႃႈ ၼင်ႇ ၼႆ ဢေႃႈ။- 18ၼႄး ၼိုင်ႈ ၸမ်ႉ၊ပိင်းၺၢပ်ႈတြႃး ၵဝ်ႇ ၼၼ်ႉ လႆႈ ပႅတ်ႈ ဝႆႉ၊ၵွပ်ႈပိူဝ်ႈ မၼ်း ႁႅင်းဢူၼ်ႈ လႄႈ ဢမ်ႇ မီး ဢၵျူဝ်း ၵႃႈသင် ၼၼ်ႉ ဢေႃႈ။- 19လွင်ႈ မၼ်း ၸမ်ႉ၊ပိင်းၺၢပ်ႈတြႃး ၼၼ်ႉ ဢမ်ႇ ဢဝ် ၽူႈလႂ် သူင်ႇ ႁွတ်ႈထိုင် တၢင်း ဢၼ် ၸေးၸုမ်ႇ ဢေႃႈ။ လိူဝ် သေ ၼၼ်ႉ၊တြႃး တၢင်း ဢၼ် မုင်ႈထႃႈ မွင်းထႃႈ၊ဢၼ် ယဵင်ႈၶႅၼ်း မျၢတ်ႈ ၼၼ်ႉ တူၵ်း ႁွတ်ႈ တူၵ်း ထိုင် ယဝ်ႉ၊ၵွပ်ႈ တြႃး ၼၼ်ႉ လႄႈ ႁဝ်း လႆႈ ဢၶႂၢင်ႉ ဢၼ် သုတ်ႉၸမ် သုတ်ႉ ၸူး တီႈ ၽြႃးပဵၼ်ၸဝ်ႈ ဢေႃႈ။ 20ပုၼ်ႈ လွင်ႈ ၼႆႉ ၸိုင်၊ၽြႃးပဵၼ်ၸဝ်ႈ လႆႈ မီး တၢင်း ဢၼ် တိူင်ႇ ဝႃႈ ဢေႃႈ။ မိူဝ်ႈ ဢၼ် ပိူၼ်ႈ တၢင်ႇၵေႃႉ တၢင်ႇ ၵူၼ်း တင်းလၢႆ၊လႆႈ ဢရႃႇ ယဵၸ်ႈပရေႃးႁဵၵ်ႈ ၼၼ်ႉ၊ၽြႃးပဵၼ်ၸဝ်ႈ ဢမ်ႇ မီး တၢင်း ဢၼ် တိူင်ႇ ဝႃႈ ၸိူဝ်ႉ ၼင်ႇ ၼၼ်၊- 21ၸဝ်ႈ ယေႇသု၊ၸမ်ႉ၊ၽြႃးပဵၼ်ၸဝ်ႈ မီး တၢင်း ဢၼ် တိူင်ႇ ဝႃႈ လႄႈ ဝႃႈ၊ "ၸဝ်ႈၽြႃး တိူင်ႇၵၢဝ်ႇ ၵႂၢမ်း သဵတ်ႈၸႃႇ ဝႆႉ၊တင်း ႁူဝ် ၸႂ် ဢၼ် ဢမ်ႇ လႅၵ်ႈ ဢမ်ႇ လၢႆႈ ၼၼ်ႉ လႄႈ ဝႃႈ၊ 'မႂ်း ပဵၼ် ယဵၸ်ႈပရေႃးႁဵၵ်ႈ ထႃႇဝရႃႉ၊ၸွမ်းၼင်ႇ ဢရႃႇ မေႇလၶိၸေႇတႅၵ်ႈ၊ဢေႃႈ' ဝႃႈ ၼင်ႇ ၼႆ ဢေႃႈ။" မီး မႃး ၼင်ႇ ၼႆ ဢေႃႈ။ 22ၵွပ်ႈပိူဝ်ႈ လွင်ႈတၢင်း ၼႆႉ လႄႈ လွင်ႈတၢင်း ဢၼ် ပႅၵ်ႇပိူင်ႈ ၼႆႉ၊ၼႄပျႃး လွင်ႈ ဢၼ် ၸဝ်ႈ ယေႇသု၊လႆႈ ပဵၼ် ၸဝ်ႈ ဢႃႇမႃႉၶၢမ်ႇ ပုၼ်ႈ ပတိၺိၺ်ႇ တြႃး၊ဢၼ် ယဵင်ႈၶႅၼ်း မျၢတ်ႈ ၼႃႇ ၼၼ်ႉ ဢေႃႈ။ 23ယင်း မီး လွင်ႈ ပႅၵ်ႇပိူင်ႈ တၢင်ႇဢၼ် လူးၵွၼ်ႇ ဢေႃႈ။ ယဵၸ်ႈပရေႃးႁဵၵ်ႈ တၢင်ႇ ပႃး ၼမ်ၼႃႇ ၸိူဝ်း ၼၼ်ႉ၊ၵွပ်ႈပိူဝ်ႈ ၶဝ် ၸၢင်ႈ လႆႈ တၢႆ လႄႈ ဢမ်ႇ ၸၢင်ႈ သိုပ်ႇ ႁဵတ်း ၼႃႈၵၢၼ် ၶဝ် လႆႈ။- 24ၵူၺ်းၵႃႈ၊ၸဝ်ႈ ယေႇသု၊ၸမ်ႉ၊ဢသၢၵ်ႈလိပ်း ယူႇ ၼိၵ်ႈၸႃႉ ထႃႇဝရႃႉ လႄႈ မၼ်းၸဝ်ႈ ယိပ်း ၼႃႈၵၢၼ် ယဵၸ်ႈပရေႃးႁဵၵ်ႈ မၼ်းၸဝ်ႈ သေႇ သေႇ ယူႇ လႄႈ ဢမ်ႇ ပူတ်း ပၼ် တီႈ ၽူႈလႂ် သေၵေႃႉသေၵူၼ်း ဢေႃႈ။- 25ပိူဝ်ႈ ၼႆ လႄႈ ၸႃႉၸဵမ် ယၢမ်း မိူဝ်ႈလဵဝ်၊ဢိၵ်ႇတင်း ၵၢပ်ႈ ၵႃႇလႃႉ တႃႇသေႇ ဢမ်ႇထၢတ်ႇ၊မၼ်းၸဝ်ႈ တၢတ်ႈၼိူင်ႇ ႁႂ်ႈလႆႈ ၶျွတ်ႈ ဢဝ် ၶဝ် ၸိူဝ်း ဢၼ် ဢိင် မၼ်းၸဝ်ႈ သေ သုတ်ႉၸမ် သုတ်ႉ ၸူး တီႈ ၽြႃးပဵၼ်ၸဝ်ႈ၊ၵွပ်ႈပိူဝ်ႈ မၼ်းၸဝ်ႈ ဢသၢၵ်ႈလိပ်း ယူႇ ၼိၵ်ႈၸႃႉ ထႃႇဝရႃႉ လႄႈ တွင်းပၢၼ်ႇ တီႈ ၽြႃးပဵၼ်ၸဝ်ႈ ပုၼ်ႈ ၶဝ် ၼၼ်ႉ ဢေႃႈ။ 26ပိူဝ်ႈ ၼႆ လႄႈ ၸဝ်ႈ ယေႇသု၊ပဵၼ် ယဵၸ်ႈပရေႃးႁဵၵ်ႈ ဢၼ် ထုၵ်ႇမႅၼ်ႈ ပုၼ်ႈ ႁဝ်း ဢေႃႈ။ မၼ်းၸဝ်ႈ ၼၼ်ႉ မူတ်းၸၢင်ႇ ၶၢဝ် သႂ် ယူႇ၊ၵၢင်းလွတ်ႈ တင်း တီႈ တၵ်း တၢင်ႇ ဢပျတ်ႈ ယူႇ၊ၵၢင်းလွတ်ႈ တင်း တၢင်း ဢၼ် ၵူဝ်ႈၵိူၵ်ႇ ယူႇ၊ယူႇ ၽၢတ်ႇ ၵၼ် တင်း ၶဝ် ၸိူဝ်း ဢၼ် မီး ဢပျတ်ႈ ယူႇ လႄႈ လႆႈ ၶၢမ်ႇ တၢင်း ဢၼ် ယုၵ်ႉယွင်ႈ ဝႆႉ၊သုင် ၼႃႇ သေ မိူင်းၵၢင်ႁၢဝ် ပုၼ်ႉ ၼၼ်ႉ ဢေႃႈ။- 27မၼ်းၸဝ်ႈ ဢမ်ႇ လူဝ်ႇ ႁဵတ်း တၢင်း ဢၼ် သၢၵ်ႈၵၢပ်ႈ တၢင်းလူႇ ပုၼ်ႈ ဢပျတ်ႈ တူဝ်ၸဝ်ႈၵဝ်ႇ ၵူႈဝၼ်း ၼၼ်ႉ ဢွၼ်တၢင်း ပိူၼ်ႈ၊မိူၼ် ၸိူဝ်ႉ ၼင်ႇ ယဵၸ်ႈပရေႃးႁဵၵ်ႈ တင်းလၢႆ ဢၼ် သၢၵ်ႈလူႇ ပုၼ်ႈ ဢပျတ်ႈ တၢင်းၽိတ်း တူဝ်ၸဝ်ႈၵဝ်ႇ ဢွၼ်တၢင်း ယဝ်ႉ ၸင်ႇ၊သၢၵ်ႈလူႇ ပုၼ်ႈ ဢပျတ်ႈ တၢင်းၽိတ်း ပုၼ်ႈ ၵူၼ်း တင်းလၢႆ ဢေႃႈ။ ၸဝ်ႈ ယေႇသု၊ၸမ်ႉ၊လႆႈ သၢၵ်ႈလူႇ ပွၵ်ႈလဵဝ် ၵူၺ်း မိူဝ်ႈ ဢၼ် မၼ်းၸဝ်ႈ ဢဝ် တူဝ် မၼ်းၸဝ်ႈ သၢၵ်ႈၵၢပ်ႈ တီႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 28ပိင်းၺၢပ်ႈတြႃး မူဝ်းသေႇ၊ၼၼ်ႉ၊ယုၵ်ႉ တၢင်ႇ ၵူၼ်း ဢၼ် ဢမ်ႇ ၸေး ဢမ်ႇ ၸုမ်ႇ ဝႆႉ၊ၼႂ်း ဢရႃႇ ၶုၼ် ယဵၸ်ႈပရေႃးႁဵၵ်ႈ ဢေႃႈ။ ၵူၺ်းၵႃႈ၊ၵတိ ၽြႃးပဵၼ်ၸဝ်ႈ ဢၼ် တိူင်ႇ ဝႆႉ ဝႃႈ ဝႆႉ ၼၼ်ႉ ၸမ်ႉ၊ပိၵ်ႉသမ်ႉ မႃး ပႃႈ လိုၼ်း တြႃး မူဝ်းသေႇ၊သေၵေႃႈ၊ၶၢၼ်း လုၵ်ႈၸဝ်ႈ ဢၼ် လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ ၸေးၸုမ်ႇ ၼၼ်ႉ တႃႇသေႇ ဢမ်ႇထၢတ်ႇ ဢေႃႈ။
Copyright
Learn More


text:
1လွင်ႈ မၼ်း ၸမ်ႉ၊ပီႈၼွင်ႉ ၶဝ်႟။ တူဝ် သူ ႁု ဝႃႈ တၢင်း ဢၼ် ႁဝ်း ၵႂႃႇလႄႇ ထိုင် သူ ၼၼ်ႉ ဢမ်ႇ ပဵၼ် လၢႆ လၢႆ လွၵ်ႇ လွၵ်ႇ ၼၼ်ႉ ဢေႃႈ။- 2ၸူဝ်ႈ ဢၼ် ႁဝ်း ဢမ်ႇ ပႆႇ ၵႂႃႇ ၵႃႈတီႈ ဝဵင်း ထိတ်ႉသႃႇလေႃးၼိၵ်ႈ၊ၼၼ်ႉ ႁဝ်း ပေႃး လႆႈ ၶၢမ်ႇ တုၵ်ႉၶႃႉ တၢင်း ၽၢၼ်၊ဢိၵ်ႇတင်း တၢင်း ဢၼ် ပိူၼ်ႈ သႄႉသွမ်း ၵႃႈႁိုဝ်၊ၵႃႈၼႂ်း ဝဵင်း ၽိလိပ်ႉပိ၊ၼၼ်ႉ သူ ႁု ယူႇ ဢေႃႈ။ ၼႂ်းဝႃႈၼၼ် သေၵေႃႈ၊ပိၵ်ႉသမ်ႉ မီး တၢင်း ဢၼ် သၢၼ် ၶတ်းၵၼ် ၼမ်ၼႃႇ သေၵေႃႈ၊ႁဝ်း ၶၢမ်ႇ ဢဝ် ဢဵၼ်ႁႅင်း တီႈ ၽြႃးပဵၼ်ၸဝ်ႈ သေယဝ်ႉ၊ႁေႃးလၢတ်ႈ ပၼ် သူ ၶၢဝ်ႇတြႃးသိူဝ်းပျေႃႇ ဢၼ် လုၵ်ႉ သေ ၵႃႈတီႈ မၼ်းၸဝ်ႈ မႃး ၼၼ်ႉ၊ႁတ်း ႁတ်းႁၢၼ် ႁၢၼ် ဢေႃႈ။- 3လွင်ႈ မၼ်း ၸမ်ႉ၊ႁဝ်း ဢဝ် တင်း တၢင်း ဢၼ် ၽိတ်း ဢၼ် ပိူင်ႈ၊တၢင်း ဢၼ် ဢမ်ႇ မူတ်းၸၢင်ႇ၊တၢင်း ဢၼ် ပႅတ်ႉလႅၼ် သေလႄႈ ၸူဝ်း ဢဝ် သူ ဢမ်ႇၸႂ်ႈ၊- 4မႅၼ်ႈ ၸွမ်းၼင်ႇ ဢၼ် ၽြႃးပဵၼ်ၸဝ်ႈ ႁပ်ႉ ဢဝ် ႁဝ်း လႄႈ ဢၢပ်ႈ ဝၢင်း ၶၢဝ်ႇတြႃးသိူဝ်းပျေႃႇ ၸဝ်ႈ တီႈ ႁဝ်း ၼၼ်ႉ၊ႁဝ်း ႁေႃးလၢတ်ႈ ၸွမ်းၼင်ႇ ဢၼ် ထုၵ်ႇၸႂ် ၵူၼ်း ဢမ်ႇၸႂ်ႈ၊ႁဝ်း ႁေႃးလၢတ်ႈ ၸွမ်းၼင်ႇ ဢၼ် ထုၵ်ႇၸႂ် ၽြႃးပဵၼ်ၸဝ်ႈ၊ၸဝ်ႈ ဢၼ် ၸႅတ်ႈထၢမ် ၸၢမ်းတူၺ်း ႁူဝ်ၸႂ် ႁဝ်း ၼၼ်ႉ ဢေႃႈ။- 5လွင်ႈ မၼ်း ၸမ်ႉ၊ၵႃႈ ၼင်ႇ ဢၼ် သူ ႁု ယူႇ ၼၼ်ႉ၊ႁဝ်း ဢမ်ႇ တွၼ်ႉ ၸႂ်ႉ ၵႂၢမ်း ဢၼ် ၶျေႃး ၵိၼ်၊ဢိၵ်ႇတင်း ၸႂ်ႉ ၵႂၢမ်း ဢၼ် ၸႂ် လေႃးၽႃႉ ပူၼ်ႉလိူဝ်၊ဢၼ် သိူင်ႇ ဝႆႉ ဢမ် ဝႆႉ ၸိူဝ်း ၼၼ်ႉ ၸိုင်၊ၽြႃးပဵၼ်ၸဝ်ႈ ပဵၼ် သၢၵ်ႈသေႇ ႁဝ်း ဢေႃႈ။- 6ပိၵ်ႉသမ်ႉ ႁဝ်း ပဵၼ် တမၢၼ်ႇၸဝ်ႈ ဢၼ် မီး ဢၶႂၢင်ႉ ဢၼ် ပူင်ဢမိင်ႉ ၵႃႈၼိူဝ် သူ သေၵေႃႈ ႁဝ်း ဢမ်ႇ ႁႃ ၵုင်ႇသရေႇ ဢၼ် ၵူၼ်း ပၼ် ၼၼ်ႉ သေ ဢိတ်း။ တီႈ သူ ၵေႃႈ ႁဝ်း ဢမ်ႇ ႁႃ။ တီႈ ပိူၼ်ႈ တၢင်ႇၵေႃႉ ၵေႃႈ၊ႁဝ်း ဢမ်ႇ ႁႃ။- 7ၵူၺ်းၵႃႈ၊မိူဝ်ႈ ဢၼ် ႁဝ်း မီး ယူႇ လူၺ်ႈ ၵၼ် တင်း သူ ၼၼ်ႉ ႁဝ်း ႁဵတ်း ၼိမ် ၼိမ် လီ လီ တီႈ သူ မိူၼ် ၸိူဝ်ႉ ၼင်ႇ ဢၼ် မႄႈ လုၵ်ႈဢွၼ်ႇ ဢၼ် လုမ်းလႃး လုၵ်ႈ ၶဝ် ၼၼ်ႉ ဢေႃႈ။- 8ၵွပ်ႈၼႆ လႄႈ ၸွမ်းၼင်ႇ ဢၼ် ႁဝ်း ႁၵ်ႉ သူ ၼႃႇ လူင်လၢင် ၼၼ်ႉ၊ႁဝ်း ပေႃး ပႃး တင်း တၢင်း ဢၼ် ဢဵတ်းလူ ႁၵ်ႉပႅင်း သူ ယူႇ သေလႄႈ မီး ၸႂ် ၸေႇတၼႃႇ ၶႂ်ႈ မႅင်ႇ ၶႂ်ႈ ပၼ် ၶၢဝ်ႇတြႃးသိူဝ်းပျေႃႇ ၽြႃးပဵၼ်ၸဝ်ႈ ၵူၺ်းဢမ်ႇၵႃး၊ၶႂ်ႈ မႅင်ႇ ၶႂ်ႈ ပၼ် ဢသၢၵ်ႈ တူဝ်ၸဝ်ႈၵဝ်ႇ ပႃး လူးၵွၼ်ႇ ဢေႃႈ။- 9လွင်ႈ မၼ်း ၸမ်ႉ၊ပီႈၼွင်ႉ ၶဝ်႟။ သူ မၢတ်ႈတွင်း ဝႆႉ လွင်ႈ ဢၼ် ႁဝ်း ႁဵတ်းသၢင်ႈ ယၢပ်ႇၽိုတ်ႇ ၼႃႇ လူင်လၢင် လႄႈ လႆႈ ဢဝ် ႁႅင်း ၵႆႉ ၶတ်းၸႂ် ၼၼ်ႉ ယူႇ ဢေႃႈ။ ၼႂ်း တၢင်း ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၽြႃးပဵၼ်ၸဝ်ႈ ပၼ် သူ ၼၼ်ႉ ၼင်ႇ ႁိုဝ် တၵ်း ဢမ်ႇ ပဵၼ် တုၵ်ႉၶႃႉ တီႈ သူ သေၵေႃႉသေၵူၼ်း ၸိုင်၊ႁဝ်း ၶတ်းၸႂ် ႁဵတ်း ယူႇ ဝၼ်း ဝၼ်း ၶိုၼ်း ၶိုၼ်း ဢေႃႈ။ 10သူ ပဵၼ် သၢၵ်ႈသေႇ တီႈ ႁဝ်း ဢေႃႈ။ ၽြႃးပဵၼ်ၸဝ်ႈ ၵေႃႈ ပဵၼ် သၢၵ်ႈသေႇ တီႈ လွင်ႈတၢင်း ဢၼ် ႁဝ်း ယူႇသဝ်း သၢင်ႈ ႁဵတ်း ၼႂ်း သူ ၸိူဝ်း ဢၼ် ယုမ်ႇမၢတ်ႈ ၼႆႉ ၼၼ်ႉ ပဵၼ် ဢၼ် မူတ်းၸၢင်ႇ သိုဝ်ႈတေႃႇ လႄႈ ၵၢင်းလွတ်ႈ တၢင်း ဢၼ် တၢင်ႇ ဢပျတ်ႈ ၼၼ်ႉ ယူႇ ဢေႃႈ။- 11လွင်ႈ မၼ်း ၸမ်ႉ၊သူ ႁု ဝႃႈ ႁဝ်း လုမ်းလႃး သူ မိူၼ် ၸိူဝ်ႉ ၼင်ႇ ဢၼ် ပေႃႈ လုမ်းလႃး လုၵ်ႈလၢင်း မၼ်း တင်းလၢႆ ၼၼ်ႉ ယူႇ ဢေႃႈ။ ႁဝ်း တိုၵ်းယူင်း သူ၊ပၼ်ႁႅင်း တီႈ သူ သေလႄႈ ၸူဝ်း ဢဝ် သူ ၼႃႇ လူင်လၢင်၊- 12ႁႂ်ႈ သူ လႆႈ ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် ထုၵ်ႇၸႂ် ၽြႃးပဵၼ်ၸဝ်ႈ၊ၸဝ်ႈ ဢၼ် ႁွင်ႉ သူ ၶဝ်ႈ ၵႂႃႇ ၵႃႈၼႂ်း မိူင်း ၸဝ်ႈ၊ဢိၵ်ႇတင်း မုၼ် ၸဝ်ႈ ၼၼ်ႉ ဢေႃႈ။ 13သမ်ႉ ထႅင်ႈ မဵဝ်း ၼိုင်ႈ၊ႁဝ်း မီး တၢင်း ဢၼ် ယွင်ႈယေႃး တၢင်ႇၵျေးၸူး၊ၽြႃးပဵၼ်ၸဝ်ႈ တႃႇသေႇ လူၺ်ႈ လွင်ႈ ၼႂ်း မိူဝ်ႈ ဢၼ် သူ ၶၢမ်ႇ ဢဝ် ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ဢၼ် လႆႈ ငိၼ်း တီႈ ႁဝ်း ၼၼ်ႉ၊သူ ယင်း ဢမ်ႇ ၶၢမ်ႇ ဢဝ် ၸိူဝ်ႉ ၼင်ႇ ပဵၼ် ၵႂၢမ်း ၵူၼ်း လႄႈ ၶၢမ်ႇ ဢဝ် ၸိူဝ်ႉ ၼင်ႇ ဢၼ် ပဵၼ် ၼုၵ်ႈၵပၢတ်ႈ တြႃး ဢၼ် မၢၼ်ႇ ဢၼ် မႅၼ်ႈ၊ၸိူဝ်ႉ ၼင်ႇ ဢၼ် ပဵၼ် တြႃး ၸဝ်ႈ ဢၼ် ပွင်ႁဵတ်း ၵႃႈၼႂ်း သူ ၸိူဝ်း ဢၼ် ယုမ်ႇမၢတ်ႈ ၼၼ်ႉ ဢေႃႈ။- 14ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ပီႈၼွင်ႉ ၶဝ်႟။ သူ လႆႈ ၶၢမ်ႇ မိူၼ် မိူၼ် ၵၼ် ၸိူဝ်ႉ ၼင်ႇ ၸိူဝ်းၸဝ်ႈ ၽြႃးပဵၼ်ၸဝ်ႈ တင်းလၢႆ၊ဢၼ် ပဵၼ် ၵူၼ်း ၸဝ်ႈ ယေႇသု ၶရိၸ်ႈ၊ၼႂ်း မိူင်း ယုတႃႉ၊ၸိူဝ်း ၼၼ်ႉ ဢေႃႈ။ သူ လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ၼႂ်း မိုဝ်း ၸိူဝ်ႉၶိူဝ်း တူဝ်ၸဝ်ႈၵဝ်ႇ မိူၼ် ၸိူဝ်ႉ ၼင်ႇ ဢၼ် ၶဝ် လႆႈ ၶၢမ်ႇ ၵႃႈတီႈ ၵူၼ်း မဵဝ်း ၵျူး၊တင်းလၢႆ၊- 15ၸိူဝ်း ဢၼ် ဢဝ် ၸဝ်ႈ ယေႇသု၊တင်း ပရေႃးၽႅတ်ႈ တင်းလၢႆ တၢႆ သေယဝ်ႉ၊သမ်ႉ ၼိၵ်ႈၸၢၵ်ႈ ငႅၼ်းသႄး ႁဝ်း လႄႈ ႁေႃႈ ႁဝ်း ဢွၵ်ႇ ပႅတ်ႈ ၼၼ်ႉ ဢေႃႈ။ ၶဝ် ဢမ်ႇ ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ၊ပဵၼ် ဢၼ် ၶတ်းၵၼ် တင်း ၵူၼ်း တင်းသဵင်ႈတင်းလူင် ဢေႃႈ။- 16ၶဝ် ႁႄႉၶႅၼ် တၢင်း ဢၼ် ႁဝ်း ႁေႃးလၢတ်ႈ ႁႂ်ႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၼၼ်ႉ ဢေႃႈ။ ၶဝ် ႁဵတ်း ၸိူဝ်ႉ ၼင်ႇ ၼႆ ႁႂ်ႈ ဢပျတ်ႈ တဵမ် ဝႆႉ ၼႂ်း ၶဝ် ယူႇ ၶိူဝ်းၶိူဝ်း ဢေႃႈ။ ပဵၼ် ၸိူဝ်ႉႁိုဝ် သေၵေႃႈ ဢပျတ်ႈ တၢမ်ႇ ဢၼ် ၽြႃးပဵၼ်ၸဝ်ႈ ၸီႇယၢင်ႇ ၼၼ်ႉ တူၵ်း ႁွတ်ႈ ၵႃႈၼိူဝ် ၶဝ် ယဝ်ႉ ယဝ်ႉ ဢေႃႈ။ 17ပီႈၼွင်ႉ ၶဝ်႟။ ၸဵမ်မိူဝ်ႈ ႁဝ်း တႄႇၸႃႉ ၽၢတ်ႇ ယၢၼ် သူ မႃး ဢမ်ႇ ပေႃး ႁိုင် ၼၼ်ႉ၊ပိူဝ်ႈ ဢၼ် ႁူဝ်ၸႂ် ႁဝ်း ၽၢတ်ႇ ယၢၼ် သူ မႃး ဢမ်ႇၸႂ်ႈ၊တူဝ် ၶၼ်ႇထႃႇ ႁဝ်း ၽၢတ်ႇ ယၢၼ် မႃး ၵူၺ်း ၼၼ်ႉ လႄႈ ႁဝ်း ၸႂ်ထိုင် သူ ၼႃႇ လူင်လၢင် လႄႈ ယဵင်ႈၶႅၼ်း ၵႆႉ ၶတ်းၸႂ် ႁႂ်ႈလႆႈ ထူပ်း ႁၼ် သူ ထႅင်ႈ ဢေႃႈ။- 18ၵဝ် ပေႃးလု၊ ၶႂ်ႈ မႃး ၸူး တီႈ သူ ပွၵ်ႈ ၼိုင်ႈ ယဝ်ႉ ပွၵ်ႈ ၼိုင်ႈ ယူႇ။ ၵူၺ်းၵႃႈ၊ၸႃႇတၢၼ်ႇ၊ႁႄႉၶႅၼ် ႁဝ်း ယူႇ ဢေႃႈ။- 19ၵႃႈတီႈ ၽၢႆႇၼႃႈ ၸဝ်ႈၽြႃး ႁဝ်း ၸဝ်ႈ ယေႇသု၊ၼႂ်း မိူဝ်ႈ ဢၼ် မၼ်းၸဝ်ႈ တၵ်း မႃး ၼၼ်ႉ၊လွင်ႈတၢင်း ဢၼ် ႁဝ်း မုင်ႈထႃႈ မွင်းထႃႈ၊လွင်ႈတၢင်း ဢၼ် ႁဝ်း တၵ်း သိူဝ်းပျေႃႇ၊ဢိၵ်ႇတင်း လွင်ႈတၢင်း ဢၼ် ႁဝ်း တၵ်း ဢုပ်ႇ ဝၢဝ်း ၼႂ်း တၢင်း ဢၼ် ပႄႉၼႅင်ႇ ၼၼ်ႉ ပဵၼ် ဢၼ် လႂ်။ ပဵၼ် သူ ၸိူဝ်း ၼႆႉ ယဝ်ႉ ဢမ်ႇၸႂ်ႈ ႁိုဝ်း။- 20လွင်ႈ မၼ်း ၸမ်ႉ၊သူ ပဵၼ် ၵုင်ႇသရေႇ ႁဝ်း၊ဢိၵ်ႇတင်း တၢင်း ဢၼ် သိူဝ်းပျေႃႇ ႁဝ်း ဢေႃႈ။
Copyright
Learn More


text:
1မိူဝ်ႈ ဢၼ် ၸဝ်ႈ ယေႇသု၊ႁၼ် ၵူၼ်း ၼမ်ၼႃႇ လူင်လၢင် ၼၼ်ႉ၊မၼ်းၸဝ်ႈ ၶိုၼ်ႈ ၵႃႈၼိူဝ် လွႆ ၵႂႃႇ ဢေႃႈ။ တီႈ ၼၼ်ႈ မိူဝ်ႈ ဢၼ် တပႄးၸဝ်ႈ တင်းလၢႆ လွမ်ႉႁွပ်ႈ မၼ်းၸဝ်ႈ မႃး ၼၼ်ႉ မၼ်းၸဝ်ႈ ၼင်ႈ လႄႈ၊- 2တႄႇၸႃႉ ပိုတ်ႇ ပၢၵ်ႇ ႁေႃးလၢတ်ႈ တြႃး တီႈ ၶဝ် ဢေႃႈ။ 3"ၶဝ် ၸိူဝ်း ဢၼ် ႁူဝ်ၸႂ် ၶျႃးတႅမ်ႇ ၼၼ်ႉ မီး မၢင်ႇၵလႃႇ ဢေႃႈ။ မိူင်းၵၢင်ႁၢဝ် ၸဝ်ႈ ပဵၼ် မိူင်း ၶဝ် ၼၼ်ႉ ယဝ်ႉ။ 4ၶဝ် ၸိူဝ်း ဢၼ် ၶူမ်ၸႂ် ၶူမ်ၶေႃး ၼၼ်ႉ မီး မၢင်ႇၵလႃႇ ဢေႃႈ။ တီႈ ၶဝ် ၼၼ်ႉ ၽြႃးပဵၼ်ၸဝ်ႈ တၵ်း ႁႂ်ႈ သႃႇၸႂ် ဢေႃႈ။ 5ၶဝ် ၸိူဝ်း ဢၼ် ႁူဝ်ၸႂ် ၼိမ်သိမ်ႇ ဢူၼ်ႈဢွၼ်ႇ ၼၼ်ႉ မီး မၢင်ႇၵလႃႇ ဢေႃႈ။ ၶဝ် ၼၼ်ႉ တၵ်း လႆႈ ၶၢမ်ႇ ဢမူၺ်ႇ ၸွမ်းၼင်ႇ ၵတိ ၽြႃးပဵၼ်ၸဝ်ႈ ဢေႃႈ။ 6ၶဝ် ၸိူဝ်း ဢၼ် မီး ႁူဝ်ၸႂ် ဢၼ် ဢိုပ်းယၢၵ်ႈ တွင်ႉမႆႈ ပႃႇရမီႇ တၢင်း သိုဝ်ႈ တေႃႇ ၼၼ်ႉ မီး မၢင်ႇၵလႃႇ ဢေႃႈ။ တီႈ ၶဝ် ၼၼ်ႉ ၽြႃးပဵၼ်ၸဝ်ႈ တၵ်း ႁႂ်ႈ ႁွတ်ႈ တၢင်း ဢၼ် လိူင်ႇ ၸႂ် ဢေႃႈ။ 7ၶဝ် ၸိူဝ်း ဢၼ် ႁူဝ်ၸႂ် ၸၢင်ႈႁၵ်ႉ ဢဵတ်းလူ ၼၼ်ႉ မီး မၢင်ႇၵလႃႇ ဢေႃႈ။ တီႈ ၶဝ် ၼၼ်ႉ ၽြႃးပဵၼ်ၸဝ်ႈ တၵ်း ႁၵ်ႉ ဢဵတ်းလူ ဢေႃႈ။ 8ၶဝ် ၸိူဝ်း ဢၼ် ႁူဝ်ၸႂ် ၶၢဝ်ၸၢင်ႇ ၼၼ်ႉ မီး မၢင်ႇၵလႃႇ ဢေႃႈ။ ၶဝ် ၼၼ်ႉ တၵ်း လႆႈ ႁၼ် ၽြႃးပဵၼ်ၸဝ်ႈ ဢေႃႈ။ 9ၶဝ် ၸိူဝ်း ဢၼ် ႁႂ်ႈ တၢင်း ဢၼ် ပိူၼ်ႈ ၽိတ်း ၵၼ် ထၢတ်ႇယဵၼ် ၼၼ်ႉ မီး မၢင်ႇၵလႃႇ ဢေႃႈ။ ၶဝ် ၼၼ်ႉ တၵ်း လႆႈ ၶၢမ်ႇ ႁွင်ႉဝႃႈ၊ ပဵၼ် လုၵ်ႈၽြႃးပဵၼ်ၸဝ်ႈ ဢေႃႈ။ 10ၶဝ် ၸိူဝ်း ဢၼ် လႆႈ ၶၢမ်ႇ ၼိၵ်ႈၸၢၵ်ႈ ငႅၼ်းသႄး ၵွပ်ႈပိူဝ်ႈ ဢၼ် ၸွမ်း တြႃး တၢင်း ဢၼ်၊ သိုဝ်ႈတေႃႇ ၼၼ်ႉ မီး မၢင်ႇၵလႃႇ ဢေႃႈ။ မိူင်းၵၢင်ႁၢဝ် ၸဝ်ႈ ပဵၼ် မိူင်း ၶဝ် ဢေႃႈ။ 11"မိူဝ်ႈ ဢၼ် ပိူၼ်ႈ သႄႉသွမ်း တၢင်ႇ ဢပျတ်ႈ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၵူႈၸိူဝ်ႉၵူႈပိူင် တီႈ သူ လႄႈ ၼိၵ်ႈၸၢၵ်ႈ ငႅၼ်းသႄး သူ ၵွပ်ႈပိူဝ်ႈ သူ ပဵၼ် တပႄး ၵဝ် ၼၼ်ႉ သူ မီး မၢင်ႇၵလႃႇ ဢေႃႈ။- 12ၸူမ်းသိူဝ်း မူၼ်ႈပျေႃႇ တႃႉ။ သူးလၢပ်ႈ ဢၵျူဝ်း ဢၼ် ယႂ်ႇ ၼႃႇ ၼၼ်ႉ မႄးႁႅၼ်း ဝႆႉ ပုၼ်ႈ သူ ၵႃႈၼႂ်း မိူင်းၵၢင်ႁၢဝ် ၸဝ်ႈ ၼၼ်ႉ ယဝ်ႉ။ ပရေႃးၽႅတ်ႈ ဢၼ် ပေႃႇမႃး ဢွၼ်တၢင်း သူ တင်းလၢႆ ၸိူဝ်း ၼၼ်ႉ ၵေႃႈ လႆႈ ၶၢမ်ႇ ၸိူဝ်ႉ ၼင်ႇ ၼႆ ပူၼ်ႉမႃး ယဝ်ႉ။ 13"သူ ပဵၼ် မိူၼ် ၸိူဝ်ႉ ၼင်ႇ ၵိူဝ် ပုၼ်ႈ ၵူၼ်း ၼႂ်း လေႃးၵႃႉ ၼႆႉ ဢေႃႈ။ ၵိူဝ် ၼႆႉ ပေႃး ဢၼ် ၸဵမ်း မၼ်း ႁၢႆ ၵႂႃႇ ၸိုင်၊ဢမ်ႇ ၸၢင်ႈ ၶိုၼ်း လႆႈ ဢၼ် ၸဵမ်း မၼ်း ၼၼ်ႉ ထႅင်ႈ ယဝ်ႉ။ ဢမ်ႇ ပွင်ႇလွင်ႈ ၵႃႈသင် ယဝ်ႉ လႄႈ၊ဢဝ် ထိမ်ႈ ပႅတ်ႈ ပႃႈ ၼွၵ်ႈ ႁႂ်ႈ ၵူၼ်း ယဵပ်ႇ ၵူၼ်း ၶၢမ်ႈ ၵူၺ်း ယဝ်ႉ ဢေႃႈ။ 14"သူ ပဵၼ် မိူၼ် ၸိူဝ်ႉ ၼင်ႇ ဢၼ် လႅင်း ပုၼ်ႈ လေႃးၵႃႉ ၼႆႉ ဢေႃႈ။ ဝဵင်း ဢၼ် တႄႇ ဝႆႉ ၵႃႈၼိူဝ် ပၢႆၸိၵ်း လွႆ ၸိုင်၊ဢမ်ႇ သိူင်ႇ ဢမ်ႇ လပ်ႉ ဝႆႉ လႆႈ။- 15ဢမ်ႇ မီး ၽူႈလႂ် တႆႈ ၵွၵ်းၽႆး သေလႄႈ ဢဝ် ပဵတ်ႈ ႁူမ်ႇ သုမ်ႇ ဝႆႉ၊ ၸၢင်ႈ ဢဝ် တၢင်ႇ ဝႆႉ ၵႃႈၼိူဝ် ၶဵင်ႇ တီႈ တႆႈၽႆး ဢၼ် သုင်၊ပုၼ်ႈ လွင်ႈ ၼင်ႇ ႁိုဝ် တၵ်း ပၼ် ဢၼ် လႅင်း ၵႃႈတီႈ ၵူၼ်းႁိူၼ်း ၵူႈၵေႃႉၵူႈၵူၼ်း ၼၼ်ႉ ဢေႃႈ။ 16"ပိူင်လဵဝ် ၵၼ် ၼႂ်း သူ ၼႆႉ မိူၼ် ၸိူဝ်ႉ ၼင်ႇ ၵွၵ်းၽႆး ၼၼ်ႉ၊ႁႂ်ႈ ဢၼ် လႅင်း သူ ထွင်ႇ ႁိူဝ်ႈ ပႃႈၼႃႈ ပိူၼ်ႈ တႃႉ။ လွင်ႈ မၼ်း ၸမ်ႉ၊ပိူၼ်ႈ တၵ်း ႁၼ် တၢင်းၵမ် တၢင်းၵျၢင်ႉ ဢၼ် လီ သူ ၼၼ်ႉ လႄႈ ယွင်ႈယေႃး ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ဢေႃႈ။ 17"ၵဝ် မႃး ႁႂ်ႈလႆႈ ယႃႉ ၵျၢမ်း ပိင်းၺၢပ်ႈတြႃး တင်း ၵျၢမ်း ဢၼႃႇၵတ်ႉတိ ၸိူဝ်း ၼၼ်ႉ ဝႃႈၼႆ၊ယႃႇပေ ထၢင်ႇ ၽိတ်း။ ၵဝ် မႃး ပုၼ်ႈ တၵ်း ႁႂ်ႈလႆႈ မႃး ယႃႉ ဢမ်ႇၸႂ်ႈ။ မႃး ပုၼ်ႈ တၵ်း ႁႂ်ႈလႆႈ ပျေႉၸုမ်ႇ ဢေႃႈ။- 18ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း ၸမ်ႉ၊တေႃႇထိုင်ႁွတ်ႈ ၽႃႉၵၢင်ႁၢဝ် တင်း လိၼ်မိူင်း ဢမ်ႇ ပႆႇ သုတ်းသဵင်ႈ ႁၢႆ ဝၢႆး ၵႂႃႇ ၼၼ်ႉ၊တူဝ်မႄႈလိၵ်ႈ ၸမ်ႈ ၼိုင်ႈ မဵတ်ႉ ၼိုင်ႈ လႄႈ သင်၊ၸူဝ်ႈ ဢၼ် ဢမ်ႇ ပႆႇ ပဵၼ် ၸွမ်း ပျေႉၸုမ်ႇ ၼၼ်ႉ တေ ဢမ်ႇ လႆႈ လု လႆႈ ႁၢႆ သေ ၵႃႈၼႂ်း ၵျၢမ်း ပိင်းၺၢပ်ႈတြႃး ၼႆႉ။- 19ပိူဝ်ႈ ၼႆ လႄႈ၊ၵေႃႉ ဢၼ် ၽိတ်းပိူင်ႈ သဵၼ်ႈ တြႃး ဢၼ် လဵၵ်ႉ သေပိူၼ်ႈ ၼၼ်ႉ လႄႈ သင်၊သမ်ႉ သွၼ်ပၼ် ပိူၼ်ႈ ႁႂ်ႈ ႁဵတ်း ၽိတ်း ၸွမ်း ၸိူဝ်ႉ ၼင်ႇ ၼၼ်ႉ လႄႈ သင်၊ၵေႃႉ ၼၼ်ႉ တၵ်း လႆႈ ၶၢမ်ႇ တၢင်း ႁွင်ႉ ၵေႃႉ ဢၼ် လဵၵ်ႉ သေပိူၼ်ႈ ၵႃႈၼႂ်း မိူင်းၵၢင်ႁၢဝ် ၸဝ်ႈ ပုၼ်ႉ ဢေႃႈ။ ပိူင်လဵဝ် ၵၼ် ၵေႃႉ ဢၼ် ၵမ်ၵျၢင်ႉ ၸွမ်း တြႃး ပိင်းၺၢပ်ႈ ဢၼ် လဵၵ်ႉ သေပိူၼ်ႈ ၼၼ်ႉ လႄႈ သင်၊သမ်ႉ သွၼ်ပၼ် ပိူၼ်ႈ ႁႂ်ႈ ႁဵတ်း ၸွမ်း ၸိူဝ်ႉ ၼင်ႇ ၼၼ် လႄႈ သင်၊ၵေႃႉ ၼၼ်ႉ တၵ်း လႆႈ ၶၢမ်ႇ တၢင်း ႁွင်ႉ ၵေႃႉ ဢၼ် ယႂ်ႇ သေပိူၼ်ႈ ၵႃႈၼႂ်း မိူင်းၵၢင်ႁၢဝ် ၸဝ်ႈ ပုၼ်ႉ ဢေႃႈ။- 20ၵဝ် ႁေႃးလၢတ်ႈ ပၼ် သတိ တီႈ သူ လႄႈ ဝႃႈ ၸမ်ႉ၊ပေႃး တၢင်းၵမ် တၢင်းၵျၢင်ႉ သူ ယင်း ဢမ်ႇလီ လိူဝ်တွၼ်း ၼႃႇ သေ တၢင်းၵမ် တၢင်းၵျၢင်ႉ ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၶဝ် ၸိူဝ်း ၼၼ်ႉ ၸိုင်၊သူ ဢမ်ႇ လႆႈ ၶဝ်ႈ ၵႃႈၼႂ်း မိူင်းၵၢင်ႁၢဝ် ၸဝ်ႈ ပုၼ်ႉ။ 21"သူ လႆႈ ငိၼ်း ပိင်းၺၢပ်ႈတြႃး ဝႆႉ ပုၼ်ႈ ၵူၼ်း မိူဝ်ႈၵွၼ်ႇ လႄႈ ဝႃႈ၊ 'ယႃႇပေ ဢဝ် ဢသၢၵ်ႈ ၵူၼ်းတၢႆ။ ၵေႃႉ ဢၼ် ဢဝ် ဢသၢၵ်ႈ ၵူၼ်းတၢႆ ၼၼ်ႉ တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢေႃႈ၊' ဝႃႈ ၼင်ႇ ၼႆ ယဝ်ႉ။- 22တြႃး ဢၼ် ၵဝ် ႁေႃး ၸမ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၸႂ်လမ်သႆႈၵမ်ႇ တေႃႇ ပီႈၼွင်ႉ မၼ်း ၼၼ်ႉ တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။ ၵေႃႉ ဢၼ် လၢတ်ႈ တီႈ ပီႈၼွင်ႉ မၼ်း လႄႈ ဝႃႈ၊ 'ၵူၼ်းငိူဝ်ႈငႃႉ' ဝႃႈၼႆ ၼၼ်ႉ၊လႆႈ ထိူၵ်ႈၶၢမ်ႇ တၢင်း ဢၼ် ၸီႇယၢင်ႇ ၽၢႆႇၼႃႈ ၶုၼ်လုမ်း ဢေႃႈ။ ၵေႃႉ ဢၼ် လၢတ်ႈ တီႈ ပီႈၼွင်ႉ မၼ်း လႄႈ ဝႃႈ၊ 'မႂ်း မိူၵ်ႈ' ဝႃႈၼႆ ၼၼ်ႉ တၵ်း လႆႈ ထိူၵ်ႈၶၢမ်ႇ ၽႆးငရၢႆး ဢေႃႈ။- 23ပိူဝ်ႈ ၼႆ လႄႈ မိူဝ်ႈ ဢၼ် မႂ်း ဢၢင်ႈ တေ လူႇ ၵႃႈတီႈ ၽြႃးပဵၼ်ၸဝ်ႈ၊ၽၢႆႇၼႃႈ ၶဵင်ႇ တၢင်းလူႇ ယူႇ လႄႈ ၶုၵ်းၸႂ်လႆႈ လွင်ႈ ဢၼ် ပီႈၼွင်ႉ မႂ်း မီး တီႈ တၵ်း တၢင်ႇ ဢပျတ်ႈ မႂ်း ဝႆႉ ၼၼ်ႉ၊- 24ဢဝ် ၶိူင်ႈ တၢင်းလူႇ မႂ်း ၼၼ်ႉ တမ်း ဝႆႉ ႁိမ်း ၶဵင်ႇ တၢင်းလူႇ သေလႄႈ ပွၵ်ႈ ၵႂႃႇ တွင်းပၢၼ်ႇ ၵႄႈလိတ်ႈ တၢင်းၽိတ်း မႂ်း ၼၼ်ႉ ႁႂ်ႈ ယဝ်ႉ ၵွၼ်ႇ၊ၸင်ႇ ၶိုၼ်း မႃး လူႇ တၢင်းလူႇ မႂ်း ၵႃႈတီႈ ၽြႃးပဵၼ်ၸဝ်ႈ တႃႉ။ မီး ၼင်ႇ ၼႆ ဢေႃႈ။ 25"ပေႃး သေၵေႃႉသေၵူၼ်း ႁဵတ်း ဢမု ၸွႆး တြႃး သႂ်ႇ မႂ်း လႄႈ ဢွၼ် ၵႂႃႇ တီႈ လုမ်း ၼၼ်ႉ ၸိုင်၊ၶျေႃးဝွၼ်း တွင်းပၢၼ်ႇ ႁႂ်ႈ မၼ်း ပျေႇၸႂ် မိူဝ်ႈ ဢၼ် ယင်း မီး ဢၶိင်ႇ ယင်း ပႆ တၢင်း ၵႂႃႇ ယူႇ ၼၼ်ႉ တႃႉ။ ပေႃး ဢမ်ႇၼၼ် မၼ်း တၵ်း ဢဝ် မႂ်း ဢၢပ်ႈ တီႈ ၶုၼ်လုမ်း လႄႈ ၶုၼ်လုမ်း ၼၼ်ႉ တၵ်း ဢၢပ်ႈပၼ် ၵႃႈၼႂ်း မိုဝ်း ၵႄႇႁၢၼ် သေယဝ်ႉ၊ၶင် မႂ်း ဝႆႉ ၼႂ်း ထွင်ႇ ဢေႃႈ။- 26ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ပေႃး လႆႈ ပဵၼ် ၵႂႃႇ ၸိူဝ်ႉ ၼင်ႇ ၼၼ် ယဝ်ႉ ၸိုင်၊ၸူဝ်ႈ ဢၼ် မႂ်း ဢမ်ႇ ပႆႇ တႅၼ်း ငိုၼ်း ၵုမ်ႇ ၵုမ်ႇ ၼၼ်ႉ ဢမ်ႇ လႆႈ ဢွၵ်ႇ ထွင်ႇ။ 27"သူ လႆႈ ငိၼ်း တြႃး ပိင်းၺၢပ်ႈ ဝႆႉ လႄႈ ဝႃႈ၊ 'ယႃႇပေ ၵူတ်ႉ မေး ပိူၼ်ႈ' ဝႃႈၼႆ မီး ဝႆႉ ၼၼ်ႉ ယဝ်ႉ၊- 28တြႃး ဢၼ် ၵဝ် ႁေႃး ၸမ်ႉ၊ 'ပေႃး ၵူၼ်းၸၢႆး ဢဝ် တင်း တႃ ၵိလေႇသႃႇ လႄႈ တူၺ်း မေး ပိူၼ်ႈ ၸိုင်၊တၢင်းၼႂ်း ၸႂ် မၼ်း ၽိတ်းပိူင်ႈ မေႇထုင်ႇ ဢၼ် ဢမ်ႇတြႃး တီႈ မႄႈယိင်း ၼၼ်ႉ ယဝ်ႉ၊' မီး ၼင်ႇ ၼႆ ဢေႃႈ။- 29ပေႃး မၢၵ်ႇတႃ ၶွၼ်ၶႂႃ မႂ်း ႁဵတ်း ႁႂ်ႈ မႂ်း ၽိတ်းပိူင်ႈ ဢပျတ်ႈ ၸိုင်၊ၶွၵ်း ဢွၵ်ႇ ပႅတ်ႈ တႃႉ။ တၢင်း ဢၼ် ဢၢင်ႇၵႃႇ မႂ်း ဢၼ် ၼိုင်ႈ လု ၼၼ်ႉ ယိင်း ၶႅၼ်း တေ လီ သေ တၢင်း ဢၼ် တူၵ်း ငရၢႆး တင်း တူဝ် ဢေႃႈ။- 30မိူၼ် ၼင် ၼၼ်ႉ၊ပေႃး မိုဝ်း ၶွၼ်ၶႂႃ မႂ်း ၼၼ်ႉ ႁဵတ်း ႁႂ်ႈ မႂ်း ၽိတ်းပိူင်ႈ ဢပျတ်ႈ ၸိုင်၊တႅပ်း ပႅတ်ႈ တႃႉ။ တၢင်း ဢၼ် ဢၢင်ႇၵႃႇ ဢၼ် ၼိုင်ႈ လု ၼၼ်ႉ ယဵင်ႈၶႅၼ်း တေ လီ သေ တူၵ်း ငရၢႆး တင်း တူဝ် ဢေႃႈ။ 31"သမ်ႉ မီး တြႃး ပိင်းၺၢပ်ႈ ဝႆႉ လႄႈ ဝႃႈ၊ 'ပေႃး ၵူၼ်းၸၢႆး ၶႂ်ႈ ပႅတ်ႈ မေး မၼ်း ၸိုင်၊ႁႂ်ႈ မၼ်း တႅမ်ႈလိၵ်ႈ ဢၼ် ပႅတ်ႈၵၼ် ၶၢတ်ႇ ၵၼ် ၼၼ်ႉ ပၼ် မေး မၼ်း တႃႉ၊' ဝႃႈၼႆ ဝႆႉ ယဝ်ႉ။- 32တြႃး ဢၼ် ၵဝ် ႁေႃး ၸမ်ႉ၊ 'လိူဝ် သေ တၢင်း ဢၼ် မေး မၼ်း လဵၼ်ႈ ၽူဝ်ၼွႆႉ လႄႈ ပေႃး ၵူၼ်းၸၢႆး ပႅတ်ႈ မေး မၼ်း ၵွပ်ႈပိူဝ်ႈ လွင်ႈတၢင်း သေ ၸိူဝ်ႉ သေ ပိူင် ၸိုင်၊မၼ်း ႁဵတ်း ႁႂ်ႈ မေး မၼ်း ၽိတ်းပိူင်ႈ ဢမ်ႇၵႃး၊ၵေႃႉ ဢၼ် ဢဝ် မႄႈယိင်း ၼၼ်ႉ ၵေႃႈ ၽိတ်းပိူင်ႈ မေး ပိူၼ်ႈ ဢေႃႈ၊' မီး ၼင်ႇ ၼႆ ဢေႃႈ။ 33"ထႅင်ႈ လွင်ႈ ၼိုင်ႈ သူ လႆႈ ငိၼ်း တြႃး ပိင်းၺၢပ်ႈ ဝႆႉ ပုၼ်ႈ ၵူၼ်း မိူဝ်ႈၵွၼ်ႇ လႄႈ ဝႃႈ၊ 'ယႃႇပေ တိူင်ႇၵၢဝ်ႇ ၵႂၢမ်း သဵတ်ႈၸႃႇ လၢႆ လၢႆ လွၵ်ႇ လွၵ်ႇ။ တၢင်း ဢၼ် တိူင်ႇၵၢဝ်ႇ ၵႂၢမ်း သဵတ်ႈၸႃႇ တီႈ ၽြႃးပဵၼ်ၸဝ်ႈ ၼၼ်ႉ တေ လႆႈ ပႂ်ႉထိင်း ႁႂ်ႈ မၼ်ႈၵိုမ်း ဢေႃႈ၊' ဝႃႈ ၼင်ႇ ၼႆ ၼၼ်ႉ ယဝ်ႉ။- 34တြႃး ဢၼ် ၵဝ် ႁေႃး ၸမ်ႉ၊ယႃႇပေ တိူင်ႇၵၢဝ်ႇ ၵႂၢမ်း သဵတ်ႈၸႃႇ လႃးလႃး။ ယႃႇပေ တိူင်ႇၵၢဝ်ႇ ၵႂၢမ်း သဵတ်ႈၸႃႇ တေႃႇ ၽႃႉၵၢင်ႁၢဝ်။ လွင်ႈ မၼ်း ၸမ်ႉ၊ၽႃႉၵၢင်ႁၢဝ် ပဵၼ် ပလၢင်ႇ ၽြႃးပဵၼ်ၸဝ်ႈ ဢေႃႈ။- 35ၵႃႈတီႈ လိၼ်မိူင်း ၵေႃႈ ယႃႇပေ တိူင်ႇၵၢဝ်ႇ ၵႂၢမ်း သဵတ်ႈၸႃႇ။ လိၼ်မိူင်း ပဵၼ် တီႈ တမ်း တိၼ် ၽြႃးပဵၼ်ၸဝ်ႈ ဢေႃႈ။ ၵႃႈတီႈ ဝဵင်း ယေႇရုသလႅမ်ႇ၊ၵေႃႈ ယႃႇ တိူင်ႇၵၢဝ်ႇ ၵႂၢမ်း သဵတ်ႈၸႃႇ။ ပဵၼ် ဝဵင်း မႁႃႇ ၶုၼ်လူင် ဢေႃႈ။- 36ယႃႇပေ ဢဝ် ႁူဝ် သူ တိူင်ႇၵၢဝ်ႇ ၵႂၢမ်း သဵတ်ႈၸႃႇ။ ၶူၼ်ႁူဝ် သူ သဵၼ်ႈ ၼိုင်ႈ ၵူၺ်း ၵေႃႈ သူ ဢမ်ႇ ၸၢင်ႈ ႁဵတ်း ႁႂ်ႈ ၽိူၵ်ႇ မႃး လမ် မႃး လႆႈ။- 37ၵႂၢမ်း ဢၼ် သူ တၵ်း လၢတ်ႈ ၼၼ်ႉ၊လၢတ်ႈ သိုဝ်ႈ သိုဝ်ႈ ဝႃႈ၊ 'ၸႂ်ႈ ၶႃႈ ယဝ်ႉ။' ဢမ်ႇၼၼ် ၵေႃႈ လၢတ်ႈ ဝႃႈ၊ 'ဢမ်ႇၸႂ်ႈ ၶႃႈ။' ဝႃႈၼႆ ၵူၺ်း တႃႉ။ ၵႂၢမ်း ဢၼ် ပူၼ်ႉ ပႅၼ် သေ ၶေႃႈၵႂၢမ်း ၸိူဝ်း ၼႆႉ ၸမ်ႉ၊ပဵၼ် မႃး ၵႃႈတီႈ ၶုၼ် ဢႃႉမၢင်ႇၵလႃႇ ၵူၺ်း ဢေႃႈ။ မီး ၼင်ႇ ၼႆ ဢေႃႈ။ 38"သူ လႆႈ ငိၼ်း ပိင်းၺၢပ်ႈတြႃး ဝႆႉ လႄႈ ဝႃႈ၊ 'မၢၵ်ႇတႃ ၶွၼ် ၼိုင်ႈ တၵ်း လႆႈ သေ ပုၼ်ႈ မၢၵ်ႇတႃ ၶွၼ် ၼိုင်ႈ၊ၶဵဝ်ႈ သိၵ်ႈ ၼိုင်ႈ တၵ်း လႆႈ သေ ပုၼ်ႈ ၶဵဝ်ႈ သိၵ်ႈ ၼိုင်ႈ ဢေႃႈ၊' ဝႃႈၼႆ ၼၼ်ႉ ယဝ်ႉ။- 39တြႃး ဢၼ် ၵဝ် ႁေႃး ၸမ်ႉ၊ 'ယႃႇပေ ၶိုၼ်း တွပ်ႇ တီႈ ၵေႃႉ ဢၼ် ၽိတ်း မႂ်း ၼၼ်ႉ။ ပေႃး ပိူၼ်ႈ တူပ်းၵႅမ်ႈ မႂ်း ၽၢႆႇၶႂႃ ၸိုင်၊ဝၢႆႇ ပၼ် ၵႅမ်ႈ မႂ်း ၽၢႆႇသၢႆႉ ထႅင်ႈ လူးၵွၼ်ႇ တႃႉ။- 40ပေႃး ပိူၼ်ႈ ၸုင် မႂ်း ၶိုၼ်ႈ လုမ်း လႄႈ မႂ် ဢဝ် သိူဝ်ႈ မႂ်း ၸိုင်၊ပၼ် ၽႃႈဝႆ မႂ်း ၸွမ်း တႃႉ။- 41ပေႃး ၵေႃႉ ဢၼ် မီး ဢႃႇၼႃႇ လႄႈ ၸႂ်ႉ မႂ်း ႁၢပ်ႇ ၶူဝ်း မၼ်း ၵႂႃႇ ၶၢဝ်းတၢင်း လၵ်း ၼိုင်ႈ ၸိုင်၊သူင်ႇ ပၼ် မၼ်း ၵႂႃႇ ထိုင် သွင် လၵ်း လူးၵွၼ်ႇ တႃႉ။- 42တီႈ ၵေႃႉ ဢၼ် ယွၼ်း မႂ်း ၼၼ်ႉ ပၼ် တႃႉ။ တီႈ ၵေႃႉ ဢၼ် ယွၼ်း ယိမ် တီႈ မႂ်း ၼၼ်ႉ ၵေႃႈ ၵူႈ ယိမ် ပၼ် တႃႉ၊' မီး ၼင်ႇ ၼႆ ဢေႃႈ။ 43"သူ လႆႈ ငိၼ်း တြႃး ပိင်းၺၢပ်ႈ ဝႆႉ လႄႈ ဝႃႈ၊ 'ႁၵ်ႉ ၵေႃႉ ဢၼ် ၸၢပ်ႈသႅင်ႇ ၵၼ် တင်း မႂ်း တႃႉ။ ၸင်း ရၢၼ်ႇသူႇ မႂ်း တႃႉ၊' ဝႃႈၼႆ ၼၼ်ႉ ယဝ်ႉ။- 44တြႃး ဢၼ် ၵဝ် ႁေႃး ၸမ်ႉ၊ 'ႁၵ်ႉ ရၢၼ်ႇသူႇ သူ တႃႉ။ သူးတွင်း ပုၼ်ႈ ၶဝ် ၸိူဝ်း ဢၼ် ၼိၵ်ႈၸၢၵ်ႈ ငႅၼ်းသႄး သူ ၼၼ်ႉ တႃႉ၊' မီး ၼင်ႇ ၼႆ ဢေႃႈ။- 45ပေႃး သူ ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း လႆႈ ဢၶႂၢင်ႉ ဢၼ် ပဵၼ် လုၵ်ႈ ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ဢေႃႈ။ ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ပေႃႈၸဝ်ႈ သူ ၼၼ်ႉ ႁႂ်ႈ ၵၢင်ဝၼ်း ႁိူဝ်ႈလႅင်း ၵႃႈၼိူဝ် ၵူၼ်းလီ ၵူၼ်းၸႃႉ မိူၼ် မိူၼ် ၵၼ် ဢေႃႈ။ မိူၼ် ၸိူဝ်ႉ ၼင်ႇ ၼၼ် မၼ်းၸဝ်ႈ ႁႂ်ႈ ၽူၼ်တူၵ်း ၵႃႈၼိူဝ် ၵူၼ်း သိုဝ်ႈ တေႃႇ၊ၵူၼ်း ဢၼ် ဢမ်ႇ သိုဝ်ႈ တေႃႇ တင်းလၢႆ ၽဵင်ႇ ၽဵင်ႇ ၵၼ် ဢေႃႈ။- 46ပေႃး မႂ်း ႁၵ်ႉ ၶဝ် ၸိူဝ်း ဢၼ် ႁၵ်ႉ မႂ်း ၼၼ်ႉ ၵူၺ်း ၸိုင်၊တၵ်း လႆႈ ဢၵျူဝ်း တီႈ ၽြႃးပဵၼ်ၸဝ်ႈ ၵႃႈသင်။ ၵူၼ်း ဢၼ် ၵဵပ်းၶွၼ်ႇ ၶဝ် တေႃႈယင်း ႁဵတ်း ထၢၼ်ႇ ၼႆႉ ယူႇ။- 47ပေႃး မႂ်း တူင်ႉတၵ်ႉ ပီႈၼွင်ႉ မႂ်း ၵူၺ်း ၸိုင်၊တၵ်း မျၢတ်ႈ တွၼ်း လိူဝ် ၵႃႈသင်။ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၸဝ်ႈၽြႃး တင်းလၢႆ ၵေႃႈ ယင်း ႁဵတ်း ထၢၼ်ႇ ၼႆႉ ယူႇ။- 48ၵွပ်ႈ လွင်ႈ ၸိူဝ်ႉ ၼႆ လႄႈ ၸိူဝ်ႉ ၼင်ႇ ဢၼ် ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် လႄႈ ပျေႉၸုမ်ႇ လီ ငၢမ်း ၼၼ်ႉ၊ သူ ၵေႃႈ ဢွၼ်ၵၼ် ပျေႉၸုမ်ႇ လီ ငၢမ်း တႃႉ။ မီး ၼင်ႇ ၼႆ ဢေႃႈ။
Copyright
Learn More


text:
1တြႃး တၢင်း ဢၼ် ယုမ်ႇမၢတ်ႈ ၸမ်ႉ၊ပဵၼ် တၢင်း ဢၼ် ဝႆႉၸႂ် တမ်းၸႂ် ၼႂ်း လွင်ႈ ၸိူဝ်း ဢၼ် ႁဝ်း မုင်ႈထႃႈ မွင်းထႃႈ ဝႆႉ၊ဢိၵ်ႇတင်း မီး တၢင်း ဢၼ် မၼ်ႈ ၸႂ် ဝႃႈ၊မဵဝ်း ဢၼ် ယင်း ဢမ်ႇ ပႆႇ လႆႈ ႁၼ် ၼၼ်ႉ မီး ယူႇ ဢမၢၼ်ႇၶၼ်ပဵၼ် ဢေႃႈ။- 2ၵွပ်ႈပိူဝ်ႈ ပႃႇရမီႇ တၢင်းယုမ်ႇမၢတ်ႈ ၼၼ်ႉ လႄႈ ၵူၼ်း မိူဝ်ႈၵွၼ်ႇ ၸိူဝ်း ၼၼ်ႉ လႆႈ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ ယိုၼ်ႈ မၢတ်ႈ ႁပ်ႉ ၶၢမ်ႇ ဢေႃႈ။ 3ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ႁဝ်း ႁု လွင်ႈ ဢၼ် ၸၵျႃႇဝလႃႇ လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ဢဝ် တင်း ဢမိင်ႉ သေလႄႈ ၽၢၼ်ႇသၢင်း ႁဵတ်း ပဵၼ် ဝႆႉ၊ၵွပ်ႈၼႆ လႄႈ မဵဝ်း ဢၼ် တႃ တူၺ်း ႁၼ် လႆႈ ၸိူဝ်း ၼႆႉ၊လႆႈ ၶၢမ်ႇ တၢင်း ဢၼ် ႁဵတ်း ပဵၼ် မႃး သေ ၵႃႈတီႈ မဵဝ်း ဢၼ် ဢမ်ႇ ပေႃႇ ပဵၼ် မႃး ႁႂ်ႈလႆႈ ႁၼ် ၼၼ်ႉ ဢေႃႈ။ 4ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢႃႇပေႇလႃႉ၊သၢၵ်ႈလူႇ ၶိူင်ႈ ဢၼ် ယဵင်ႈၶႅၼ်း မျၢတ်ႈ သေ ၶိူင်ႈ ဢၼ် ၵႃႇဢိၼႃႉ၊သၢၵ်ႈလူႇ တီႈ ၽြႃးပဵၼ်ၸဝ်ႈ ၼၼ်ႉ ဢေႃႈ။ ၵွပ်ႈ လူၺ်ႈ တၢင်းယုမ်ႇမၢတ်ႈ မၼ်း ၼၼ်ႉ လႄႈ ၽြႃးပဵၼ်ၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈတေႃႇ ပိူဝ်ႈ ဢၼ် မၼ်းၸဝ်ႈ ၶၢမ်ႇသၢၵ်ႈသေႇ ၼႂ်း တၢင်း ဢၼ် မၼ်းၸဝ်ႈ ႁပ်ႉတုင်း ဢဝ် တၢင်းလူႇ တၢင်းတၢၼ်း မၼ်း ၼၼ်ႉ ဢေႃႈ။ ပိၵ်ႉသမ်ႉ ဢႃႇပေႇလႃႉ၊ၼၼ်ႉ၊တၢႆ ယဝ်ႉ သေၵေႃႈ တေႃႈလဵဝ် ၼႆႉ တၢင်းယုမ်ႇမၢတ်ႈ မၼ်း ယင်း ၶၢမ်ႇသၢၵ်ႈသေႇ ယူႇ ဢေႃႈ။ 5ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢေးၼွၵ်ႉ၊လႆႈ ၶၢမ်ႇ တၢင်း ဢၼ် ဢဝ် ၵႂႃႇ ၵႃႈတီႈ ၽြႃးပဵၼ်ၸဝ်ႈ၊ၼင်ႇ ႁိုဝ် မၼ်း တၵ်း ဢမ်ႇ လႆႈ ထူပ်းၺႃး တၢင်းတၢႆ ၼၼ်ႉ ဢေႃႈ။ ပိူဝ်ႈ ဢၼ် ၽြႃးပဵၼ်ၸဝ်ႈ ယူၵ်ႉ သိမ်းဢဝ် မၼ်း ၵႂႃႇ လႄႈ မၼ်း ဢမ်ႇ ပေႃႇ ဢမ်ႇ မီး ယဝ်ႉ ဢေႃႈ။ ၸူဝ်ႈ ဢၼ် မၼ်း ဢမ်ႇ ပႆႇ လႆႈ ၶၢမ်ႇ တၢင်း ဢၼ် ဢဝ် ၵႂႃႇ ၼၼ်ႉ၊မီး ၵူၼ်း ဢၼ် ပဵၼ် သၢၵ်ႈသေႇ လွင်ႈ ဢၼ် မၼ်း ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ထုၵ်ႇၸႂ် ၵျိူၵ်ႈၸႂ် ၼၼ်ႉ ဢေႃႈ။- 6ပေႃး တၢင်းယုမ်ႇမၢတ်ႈ ဢမ်ႇ မီး ၸိုင်၊ဢမ်ႇ မီး တၢင်း ဢၼ် ထုၵ်ႇၸႂ် ၵျိူၵ်ႈၸႂ် ၽြႃးပဵၼ်ၸဝ်ႈ လႆႈ ဢေႃႈ။ လွင်ႈ မၼ်း ၸမ်ႉ၊ၵေႃႉ ဢၼ် သုတ်ႉၸမ် တီႈ ၽြႃးပဵၼ်ၸဝ်ႈ ၼၼ်ႉ တၵ်း လႆႈ ယုမ်ႇမၢတ်ႈ လွင်ႈ ဢၼ် ၽြႃးပဵၼ်ၸဝ်ႈ မီး ဢသၢၵ်ႈလိပ်း ယူႇ၊ဢိၵ်ႇတင်း လွင်ႈ ဢၼ် မၼ်းၸဝ်ႈ ပၼ် ဢၵျူဝ်း၊တီႈ ၶဝ် ၸိူဝ်း ဢၼ် ၶတ်းၸႂ် လႄႈ သွၵ်ႈႁႃ မၼ်းၸဝ်ႈ ၼၼ်ႉ ဢေႃႈ။ 7ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ၼူဝ်းဢႃႇ၊လႆႈ ငိၼ်း တၢင်း ဢၼ် ၽြႃးပဵၼ်ၸဝ်ႈ ပၼ် သတိ လွင်ႈတၢင်း ဢၼ် တၵ်း ပဵၼ် မႃး ၵမ်းလိုၼ်း၊ဢၼ် မၼ်း ဢမ်ႇ ပႆႇ ႁၼ် ၼၼ်ႉ ဢေႃႈ။ မၼ်း ထွမ်ႇဢဝ် ၽြႃးပဵၼ်ၸဝ်ႈ လႄႈ တႄႇႁဵတ်း ႁိူဝ်းသၢင်းၽေႃး ဢၼ် တူဝ် မၼ်း ဢိၵ်ႇတင်း ၵူၼ်းႁိူၼ်းၵူၼ်းယေး မၼ်း လႆႈ လွတ်ႈ ၸွမ်း ၼၼ်ႉ ဢေႃႈ။ ၸွမ်းၼင်ႇ ဢၼ် ပဵၼ် မႃး ၼၼ်ႉ၊ၵူၼ်းလေႃးၵီႇ တင်းလၢႆ၊လႆႈ ၶၢမ်ႇတၢမ်ႇ ဢပျတ်ႈ လႄႈ ၼူဝ်းဢႃႇ၊ၸမ်ႉ၊လႆႈ ၶၢမ်ႇ ဢဝ် ဢမူၺ်ႇ တၢင်း ဢၼ် သိုဝ်ႈတေႃႇ ၵွပ်ႈပိူဝ်ႈ တၢင်းယုမ်ႇမၢတ်ႈ ၼၼ်ႉ ဢေႃႈ။ 8ၵွပ်ႈပိူဝ်ႈ တၢင်းယုမ်ႇမၢတ်ႈ ႁဵတ်း ႁႂ်ႈ ဢႃႇပြႃႇႁၢမ်ႇ၊ထွမ်ႇဢဝ် မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မၼ်း၊ႁႂ်ႈလႆႈ ၵႂႃႇ ၵႃႈတီႈ မိူင်း ဢၼ် ၽြႃးပဵၼ်ၸဝ်ႈ ဝႆႉၵတိ ဝႃႈ၊တၵ်း ပၼ် မၼ်း ၼၼ်ႉ ဢေႃႈ။ ယင်း ဢမ်ႇ ႁု ဝႃႈ၊တေ ၵႂႃႇ တၢင်း လႂ် ၼၼ်ႉ လႄႈ ဢွၵ်ႇ မိူင်း တူဝ်ၸဝ်ႈၵဝ်ႇ ၵႂႃႇ ဢေႃႈ။- 9ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မၼ်း လႆႈ ပဵၼ် ၶႅၵ်ႇ ယူႇ ၼႂ်း မိူင်း ပိူၼ်ႈ၊ဢၼ် ၽြႃးပဵၼ်ၸဝ်ႈ ဝႆႉၵတိ ပုၼ်ႈတႃႇ မၼ်း ၼၼ်ႉ ဢေႃႈ။ မၼ်း ယူႇ ၵႃႈၼႂ်း သုမ်ႉ မူဝ်းၵႃႇ မိူၼ် ၸိူဝ်ႉ ၼင်ႇ ပဵၼ် ၶႅၵ်ႇ ၵူၼ်းမိူင်း ၼွၵ်ႈ ၼၼ်ႉ မိူၼ် ၵၼ် တင်း လုၵ်ႈလၢၼ် မၼ်း ဢၼ် ပဵၼ်၊ဢိၸၢၵ်ႈ၊တင်း ယႃႇၵုပ်ႈ၊ဢၼ် လႆႈ ႁပ်ႉ ဢဝ် ၵတိ ၸဝ်ႈ ဢၼ်လဵဝ် ၵၼ် ၼၼ်ႉ ဢေႃႈ။- 10လွင်ႈ မၼ်း ၸမ်ႉ၊ဢႃႇပြႃႇႁၢမ်ႇ၊မုင်ႈမွင်း ပႂ်ႉထႃႈ ဝဵင်း ဢၼ် မၼ်ႈၶိူင်ႇ၊ဝဵင်း ဢၼ် ၽြႃးပဵၼ်ၸဝ်ႈ တႄႇႁဵတ်း ၼၼ်ႉ ဢေႃႈ။ 11ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မေး မၼ်း ၸႃႇရႃႇ၊ၵေႃႈ၊လႆႈ ႁပ်ႉ ဢဝ် တၼ်းၶူဝ်း ဢၼ် ပႃး ပတိၵ်ႈသၼ်ႇထေႇ လႆႈ၊ၼႂ်း မိူဝ်ႈ ဢၼ် ဢသၢၵ်ႈ ဢရွႆႇ မၼ်း ၵႄႇ ၼႃႇ ယဝ်ႉ ၼၼ်ႉ ဢေႃႈ။ လွင်ႈ မၼ်း ၸမ်ႉ၊မၼ်း ယုမ်ႇ ဝႃႈ ၸဝ်ႈ ဢၼ် ဝႆႉၵတိ ၼၼ်ႉ၊ပဵၼ် ၸဝ်ႈ ဢၼ် မီး သဵတ်ႈၸႃႇ ၼၼ်ႉ ဢေႃႈ။- 12ဢႃႇပြႃႇႁၢမ်ႇ၊ၼၼ်ႉ၊ပိၵ်ႉသမ်ႉ ပဵၼ် မိူၼ် ၵူၼ်းတၢႆ ယဝ်ႉ သေၵေႃႈ၊တၢင်း ဢၼ် ဢွၵ်ႇ သေ ၵႃႈတီႈ ၵူၼ်းၸၢႆး ၵေႃႉ ၼိုင်ႈ သေလႄႈ ၸိူဝ်ႉၶိူဝ်း မဵဝ်း ၵူၼ်း လႆႈ ယႂ်ႇ ၽႄႈ ၼမ် ၵိုၼ်း မႃး ၼႃႇ လူင်လၢင်၊ၼမ် တၢၼ်ႇ လၢဝ် ၵၢင်ႁၢဝ် တင်းလၢႆ လႄႈ ၼမ် တၢၼ်ႇ မဵတ်ႉသၢႆး ႁိမ်း ၽင်ႇ ၼမ်ႉ သမ်ႇမုၵ်ႈတြႃႇ ဢၼ် ဢမ်ႇ ၼပ်ႉ ဢမ်ႇ ဢၢၼ်ႇ လႆႈ ၼၼ်ႉ ဢေႃႈ။ 13ၶဝ် ၸိူဝ်း ဢၼ် ဝႃႈ မႃး ယဝ်ႉ ၸိူဝ်း ၼၼ်ႉ၊မီး တၢင်းယုမ်ႇမၢတ်ႈ လႄႈ တၢႆ ၵႂႃႇ ပူၼ်ႉ ၵႂႃႇ ယဝ်ႉ ဢေႃႈ။ ၶဝ် ယင်း ဢမ်ႇ လႆႈ ၶၢမ်ႇ ဢဝ် ဢမူၺ်ႇ ၵျေးၸူး ဢၼ် ၽြႃးပဵၼ်ၸဝ်ႈ ဝႆႉၵတိ တီႈ ၶဝ် ၼၼ်ႉ သေၵေႃႈ၊ၶဝ် ယူႇ တီႈ ဢၼ် ၵႆ သေလႄႈ မုင်ႈ ႁၼ် ယူႇ၊ႁပ်ႉ ႁွင်း ၸူမ်း တွၼ်ႈ ယူႇ၊ႁပ်ႉတုင်း ဢဝ် လွင်ႈ ဢၼ် တူဝ်ၸဝ်ႈၵဝ်ႇ ပဵၼ် ၵူၼ်း တၢင်ႇ သိုင်ႇ တၢင်ႇ မိူင်း၊ဢိၵ်ႇတင်း ပဵၼ် ၶႅၵ်ႇ ဢႃႇၵၼ်ႇတု ၵႃႈၼိူဝ် လိၼ်မိူင်း ၼႆႉ ယူႇ ထၢင်ႇထၢင်ႇသႃးသႃး ဢေႃႈ။- 14ၶဝ် ၸိူဝ်း ဢၼ် လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ၊ပဵၼ် တၢင်း ဢၼ် ထၢင်ႇသႃး လွင်ႈ ဢၼ် ၶဝ် သွၵ်ႈႁႃ မိူင်း ပုၼ်ႈ တူဝ်ၸဝ်ႈၵဝ်ႇ ယူႇ ဢေႃႈ။- 15သင် ဝႃႈ၊ၶဝ် ၶႆႈၸႂ်ဝူၼ်ႉၸႂ် လူၺ်ႈ လွင်ႈ မိူင်း ဢၼ် ၶဝ် ဢွၵ်ႇ မႃး ၼၼ်ႉ ၸိုင်၊ၶဝ် ၸၢင်ႈၶႄး တၵ်း မီး ဢၶႂၢင်ႉ ဢၼ် ပွၵ်ႈ ၶိုၼ်း မိူဝ်း မိူင်း ၼၼ်ႉ ယူႇ ဢေႃႈ။- 16တီႈ တႄႉ မၼ်း၊ၶဝ် ယင်း မုင်ႈမွင်း မိူင်း ဢၼ် ယဵင်ႈၶႅၼ်း မျၢတ်ႈ ဢၼ် ဝႃႈ၊မိူင်းၵၢင်ႁၢဝ် ပုၼ်ႉ ၼၼ်ႉ ဢေႃႈ။ ပိူဝ်ႈ ၼႆ လႄႈ ၽြႃးပဵၼ်ၸဝ်ႈ ဢမ်ႇ ဢူၵ်း ဢၢႆ ပုၼ်ႈ တၵ်း လႆႈ ၶၢမ်ႇ ႁွင်ႉဝႃႈ၊ပဵၼ် ၽြႃး ၶဝ် ဝႃႈၼႆ ၼၼ်ႉ ၵွပ်ႈပိူဝ်ႈ မၼ်းၸဝ်ႈ မႄးႁႅၼ်း ဝႆႉ ဝဵင်း ၼိုင်ႈ ပုၼ်ႈ ၶဝ် တၵ်း ယူႇ ၼၼ်ႉ ဢေႃႈ။ 17ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢႃႇပြႃႇႁၢမ်ႇ၊သၢၵ်ႈလူႇ လုၵ်ႈၸၢႆး မၼ်း ဢိၸၢၵ်ႈ၊ၸိူဝ်ႉ ၼင်ႇ ပဵၼ် တူဝ် တၢင်းလူႇ မိူဝ်ႈ ဢၼ် ၽြႃးပဵၼ်ၸဝ်ႈ ၸၢမ်းတူၺ်း ၸႂ် မၼ်း ၼၼ်ႉ ဢေႃႈ။ မၼ်း ၼၼ်ႉ ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ဝႆႉၵတိ လူၺ်ႈ ၵၼ် တင်း မၼ်း လႄႈ ပုၼ်ႈတႃႇ တေ ဢဝ် လုၵ်ႈၸၢႆး လဵဝ် မၼ်း သၢၵ်ႈလူႇ ၼၼ်ႉ ၽွမ်ႉ ဝႆႉ ယဝ်ႉ ဢေႃႈ။- 18ၽြႃးပဵၼ်ၸဝ်ႈ မီး ဢမိင်ႉ တီႈ မၼ်း ဝႆႉ လႄႈ ဝႃႈ၊ "ၵွပ်ႈ လူၺ်ႈ ဢိၸၢၵ်ႈ၊လႄႈ ၸိူဝ်ႉၶိူဝ်း မႂ်း တၵ်း တႄႇ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 19ဢႃႇပြႃႇႁၢမ်ႇ၊ယုမ်ႇ လွင်ႈ ဢၼ် ၽြႃးပဵၼ်ၸဝ်ႈ တၢတ်ႈၼိူင်ႇ လႆႈ၊ႁႂ်ႈ ဢိၸၢၵ်ႈ၊လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး လႆႈ ယူႇ ၼၼ်ႉ လႄႈ လၢတ်ႈ လႆႈ ဝႃႈ၊မၼ်း လႆႈ လုၵ်ႈၸၢႆး မၼ်း ၶိုၼ်း မႃး သေ ၵႃႈတီႈ တၢင်းတၢႆ ဢေႃႈ။ 20ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢိၸၢၵ်ႈ၊ဝႆႉၵတိ ပုၼ်ႈ တၵ်း ပၼ် မၢင်ႇၵလႃႇ တၢင်းလီ ပုၼ်ႈ ဝၼ်း မိူဝ်းၼႃႈ ၼၼ်ႉ တီႈ ယႃႇၵုပ်ႈ၊တင်း ဢေးသေႃး၊ဢေႃႈ။ 21ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ယႃႇၵုပ်ႈ၊ၵေႃႈ၊မိူဝ်ႈ ဢၼ် ၸမ် ဝၼ်း တၢႆ မႃး ၼၼ်ႉ ပၼ်တၢင်းလီ တီႈ လုၵ်ႈၸၢႆး ယူဝ်းသႅပ်ႈ၊သွင် ၵေႃႉ သေယဝ်ႉ၊ဢိင် ပၢႆ ၶွၼ်ႉတဝ်ႉ မၼ်း သေလႄႈ ဝႆႈသႃ ၵူဝ်းၵႂၢႆႇ ၽြႃးပဵၼ်ၸဝ်ႈ ဢေႃႈ။ 22ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ယူဝ်းသႅပ်ႈ၊ၵေႃႈ၊ၸူဝ်ႈ ဢၼ် မၼ်း ဢမ်ႇ ပႆႇ တၢႆ ၼၼ်ႉ မၼ်း လၢတ်ႈ လူၺ်ႈ လွင်ႈ ၵူၼ်း မဵဝ်း ဢိသရေး၊တင်းလၢႆ၊တၵ်း ဢွၵ်ႇ မိူင်း ဢေးၵျိပ်ႉ၊ၵႂႃႇ ၼၼ်ႉ သေလႄႈ သင်ႇ လၢတ်ႈ လွင်ႈ တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် တီႈ တူဝ်တၢႆ မၼ်း ၼၼ်ႉ ဢေႃႈ။ 23ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ပေႃႈ မႄႈ မူဝ်းသေႇ၊ၼၼ်ႉ၊ၵိူတ်ႇလဵင်ႉ မၼ်း မႃး ယဝ်ႉ လႄႈ ဢဝ် သိူင်ႇ ဝႆႉ သၢမ် လိူၼ် တဵမ်တဵမ်၊ၵွပ်ႈပိူဝ်ႈ ၶဝ် ႁၼ် လုၵ်ႈဢွၼ်ႇ ၼၼ်ႉ ႁၢင်ႈလီ လႄႈ ၶဝ် ဢမ်ႇ ၵူဝ် ဢမ်ႇ ႁႄ တႃႇ တေ ထဵင် ပႅတ်ႈ ဢမိင်ႉ ၶုၼ်ႁေႃၶမ်း ဢေႃႈ။ 24ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မူဝ်းသေႇ၊ၼၼ်ႉ၊မိူဝ်ႈ ဢၼ် ဢသၢၵ်ႈ ယႂ်ႇမႃး ယဝ်ႉ ၼၼ်ႉ ၸိုင်၊မၼ်း ဢမ်ႇ ၶၢမ်ႇ ႁႂ်ႈ ၽူႈလႂ် ႁွင်ႉ မၼ်း ဝႃႈ ပဵၼ် လုၵ်ႈၸၢႆး၊ဢၼ် လုၵ်ႈယိင်း ၶုၼ်ႁေႃၶမ်း ၽႃႇရေႃး၊လဵင်ႉ ၼၼ်ႉ ဢေႃႈ။- 25မၼ်း မီး ၸႂ် ၶႂ်ႈ ၶၢမ်ႇ တုၵ်ႉၶႃႉ တၢင်း ၽၢၼ် လူၺ်ႈ ၵၼ် တင်း ၵူၼ်း ၽြႃးပဵၼ်ၸဝ်ႈ တင်းလၢႆ၊ၼႃႇ သေ တၢင်း ဢၼ် မူၼ်ႈပျေႃႇ ၵမ်းဢွၼ်ႇၼိုင်ႈ ၵႃႈၼႂ်း ၸေးၸိမ်ႇ ဢပျတ်ႈ ၼၼ်ႉ ဢေႃႈ။- 26မၼ်း ႁု မၢတ်ႈ လွင်ႈတၢင်း ဢၼ် ၶၢမ်ႇ တၢင်း ၽၢၼ် ဢၼ် သႄႉသွမ်း ၵွပ်ႈပိူဝ်ႈ ၸဝ်ႈ ၶရိၸ်ႈ၊ၼၼ်ႉ၊ပဵၼ် ၸေးၸိမ်ႇ ဢၼ် ယဵင်ႈၶႅၼ်း မျၢတ်ႈ ၼႃႇ သေ ၸေးၸိမ်ႇ ၽၼ်ႇတႃႇ မိူင်း ဢေးၵျိပ်ႉ၊တင်းသဵင်ႈတင်းလူင် ၼၼ်ႉ လႄႈ မၼ်း မုင်ႈမွင်း တေ လႆႈ ႁပ်ႉ ဢဝ် ဢၵျူဝ်း ၵျေးၸူး ၼႂ်း ဝၼ်း လိုၼ်း မိူဝ်းၼႃႈ ၼၼ်ႉ ဢေႃႈ။ 27ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မူဝ်းသေႇ၊ၼၼ်ႉ၊ယင်း ဢမ်ႇ ၵူဝ် ဢမ်ႇ ႁႄ တေႃးသႃႉ တၢင်း ၸႂ်မႆႈ ၶုၼ်ႁေႃၶမ်း လႄႈ ဢွၵ်ႇ မိူင်း ဢေးၵျိပ်ႉ၊ၵႂႃႇ ဢေႃႈ။ မၼ်း မီး ၸႂ် မၼ်ႈၶိူင်ႇ မိူၼ် ၸိူဝ်ႉ ၼင်ႇ ဢၼ် မၼ်း ႁၼ် ၽြႃးပဵၼ်ၸဝ်ႈ ဢၼ် ဢဝ် တင်း တႃ တူၺ်း ဢမ်ႇ ႁၼ် လႆႈ ၼၼ်ႉ ဢေႃႈ။- 28ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မၼ်း တႄႇတင်ႈ ပွႆး ပသၶႃႇ၊သေလႄႈ၊သင်ႇ လၢတ်ႈ ႁႂ်ႈ ဢဝ် လိူတ်ႈ ၽႅတ်း သႂ်ႇ တီႈ ၽၵ်းတူ၊ၼင်ႇ ႁိုဝ် ၸဝ်ႈ တမၢၼ်ႇ ဢၼ် မႃး ယႃႉ လု ဢဝ်တၢႆ ၼၼ်ႉ၊တၵ်း ဢမ်ႇ ဢဝ်တၢႆ လုၵ်ႈတူၼ်ႈ ၵူၼ်း မဵဝ်း ဢိသရေး၊ၶဝ် ၼၼ်ႉ ဢေႃႈ။ 29ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ၵူၼ်း မဵဝ်း ဢိသရေး၊ၶဝ် လႆႈ ဢၶႂၢင်ႉ ဢၼ် ပႆ ၽႃႇ လတ်း ပၢင်ႇလၢႆႇ လႅင်၊ၵႂႃႇ မိူၼ် ၸိူဝ်ႉ ၼင်ႇ ဢၼ် ပႆ ၵႃႈၼိူဝ် လိၼ် ႁႅင်ႈ ဢေႃႈ။ ၼႂ်း မိူဝ်ႈ ဢၼ် ၵူၼ်း မဵဝ်း ဢေးၵျိပ်ႉ၊ၶဝ် ၶတ်းၸႂ် လႄႈ ဢၢင်ႈ တၵ်း လမ်း ၸွမ်း ၼၼ်ႉ ၸိုင်၊ၼမ်ႉ လုပ်ႇ ၶဝ် တၢႆ ပႅတ်ႈ မူတ်း ဢေႃႈ။ 30ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ လမ်း ဝဵင်း ယေႇရိၶူဝ်း၊လႆႈ ၵၢၼ်ႉ တူၵ်း လူမ်ႉ ၵႂႃႇ ဝၢႆးသေ ၵူၼ်း မဵဝ်း ဢိသရေး၊ၶဝ်၊ပႆ လဵပ်ႈႁွပ်ႈ ၸဵတ်း ဝၼ်း တဵမ်တဵမ် ၼၼ်ႉ ဢေႃႈ။ 31ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မႄႈမွၵ်ႇယႃႈ ရႃႇၶပ်ႉ၊ၼၼ်ႉ၊ယင်း ဢမ်ႇ လႆႈ လု လႆႈ လႅဝ် ၸွမ်း ၶဝ် ၸိူဝ်း ဢၼ် ဢမ်ႇ ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ၊ၵွပ်ႈပိူဝ်ႈ မၼ်း ႁဵတ်းၵေႃႉသႄႈ ၵၼ် တင်း ၵူၼ်း သွပ်ႇၶၢဝ်ႇ ၵူၼ်း မဵဝ်း ဢိသရေး၊ၶဝ် ၸိူဝ်း ၼၼ်ႉ လႄႈ ႁပ်ႉတွၼ်ႈ ဢဝ် ၶဝ် ၼၼ်ႉ ဢေႃႈ။ 32လိူဝ် သေ ၼၼ်ႉ၊တေ ႁႂ်ႈ ၵဝ် လၢတ်ႈ ထႅင်ႈ ႁိုဝ်း။ လူၺ်ႈ လွင်ႈ ၸႃႉၸဵမ် ၵိတိဢုၼ်ႇ၊ပႃႇရၵ်ႉ၊သၢမ်ႇသုၼ်ႇ၊ယေႇၽတႃႉ၊ဢိၵ်ႇတင်း လွင်ႈ တႃႇဝိတ်ႈ၊သမူၺ်ႇလႃႉ၊တင်း ပရေႃးၽႅတ်ႈ တင်းလၢႆ ၸိူဝ်း ၼၼ်ႉ၊လၢတ်ႈ ဢမ်ႇ သဵင်ႈ လႆႈ ယဝ်ႉ။- 33ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ၶဝ် ၼၼ်ႉ လႆႈ တိုၵ်းတေႃး ပႄႉၼႅင်ႇ ဝၢၼ်ႈမိူင်း တင်းမူတ်း၊လႆႈ ၸီႇယၢင်ႇ ၸွမ်းၼင်ႇ တြႃး ဢၼ် သိုဝ်ႈတေႃႇ၊လႆႈ ႁပ်ႉ ဢဝ် ဢၵျူဝ်း ၸွမ်းၼင်ႇ ၵတိ ၸဝ်ႈ၊လႆႈ ဢိုတ်း သူပ်း သၢင်ႇသီႈ၊- 34လႆႈ မွတ်ႇ ပႅတ်ႈ ႁႅင်း ၽႆး၊လႆႈ လွတ်ႈၽေး လၢပ်ႇ ၽေး လႅဝ်း၊ၼႂ်း တၢင်း ဢၼ် ၶဝ် ႁႅင်းဢူၼ်ႈ ၼၼ်ႉ ၵေႃႈ လႆႈ ႁႅင်း ယႂ်ႇမႃး၊လႆႈ ပဵၼ် ၵူၼ်း ဢၼ် ႁႅင်း ၶႅင် ၼႂ်း ၼႃႈ သိုၵ်း၊လႆႈ ပႄႉၼႅင်ႇ တပ်ႉသိုၵ်း ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ဢေႃႈ။- 35ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မႄႈယိင်း ၶဝ် ၵေႃႈ၊သမ်ႉ ၶိုၼ်း လႆႈ လုၵ်ႈလၢင်း တူဝ်ၸဝ်ႈၵဝ်ႇ၊လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ။ ၵူၼ်း ၵမ်ႈၽွင်ႈ ယင်း ဢမ်ႇ ႁပ်ႉ ၶၢမ်ႇ ဢဝ် တၢင်း ဢၼ် လွတ်ႈလႅဝ်း လႄႈ လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး လႄႈ တၢႆ ၵႂႃႇ ဢေႃႈ။ လွင်ႈ မၼ်း ၸမ်ႉ၊ၶဝ် ၶႂ်ႈ လုၵ်ႉ ၶိုၼ်းလိပ်း လႄႈ မီး ဢသၢၵ်ႈ ဢၼ် ယဵင်ႈၶႅၼ်း မျၢတ်ႈ လီ ၼႃႇ ၼၼ်ႉ ဢေႃႈ။- 36ၵမ်ႈၽွင်ႈ ၵေႃႈ၊လႆႈ ၶၢမ်ႇ တၢင်း ဢၼ် သႄႉသွမ်း လူလၢႆ၊ဢိၵ်ႇတင်း လႆႈ ၶၢမ်ႇ တၢင်း ဢၼ် ပေႃႉ ယႅၼ်ႉ ဢမ်ႇၵႃး၊လႆႈ ၶၢမ်ႇ တၢင်း ဢၼ် ၽုၵ်ႇ မတ်ႉ၊ဢိၵ်ႇတင်း တၢင်း ဢၼ် ဢဝ် ၶင် ၼႂ်း ၶွၵ်ႈ ဢေႃႈ။- 37ၶဝ် လႆႈ ၶၢမ်ႇ တၢင်း ဢၼ် ဢဝ် မၢၵ်ႇႁိၼ် ပိုဝ်ႈ သႂ်ႇ၊တၢင်း ဢၼ် ဢဝ် လဵၵ်း လိူဝ်ႈ ထိူဝ် ၶၢတ်ႇ ပဵၼ် ပွတ်း ပဵၼ် တွၼ်ႈ၊လႆႈ ၶၢမ်ႇ တၢင်း ဢၼ် ၸၢမ်းတူၺ်း လႄႈ ယႃႉယုၵ်ႉ၊လႆႈ ၶၢမ်ႇ တၢင်း ဢၼ် ဢဝ် လၢပ်ႇ ၽၼ်း တၢႆ ၸိူဝ်း ၼၼ်ႉ ဢေႃႈ။ သမ်ႉ လႆႈ ၶၢမ်ႇ ယၢၵ်ႈ ၶၢမ်ႇ ၽၢၼ် ၼႃႇ၊ဢိၵ်ႇတင်း လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ယူႇ လႄႈ လႆႈ ၼုင်ႈ မႆ ၼင် သူဝ်း ၼင် ပႄႉ သေ ၵႂႃႇ မႃး ယူႇ ဢေႃႈ။- 38လေႃးၵႃႉ ၼႆႉ၊ဢမ်ႇလီ ဢမ်ႇထုၵ်ႇ ပုၼ်ႈ ၶဝ် ယဝ်ႉ။ ၶဝ် ၼၼ်ႉ လႆႈ လႄႇ ၵႂႃႇလႄႇ မႃး ၼႂ်း ထိူၼ်ႇလႅင်ႉ၊ၼႂ်း ၵႄႈ ႁူၺ်ႈ တႄးလွႆ လႄႈ လႆႈ သွၼ်ႈ ယူႇ ၼႂ်း ထမ်ႈ ၼႂ်း ႁူး လိၼ် လႂ် ဢေႃႈ။ 39ၶဝ် တင်းသဵင်ႈတင်းလူင် ၼၼ်ႉ၊ပိၵ်ႉသမ်ႉ လႆႈ ၶၢမ်ႇ ဢဝ် ဢၵျူဝ်း တၢင်း ဢၼ် ယွင်ႈယေႃး ၵွပ်ႈပိူဝ်ႈ တၢင်း ဢၼ် ၶဝ် ယုမ်ႇမၢတ်ႈ ၼၼ်ႉ သေၵေႃႈ၊ၶဝ် ဢမ်ႇ လႆႈ ၶၢမ်ႇ ဢဝ် ဢၵျူဝ်း ၵျေးၸူး ၵတိ ၸဝ်ႈ ၼၼ်ႉ။- 40ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ၽြႃးပဵၼ်ၸဝ်ႈ လႆႈ တႅပ်းတတ်းၸႂ် သေယဝ်ႉ၊မီး တၢင်းၵျၢမ်ႇတၢင်းပွင် ဢၼ် ယဵင်ႈၶႅၼ်း လီ ၼၼ်ႉ ပုၼ်ႈ ႁဝ်း ယဝ်ႉ ဢေႃႈ။ တၢင်း ဢဵၼ်းဢၢၼ်း မၼ်းၸဝ်ႈ ၼၼ်ႉ ၸမ်ႉ၊ၶႂ်ႈႁႂ်ႈ ၶဝ် ၸိူဝ်း ဢၼ် သိူၵ်ႈသမ်ႇ လႄႈ ၵႂႃႇ မႃး လူၺ်ႈ ၵၼ် တင်း ႁဝ်း ၼၼ်ႉ ၵူၺ်း ၸင်ႇ၊တေ လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ ၸေးၸုမ်ႇ ဢေႃႈ။
Copyright
Learn More